
PREFAŢA 


I. Potenţarea umanului prin ştiinţă. Comparînd specia umană cu 
restul speciilor, avem tendinţa de a-i atribui foarte multe calităţi. Nu este 
cazul să le enumerăm, întrucît le putem lesne depista în aproape toate 
reflecţiile despre om. Totuşi, dacă avem cutezanţa să abandonăm spiritul 
apologetic şi deci să devenim mai realişti, extazul ni se diluează, iar 
specia căreia îi aparţinem capătă o imagine dominată mai curînd de 
fragilitate decît de putere şi siguranţă. 

Este la îndemîna oricui să sesizeze, de pildă, că omul nu are nici 
forţa elefantului, nici agilitatea maimuţei, nici acuitatea vizuală a şoi¬ 
mului, nici rezistenţa cămilei... De asemenea, nu este greu de constatat 
că vulnerabilitatea fizică asociată umanului este corelativă altor tipuri de 
insuficienţe, precum egoismul, agresivitatea, comoditatea, ignoranţa etc. 

Evident, inabilităţile indivizilor şi societăţilor sînt generatoare de 
disfuncţii şi pun în pericol continuitatea speciei umane. Acestei perspec¬ 
tive catastrofice omul i-a contrapus, instinctiv sau raţional, după caz, 
„răspunsuri culturale” 1 . Prin ele, a realizat trecerea de la neputinţă la 
acţiune relativ eficientă şi a redus rolul hazardului în derularea de 
ansamblu a vieţii lui, stabilind implicit game de predictori în vederea 
reproducerii sau optimizării şanselor lui de existenţă. 

Privite din punct de vedere epistemologic, amplificările şanselor de 
viaţă ale speciei umane sînt, în cea mai mare parte a lor, consecinţe 
fireşti ale trecerii de la neştiinţă la ştiinţă. O astfel de aserţiune ne 
forţează să aducem o precizare suplimentară: „în timp ce existenţa 
speciei umane datează de circa cinci sute de milenii, elementele propriu- 
-zise ale ştiinţei s-au degajat abia în ultimele două milenii şi jumătate” 2 . 


1. B. Malinowski, Une theorie scientifique de la culture , Paul Painleve, Paris, 1974. 

2. C. Neuman, Ed. Nicolau, A. Schor, Istorie sumară a dezvoltării ştiinţei , Editura 
Politică, Bucureşti, 1983, p. 9. 

Prin urmare, preocupările speciale ale omului pentru explicarea, înţelegerea 
şi controlul mediului ori situaţiilor în care era/este dispus prezintă o 
vechime neglijabilă în raport cu etapele preştiinţei şi protoştiinţei. Mai 
mult, ceea ce la un moment dat era considerat drept superlativ al 
cunoaşterii s-a dovedit ulterior a fi doar ceva aproximativ, o bază pentru 
noi deschideri ştiinţifice sau chiar un conţinut cognitiv eronat. 

Din perspectiva istoriei ştiinţei, eforturile umane creatoare trebuie 
judecate ca răspunzînd unor nevoi de securitate, de consum material, 
de cunoaştere, de succes acţionai, de echilibru etc. şi deci ca replici 
dezirabile orientate simptomatic. Nu excludem rolul important jucat de 
întîmplare, capriciu, revelaţie, angajament formal etc. în inovarea cultu¬ 
rală în general, dar nici nu putem să nu remarcăm faptul că presiunea 
nevoilor existenţiale a reprezentat impulsul cel mai consistent în determi¬ 
narea progresului cunoaşterii de tip ştiinţific. Diversificarea categoriilor 
de imperative existenţiale umane a atras după sine diversificarea formelor 
de răspuns cultural; în toată istoria culturală a umanităţii, acele variante 
de răspuns care i-au apropiat pe actori în măsura cea mai mare de 
nivelul expectanţelor lor şi care au garantat reproductibilitatea efectelor 
ori de cîte ori acestea erau necesare au format intensiunea cunoaşterii 
ştiinţifice la un moment dat. Creşterea conjuncturală şi aritmică a 
ştiinţelor a făcut ca ele să atingă performanţe diferite şi să-şi constituie 
capitaluri cognitive inegale. Fie şi în urma unei analize superficiale 
asupra biografiei ştiinţelor, ajungem la cîteva concluzii indubitabile în 
acest sens: ştiinţele naturii au o vechime mult mai mare decît cele 
despre om şi societate ; ştiinţele socio-umane rîvnesc la atingerea pre¬ 
ciziei predictive din ştiinţele naturii; în corpusul ştiinţelor socio-umane 
s-au dezvoltat mai mult acele ramuri care vizează eficienţa acţiunilor 
indivizilor şi grupurilor (economia, deciziologia, praxiologia etc.) decît 
disciplinele care au ca obiect relaţiile interindividuale, tipurile de colec¬ 
tivităţi umane, obiectivitatea faptelor sociale (etnologia, sociologia, 
antropologia etc.). 

II. De ce etnologia, antropologia şi sociologia au apărut atît de 
tîrziu ? Mult timp, omul a considerat că ştie atît de multe despre sine şi 
despre grupul său de apartenenţă, încît nu avea rost să-şi risipească forţa 
cognitivă pentru a cerceta în mod special problemele existenţei 

individului, comunităţilor, societăţilor. Prin comparaţii şi analogii 
spontane, el reuşea aproximări satisfăcătoare privitoare atît la trăsăturile 
sinelui individual, cit şi la caracteristicile sinelui colectiv, al societăţii în 
care era inclus sau, chiar, al unor societăţi străine. 

în condiţiile premodernităţii, cînd dependenţa omului faţă de natură 
avea dimensiuni enorme, era normal ca deficitul cunoştinţelor despre 
individ şi societate să fie mult mai puţin alarmant decît cel despre 
mediul natural înconjurător. Aşa se explică de ce, în istoria culturii, 
ştiinţele socio-umane (între care şi etnologia, antropologia, sociologia) 
s-au dezvoltat atît de tîrziu şi de ce statutul de om de ştiinţă a fost 
asociat, vreme îndelungată, exclusiv cu cercetarea din domeniul ştiin¬ 
ţelor naturii. 

La mijlocul secolului trecut, nevoia de a deţine informaţii pozitive nu 
numai despre natură, ci şi despre om ca fiinţă socio-culturală a devenit 
o adevărată obsesie. De atunci şi pînă în prezent s-a constituit un corp 
impresionant de ştiinţe socio-umane, în cadrul căruia etnologia, antro¬ 
pologia şi sociologia se detaşează în mod evident. 

Lucrarea pe care o prefaţăm, intitulată Introducere în etnologie şi 
antropologie , este o realizare recentă (1996) a lui Jean Copans şi sinteti¬ 
zează problemele, polemicile, succesele, eşecurile etc. înregistrate în 
capitalul acestor două ştiinţe, de la apariţia lor şi pînă în deceniul 
nostru. De altfel, preocupările lui Jean Copans în această direcţie 
sîntmult mai vechi. Spre exemplu, în anul 1971, a coordonat lucra¬ 
rea L’anthropologie. Sciences ’, unde a semnat el însuşi un capitol 
(„De l’ethnologie â l’anthropologie”, pp. 15-49) care anticipează în 
mare măsură studiul de faţă. Mai mult, îl putem considera pe J. Copans 
drept o apariţie deloc surprinzătoare într-un spaţiu cultural (francez) 
care a produs cercetări şi lucrări de excepţie prin, poate, cele mai 
impozante nume ale etnologiei şi antropologiei mondiale : E. Durkheim, 
M. Mauss, C. Levi-Strauss, G. Balandier, J. Poirier, J. P. Lebeuf, 
H. Vallois, P. Mercier, R. Bastide, J. Cuisenier ş.a. 

Desigur, simpla enumerare a acestor autori nu este relevantă din 
punctul de vedere al contribuţiilor lor la dezvoltarea acestor ştiinţe. Este 


1. Editions E.P., Paris, 1971. 

posibil ca unii dintre ei să fie mai cunoscuţi ca sociologi (E. Durkheim, 
M. Mauss, R. Bastide) decît ca etnologi sau antropologi. Un fapt 
rămîne însă cert: interesul iniţial al acestor cercetători s-a manifestat în 
domeniul sociologiei, iar abia mai tîrziu ei s-au remarcat în spaţiul 
ştiinţific al disciplinelor pe care le analizează aici J. Copans. Susţinem 
această afirmaţie cu exemplul evoluţiei preocupărilor ştiinţifice ale lui 
G. Balandier: în 1958, el se număra printre coautorii unui tratat de 
sociologie 1 în care realiza o „sociologie a regiunilor subdezvoltate” şi 
analiza raporturile disciplinei cu etnologia şi etnografia pentru ca, peste 
aproximativ un deceniu, să se remarce în special ca antropolog 2 . 

La fel am putea proceda şi cu ceilalţi gînditori menţionaţi mai sus 
sau, de ce nu, chiar cu teoreticienii consideraţi, aproape în unanimitate, 
fondatori ai sociologiei: A. Comte şi H. Spencer. Hotărîţi să dea 
răspunsuri credibile cu privire la modul de funcţionare a societăţilor în 
care trăiau (instituţii, şomaj, supraproducţie, migraţii, sărăcie etc.), 
aceştia au apelat masiv la argumente provenite din istoria evoluţiei 
grupărilor umane. Orientarea sociologiei către trecutul societăţilor şi 
culturilor pentru a explica starea curentă a acestora s-a impus relativ 
uşor, întrucît gînditorii au ajuns la concluzia că este important să ştie 
cum sînt faptele la un moment dat, dar la fel de important, dacă nu 
chiar mai important, este să cunoască modul în care ele au ajuns să fie 
aşa cum sînt. 

Recursul sociologilor la istoria culturii şi civilizaţiei a fost, la început, 
anevoios şi riscant. în timp ce ei studiau antecedentele problemelor 
sociale, acestea din urmă fie se agravau, fie se atenuau sau dispăreau în 
mod natural. în plus, sociologii ajungeau adesea să abandoneze tema 
iniţială de cercetare pentru a se pierde în istoria captivantă a trecutului 
faptelor avute în vedere. 

Pentru a nu se ajunge în astfel de situaţii, s-au dezvoltat - de 
asemenea, în mod natural - două ştiinţe care, în opinia noastră, sînt 
auxiliare sociologiei: etnologia şi antropologia. Prin urmare, sociologia 


1. Vezi G. Gurwitch (coord.). Sociologie, voi. I, PUF, Paris, 1958, pp. 99-114, 
332-347. 

2. Vezi, de exemplu, G. Balandier, Anthropologie politique, PUF, Paris, 1966 şi 
Anthropo-logiques, PUF, Paris, 1974. 

a provocat pătrunderea acestora în grupul ştiinţelor socio-umane, iar 
dacă sociologia a apărut tîrziu, la mijlocul secolului trecut, antropologia 
şi etnologia nu puteau să se impună decît în perioada imediat succedentă. 

în preistoria şi protoistoria acestor ştiinţe, găsim bineînţeles realizări 
secvenţiale remarcabile aparţinînd unor celebrităţi revendicate deopotrivă 
de fiecare dintre ele 1 , precum Herodot, Hypocrat, Aristotel, Marco 
Polo, Magnus Hundt, Montaigne, Montesquieu, Vico, Linne, Kant ş.a. 
în a doua jumătate a secolului al XlX-lea, ca urmare a unor influenţe 
mai vechi, antropologia era limitată la studiul antropogenezei, morfolo¬ 
giei omului şi raseologiei. în secolul nostru, acest obiect de studiu, 
preponderent biologist, a fost în mare parte abandonat. în consecinţă, 
antropologia a adoptat o nouă problematică, reprezentată de „societate 
în general”, adică de acele aspecte sociale sau/şi culturale valabile 
pentru toate tipurile de societăţi, din toate timpurile şi din toate spaţiile. 
Aşa se explică de ce, în prezent, această ştiinţă este etichetată, de cele 
mai multe ori, ca bipredicativă: socială şi culturală. 

în ceea ce priveşte etnologia, exegeţii i-au atribuit ca obiect de studiu 
„cînd omul, cînd cultura, cînd societatea” 2 , provocînd în acest fel 
polemici care nu au fost rezolvate nici pînă astăzi. Totuşi, marea majori¬ 
tate a variantelor de fixare a domeniului ei converg către studiul faptelor 
arhaice şi tradiţionale ale etniilor sau popoarelor. Aşa cum observă 
J. Copans 3 , în tradiţia americană etnologia nu este altceva decît o 
disciplină fondatoare a antropologiei, alături de lingvistică, arheologia 
preistorică şi istorică şi antropologia fizică. între timp, etnologia a putut 
fi subordonată intereselor ştiinţifice ale antropologiei, fiind chiar califi¬ 
cată în spaţiul cultural anglo-saxon, în mod curent, drept o ramură a 
acesteia. în ceea ce ne priveşte, nu sîntem de acord cu această perspec¬ 
tivă şi vom încerca în paginile următoare să demonstrăm inconsistenţa ei. 

Cititorul şi-ar putea pune, în acest moment, următoarea întrebare : la 
ce sînt necesare precizările referitoare la istoria constituirii obiectului 
antropologiei şi etnologiei? Răspunsul nostru este tranşant: pentru a 


1. Vezi P. Mercier, Histoire de l’anthropologie, PUF, Paris, 1966 şi J. Poirier, 
Histoire de l’ethnologie, PUF, Paris, 1969. 

2. R. Rauzduel, Sociologie generale, Publisud, Paris, 1996, p. 123. 

3. Vezi infra, capitolul 1, paragraful 6. 

justifica încă o dată de ce aceste două ştiinţe au apărut atît de tîrziu în 
istoria cunoaşterii ; întrucît colectivităţile se schimbă de la o etapă 
istorică la alta, iar societăţile se prezintă într-o mare diversitate tipo¬ 
logică, obiectul de studiu al acestor ştiinţe a fost greu de construit. 
Cu cît delimitarea domeniului specific a fost mai dificilă, cu atît etnologia 
şi antropologia s-au constituit mai tîrziu. De fapt, ele se află în prezent 
într-o situaţie similară cu aceea a sociologiei şi a oricărei alte ştiinţe 
socio-umane : îndeplinesc relativ greu condiţiile epistemologice tradiţio¬ 
nale de validare a oricărei ştiinţe (obiect, metode, legi proprii). 

Un alt motiv care justifică apariţia atît de tîrzie a ştiinţelor socio- 
-umane cercetate de J. Copans este modernizarea tardivă a relaţiei dintre 
metropolă şi colonii. Pînă la jumătatea secolului al XlX-lea, această 
relaţie era întreţinută în special pe principiul forţei şi deci pe subordo¬ 
narea coloniilor faţă de metropolă. După această dată, unele metropole 
europene (Anglia şi Franţa) acordă mai multe facilităţi coloniilor, ca 
răspuns la revendicările de independenţă ale acestora. Dominaţia metro¬ 
polelor putea fi prelungită printr-o dirijare a legăturilor cu coloniile lor, 
uzînd în acest sens de informaţii puse la dispoziţie de sociologi, etnologi 
şi antropologi. 

Aceste categorii de specialişti puteau oferi deţinătorilor puterii date 
despre asemănările dintre popoare (antropologii), despre specificul 
socio-cultural al fiecărui popor (etnologii) şi despre aspectele funcţio¬ 
nale ori disfuncţionale curente din colonii (sociologii). Cunoaşterea 
alterităţii la nivelul dialogului dintre etnii, ne spune J. Copans, constituie 
condiţia optimizării relaţiei sociale, în afară doar de cazul în care nu se 
doreşte acest fapt. 

Desigur, răspunsurile la întrebarea noastră privind întîrzierea apari¬ 
ţiei etnologiei, antropologiei şi sociologiei pot fi mult mai numeroase : de 
la insuficienţa provocării cognitive la suficienţa atitudinii etnocentriste, 
de la dificultatea de a alcătui echipe de cercetare la superficialitatea 
construirii instrumentelor de lucru ş.a. în ultimă instanţă, intenţia 
noastră a fost aceea de a arăta că etnologia, antropologia şi sociologia 
sînt trei importante ştiinţe socio-umane care nu au obţinut rezultate 
răsunătoare, comparabile cu cele ale ştiinţelor naturii sau ale gîndirii, 
pentru că au o istorie scurtă şi, ca atare, nu au avut suficient timp pentru 
a se maturiza. 

III. Utilitatea socio-culturală a etnologiei şi antropologiei. Dacă 
performanţele acestor ştiinţe se lasă încă aşteptate, ar trebui, aşa cum se 
întîmplă în multe alte domenii ale reflecţiei şi acţiunii umane, să se 
renunţe la ele sau să se găsească alte forme compensatorii. în mod 
surprinzător, nu numai că nu se produc aceste efecte, ci, mai mult, 
etnologia şi antropologia sînt stimulate şi fortificate prin comenzi de 
cercetare, constituirea de catedre de specialitate în învăţămînt, crearea 
unor institute şi fundaţii de profil etc. 

Nu putem să nu ne întrebăm de ce se întîmplă aşa ceva, iar răspunsul 
cel mai plauzibil pe care îl putem da este că informaţiile propuse de 
aceste ştiinţe sînt utile chiar şi atunci cînd sînt de o calitate aproxi¬ 
mativă, pentru că doar ele ne oferă astfel de rezultate. 

Surprinde, de asemenea, faptul că etnologia şi antropologia se bucură 
de mare prestigiu în spaţiul intelectual occidental, adică tocmai în mediul 
care deţine leadership- ul cultural în domenii unde exactitatea cognitivă 
este maximă : informatica, ingineria genetică, astronautica etc. Pe lîngă 
aceste domenii atît de performante, etnologia şi antropologia nu par, 
cumva, desuete? Etnologii şi antropologii nu riscă să fie comparaţi cu 
„bătrînii satului” sau cu nişte „grioţi” ? Nu cumva ceea ce cunosc aceşti 
specialişti reprezintă doar nişte picanterii sau, în cel mai bun caz, nişte 
constante paremiologice valabile doar la nivelul unor populaţii excesiv 
de conservatoare ? 

Astfel de întrebări nu rămîn retorice, dacă reuşim să depistăm cît 
mai multe coordonate ale utilităţii etnologiei şi antropologiei. Odată 
identificate aceste coordonate, ele devin generatoare de prestigiu statutar 
şi de credibilitate cognitivă. în mod normal, din registrul de utilitate 
probat de etnologie şi antropologie se detaşează aspectele următoare: 

1) Studierea comunităţilor şi societăţilor considerate retardate. 

Imaginea ideal-tipică a societăţii contemporane este uneori provocată, 
fără a fi erodată, de existenţa unor grupuri care trăiesc după un model 
arhaic sau tradiţional. Pentru etnolog, care vizează stabilirea diferenţelor 
socio-culturale din cadrul aceluiaşi grup etnic sau dintre popoare, o 
asemenea situaţie este un prilej de a stabili, prin comparaţie, cauzele 
care au determinat „încremenirea” şi sclerozarea modului de viaţă a 
unui grup. în schimb, pentru antropolog, care are ca obiectiv elaborarea 

logicii istoriei, studiu/asupra unui grup retardat ar reprezenta ocazia de 
a găsi „veriga care lipseşte” dintr-un lanţ explicativ sau, dimpotrivă, 
confirmarea, o dată în plus, a unor concluzii la care a ajuns deja. 

2) Studierea prelungirilor socio-culturale arhaice şi tradiţionale 
din societăţile contemporane. Multe dintre elementele culturale uzuale 
în cadrul unei societăţi provin din etape mai vechi ale evoluţiei ei. 
Soluţiile culturale care sînt utilizate în mod repetat şi vreme îndelungată 
suferă aşa-zisul „efect de tradiţionalizare”. Chiar spaţiul occidental, atît 
de modernizat, face apel la forţa răspunsurilor culturale tradiţionale, 
întrucît acestea apar ca modele de acţiune arhiverificate şi garante pentru 
un succes minimal. Etnologul îşi propune să cerceteze extensia, efectele, 
poziţia ierarhică a unor tradiţii la nivelul unor regiuni sau zone 
geografice limitate. Pentru antropolog însă, ambiţiile sînt mult mai mari, 
în sensul că el caută să stabilească principiile formării şi funcţionării 
tradiţiilor de oriunde în lume. Prin urmare, etnologul se apropie de 
sociolog ca stil de acţiune, iar prin rezultatele demersurilor lui se face 
util unei societăţi concrete ; la rîndul său, antropologul (socio-cultural) 
se aseamănă, prin stilul investigativ, mai mult cu filosoful şi are pretenţia 
că, prin abstracţiunile pe care pe produce, este util întregii lumi. 

3) Conservarea moştenirii culturale a umanităţii, în general, şi a 
unui popor, în particular. Ambele ştiinţe care fac obiectul acestei cărţi 
îşi iau cea mai mare parte a argumentelor lor din trecutul socio-cultural 
al umanităţii. Acest fapt este posibil deoarece ele consideră că ceea ce se 
întîmplă actualmente în societate se justifică, cel puţin în parte, prin 
ceea ce ea a produs cîndva; înţelegem acum de ce printre scopurile 
principale ale acestor două discipline se află nu numai descrierea şi 
explicarea societăţii, ci şi păstrarea de dovezi privitoare la apariţia şi 
evoluţia umanităţii mai ales în ultimii cinci mii de ani 1 . 

Conservarea culturii şi istoriei sociale de către etnologie şi antropo¬ 
logie se face şi pe fondul unei alte nedumeriri: nu cumva aceleaşi forţe 
care au produs schimbări cu mult timp în urmă sînt actuale şi astăzi ? 
Dacă da, atunci ele trebuie cunoscute, pentru că se pot reproduce în 


1. D. Chirot, Societăţi în schimbare. Editura Athena, Bucureşti, 1996, p. 14. 

proxima perioadă ; dacă nu, ele trebuie, de asemenea, cunoscute, pentru 
că lor le datorăm, în mare măsură, modul prezent de existenţă. Din 
ambele variante, rezultă ideea necesităţii conservării moştenirii culturale, 
evident, nu în sensul de păstrare silnică a unei scheme învechite de viaţă. 

Realizarea efectivă a conservării culturale este efectuată de etnolog 
prin organizarea de cercetări de teren pentru a culege direct material 
etnografic informativ, prin intermediul muzeelor etnografice, prin reali¬ 
zarea unor filme sau reviste, cărţi de profil etc., care să definească 
imaginea ideal-tipică de altădată a unui popor. Pentru antropolog, 
misiunea de conservare este întrucîtva mai dificilă. El caută să surprindă 
moştenirea culturală a întregii omeniri, şirul de transmiteri, adaptări, 
înnoiri etc. facînd apel la izvoare valabile pentru un număr mare de etnii 
sau chiar pentru întreaga specie umană. în viziunea acestuia, reuşitele 
sau eşecurile unui popor nu sînt numai ale lui, ci şi ale umanităţii în 
ansamblul ei. 

4) Stabilirea unor paradigme de cercetare a socialului. Raţio¬ 
namentul antropologului pare, la prima vedere, deosebit de simplu: 
oriunde există oameni, putem identifica şi o anumită schemă de viaţă; 
deoarece natura umană este relativ identică în toate cazurile, schema de 
viaţă ar trebui să fie relativ aceeaşi. Totuşi, nu putem nega ceea ce este 
de domeniul evidenţei: între indivizi, între grupuri, deosebirile sînt 
suficient de numeroase şi de profunde pentru a putea spune că specia 
umană nu este îndeajuns de unitară. 

Antropologul se opune acestei constatări şi propune, în schimb, o 
serie de argumente convingătoare : 

a) Unitatea caracterială şi morfologică a speciei umane este indubitabilă 
abia atunci cînd o raportăm la trăsăturile altor specii de vieţuitoare. 

b) Formele socio-culturale concrete diferă de la o zonă etnografică la 
alta, dar nu ies din sfera cadrelor de existenţă socio-culturală. 
Acestea au un caracter general şi deci se întîlnesc în felurite variante 
atît la populaţiile retardate (pigmei, boşimani, eschimoşi ş.a.), cît şi 
în lumea occidentală actuală. Totodată, aceste cadre constituie şi 
elementele paradigmei cu care antropologul abordează societatea. 
Ca atare, din problematica antropologiei nu pot lipsi analizele 

asupra grupurilor umane, relaţiilor sociale, formelor de comunicare, 

modalităţilor de invofcare a sacrului, tipurilor de educaţie, ordinii 

sociale, căilor de procurare a mijloacelor de subzistenţă etc. 

La rîndul său, etnologul respectă aceste cadre generale ale existenţei 
socio-culturale, numai că le studiază în particularitatea înfăţişării lor la 
nivelul unui popor sau al unui număr redus de etnii. 

5) Respingerea rasismului şi stimularea ataşamentului individului 
faţă de apartenenţa etnică. 1 Atunci cînd antropologul evidenţiază 
asemănările dintre popoare, indiferent de talia lor ori de performanţele 
pe care le obţin acestea, el nu face altceva decît să suprime dihotomiile 
de genul: rase superioare - rase inferioare, popoare civilizate - popoare 
primitive, culturi evoluate - culturi sălbatice etc. Finalmente, el demon¬ 
strează că decalajele dintre etnii nu ţin de natura acestora şi nu sînt nici 
urmări ale acţiunii diferenţiate conjunctural în raport cu cadrele generale 
ale existenţei socio-culturale. 

Spre deosebire de antropolog, etnologul aduce argumente care îl fac 
pe individ să se identifice ca membru al unei etnii. Elementele de 
specificitate socio-culturală caracteristice grupului etnic de apartenenţă 
sînt generatoare de etnocentrism. Acesta se exprimă, în ultimă instanţă, 
prin preferinţa celui integrat într-un astfel de grup pentru limba, obi¬ 
ceiurile, datinile etc. etniei proprii şi, implicit, contracararea presiunilor 
asimilative venite din partea altor etnii. Mai mult, individul rezonează 
într-o profunzime specială cu cei din poporul său şi, în consecinţă, se 
simte solidar cu aceştia. 

Problema utilităţii socio-culturale a etnologiei şi antropologiei ar 
trebui analizată mult mai pe larg şi ar putea fi localizată în numeroase 
alte situaţii: la nivelul raporturilor dintre etnia majoritară şi cea minori¬ 
tară din cadrul unui stat, la nivelul relaţiilor din colectivele de muncă 
multietnice, în studierea migraţiilor, în cercetarea problemei xenocentris- 
mului sau a coeficientului de inteligenţă al popoarelor ş.a. Pe ansamblu, 
credem că utilitatea acestor două ştiinţe în societatea contemporană este 
coextensivă complicării modului funcţionării vieţii sociale şi creşterii 
nevoii de sociologie. 


1. Vezi şi G. Gellner, Naţiuni şi naţionalism , Editura Antet, Bucureşti, 1997. 

IV. Un triumvirat în ştiinţele socio-umane. După cum arătam în 
paginile anterioare, mulţi teoreticieni occidentali admit că etnologia nu 
este decît o parte a antropologiei. Mai mult, în unele medii intelectuale 
este folosită fie denumirea de antropologie, fie cea de etnologie pentru 
a indica aceeaşi problematică de studiu. 

în spaţiul cultural românesc, există buna orientare de a considera 
aceste două ştiinţe ca fiind de sine stătătoare, interpenetrabile şi 
corelative. Prin urmare, putem găsi suficiente argumente care să evite 
transformarea uneia dintre ele în „servanta” celeilalte. 

Întrucît etnologia şi antropologia sînt valorizate în special de către 
sociologie, trebuie, în opinia noastră, să-i aplicăm şi acesteia acelaşi set 
de criterii de identificare în general, aceste criterii sînt direcţionate de 
condiţiile epistemologice de validare a ştiinţelor: 

a) în privinţa obiectului de studiu, antropologia cercetează cadrele 
universale ale socio-culturalităţii, fără discriminare, pornind de la 
cele mai mici triburi şi pînă la marile metropole ale lumii. Etnologia, 
la rîndul ei, studiază aspectele socio-culturale locale (prin inter¬ 
mediul etnografiei), regionale, pînă la nivelul unui popor sau al unui 
grup de popoare. în schimb, sociologia are un obiect reprezentat de 
o societate concretă, clar delimitată, dar nu exclude analizele 
generalizante asupra societăţii în ansamblul ei; 

b) după criteriul metodelor întrebuinţate , aceste ştiinţe au următoarele 
opţiuni: antropologia recurge preponderent la metoda extrapolării, 
etnologia utilizează cu predilecţie metoda comparativă şi monografia 
(etnografică), iar sociologia dispune de un set de metode în care se 
detaşează experimentul şi observaţia ; 

c) din punctul de vedere al nivelului caracterului nomotetic sau al elabo¬ 
rării enunţurilor cu caracter de lege, antropologia este o ştiinţă ale 
cărei aserţiuni au caracter maxim de generalitate, etnologia reuşeşte 
doar „generalităţi restrînse” (Levi-Strauss) aferente sferei obiectului 
cercetat, iar sociologia din ultimele decenii îşi concentrează realiză¬ 
rile conceptuale în „teorii cu rang mediu de generalizare” (Merton); 


1. Vezi şi G. Balandier, „Sociologie, etnologie, etnografie”, în I. Aluaş şi I. Drăgan 
(ed.), Sociologie franceză contemporană. Editura Politică, Bucureşti, 1971, pp. 47-52. 



18 INTRODUCERE ÎN ETNOLOGIE ŞI ANTROPOLOGIE 

d) din perspectiva dimensiunii temporale vizate de demersurile investiga- 
tive, aceste ştiinţe orientează, de asemenea, diferit: antropologia 
face abstracţie de intervalele temporale, apreciind că acoperă întreaga 
axă a duratelor, etnologia investighează aspectele socio-culturale 
ale trecutului şi prelungirile lor în societatea actuală, pentru ca 
sociologiei să-i fie specifice exclusiv fenomenele şi procesele sociale 
ale prezentului; 

e) după tipul de cunoaştere realizat de aceste ştiinţe, există, inevitabil, 
deosebiri. Astfel, antropologia ajunge la o cunoaştere de tip spe¬ 
culativ, iar etnologia produce cunoaştere descriptivă şi explicativă. 
Spre deosebire de etnologie, sociologia adaugă şi profunzimile 
cunoaşterii de tip comprehensiv. 

Urmărind valabilitatea acestor criterii în delimitarea ştiinţelor care 
alcătuiesc un adevărat triumvirat al investigării socio-umanului (am 
numit, evident, etnologia, antropologia şi sociologia), am omis un 
avertisment enunţat de Claude Levi-Strauss, şi anume acela că „faptele 
sociale îşi corespund”. Prin urmare, acelaşi fapt poate constitui obiect 
de cercetare specifică pentru fiecare dintre cele trei ştiinţe. Cineva 
nefamiliarizat cu ele s-ar putea afla în imposibilitatea de a le delimita 
corect sau, mai mult, ar putea să creadă că este vorba despre o singură 
ştiinţă de cercetare a societăţii. 

într-o manieră mai hîtră, dar nu lipsită de relevanţă, am putea încerca 
delimitarea acestor ştiinţe prin viciile pe care ele le cultivă şi le reproduc 
de la o etapă la alta a evoluţiei lor. Antropologia, de pildă, păcătuieşte 
prin hipergeneralizare, încurajare a xenocentrismului, aspiraţie cognitivă 
nefondată corespunzător etc., etnologia prin preferinţă pentru exotism, 
favorizare a etnocentrismului, acceptare a prejudecăţilor ca repere inter¬ 
pretative ş.a., iar sociologia prin imprecizie conceptuală, concesii faţă 
de unele presiuni ideologice, subiectivism al cercetătorilor... 

Atît din rezultatele obţinute în urma aplicării criteriilor prezentate 
anterior, cît şi din compararea acestor categorii de vicii, rezultă o 
concluzie întărită de prestigiul lui J. Copans : „etnologia întîlneşte 
direct sociologia, ambele aplecîndu-se asupra unor realităţi identice” 1 . 


1. Vezi infra, capitolul 1, paragraful 6. 

Mai simplu spus, orice aspect al socialului care poate fi investigat din 
punct de vedere sociologic îngăduie şi o abordare de tip etnologic. în ce 
priveşte antropologia, ea se lasă dominată de capcanele filosofarii, se 
îndepărtează de concret şi, implicit, de sociologie şi etnologie, punînd 
în pericol autoritatea „triumviratului” (etnologie-antropologie-socio- 
logie) din ştiinţele socio-umane. 

V. Despre soarta cărţilor. Citeam undeva că este bine să lecturăm 
orice fel de publicaţii, indiferent dacă este vorba de un ziar, o broşură, 
un roman sau un tratat ştiinţific. Un astfel de îndemn s-ar justifica prin 
faptul că autorul rîndurilor a dorit să comunice un anumit mesaj şi, în 
acest sens, a realizat un efort intelectual special. Totuşi, multitudinea 
preocupărilor oamenilor şi insuficienţa timpului au făcut ca lecturile 
noastre să fie mult mai selective, critice şi grăbite în a găsi diferite 
categorii de răspunsuri la problemele care ne frămîntă. 

Pentru cititorul pasionat de etnologie şi antropologie, această carte 
este provocatoare, densă şi, mai ales, include informaţii care nu se 
găsesc cu uşurinţă în alte surse, la noi. Altfel spus, cartea lui J. Copans 
oferă variante de răspuns la întrebări pe care ni le-am pus mai de demult 
şi, totodată, ne incită şi ne conduce la noi interogaţii. Aşa trebuie să fie 
o carte pentru a nu ajunge la „cimitire de cărţi” 1 . 

Capitalul cultural al cititorilor români are şansa de a deveni mai 
consistent prin aproprierea simbolică a acestei cărţi. Fără a deveni 
patetici, conchidem că avem de-a face cu o carte de mică întindere, dar 
care poate fi un liant de mare valoare în „zidul de cărţi” 2 cu care ne 
protejăm de necunoscutele vieţii sociale. 


Dumitru Stan 
iunie 1999 


1. M. Dogan, R. Pahre, Noile ştiinţe sociale. Interpenetrarea ştiinţelor , Editura 
Academiei Române, Bucureşti, 1993, p. 53. 

2. A. Moles, Sociodinamica culturii. Editura Ştiinţifică, Bucureşti, 1974. 

„Cercetarea de teren reprezintă pentru antropologie 
ceea ce sîngele martirilor reprezintă pentru biserică. ” 

C.G. Seligman 


De ce etnologia şi antropologia ? De ce există mai multe discipline, 
aparent distincte, pentru a studia şi explica viaţa bărbaţilor şi femeilor 
în societate? Este de înţeles că viaţa generaţiilor decedate cere 
metode de cercetare şi o stare de spirit deosebită : istoria. Se înţelege, 
de asemenea, că relaţiile care se stabilesc cu spaţiul şi cu mediul - 
atît naturale, cît şi umane, variate într-atît, încît este mai potrivit să 
utilizăm pluralul („spaţii, respectiv „medii”) - fac obiectul unei alte 
preocupări ştiinţifice : geografia ; sau că limbile şi limbajul au făcut 
să apară lingvistica ; sau că fenomenele simultan biologice şi sociale 
ale speciei umane au stat la baza constituirii unei discipline autonome, 
demografia. în fine, faptul că psihologia şi disciplinele sale conexe - 
precum psihanaliza - există nu ar trebui să ne surprindă peste măsură. 

Dar de ce să separăm etnologia de sociologie pînă la punctul în 
care una o caricaturizează cu prea multă uşurinţă pe cealaltă, imi- 
tîndu-i totodată fără ruşine unele tehnici, metode, idei? Astăzi, înseşi 
obiectele de cercetare sînt acelea care, la o primă privire, par identice 
sau echivalente. Totuşi, simetria dintre cele două ansambluri 
disciplinare poate fi discutată, pentru că evoluţiile lor istorice au scos 
în evidenţă diferenţe care au fost considerate multă vreme a fi de 
natură, chiar dacă astăzi ele nu par a fi decît de grad. Istoria ştiinţelor, 
care construieşte sau justifică o tradiţie, poate fi însă revăzută şi 



22 


INTRODUCERE IN ETNOLOGIE ŞI ANTROPOLOGIE 


corectată. Aceia care, prin anii 1960-1970, blamau antropologia 
prezentînd-o ca fiică a colonialismului sau a imperialismului denunţau 
astfel concordanţa deplină dintre proiectul civilizator al occidentului 
şi mijloacele folosite, inclusiv cele etnologice, pentru a-1 consolida. 
Dar nu ar fi, oare, posibil să punem în lumină, în aceeaşi manieră 
schematică, rădăcinile „capitaliste” ale sociologiei care studiază, de 
exemplu, organizarea muncii industriale ori logicile implicite ale 
învăţării şcolare? 

Diferenţa socială şi alteritatea culturală există ca atare şi pot 
justifica demersuri cognitive adaptate şi specifice. Problema nu se 
află aici. Ea constă mai curînd în a şti dacă diferenţa pe baza căreia 
s-a constituit etnologia era cea mai bună, iar în ultimii ani reflecţiile 
pe această temă sînt numeroase. Altfel spus, perspectiva calificată 
global drept evoluţionistă îl categorizase pe Celălalt drept Primitiv. 
Or, în stadiul actual, ne dăm seama că Primitivul nu a existat 
niciodată, nici în secolul al XVIII-lea, nici în al XlX-lea, şi cu atît 
mai puţin în secolul XX. Primitivul este, după cum ne explică Adam 
Kuper (1988), o invenţie, o invenţie veche acreditată prin teorii şi 
exemple. Dar astăzi, conchide Marc Auge (1994a, pp. 188-190), 
exotismul a murit. Celălalt sînt eu însumi, pe de o parte pentru că, 
la rîndul lor, Ceilalţi au dreptul să-şi exprime opinia şi, pe de altă 
parte, pentru că universul social contemporan a suprimat în noi, 
pînă la nivelul cel mai profund, referinţele identitare capabile să 
„comande” diferenţele majore legate de civilizaţie, cultură, gen, 
persoană. Rămîne însă de văzut dacă acest nou mod de a concepe 
diferenţa este conjunctural sau are un fundament epistemologic defi¬ 
nitiv, dacă eî provine din evoluţia lumii cu care se confruntă ştiinţele 
sociale sau dintr-o critică internă, dintr-o libertate speculativă a 
etnologilor. în orice caz, etnologia şi antropologia nu mai sînt ceea 
ce erau odată, iar aprofundarea reflecţiei asupra istoriei şi funcţio¬ 
nării lor demonstrează că ele nu au fost - poate niciodată - ceea ce 
afirmau că sînt. Cel mai frumos mit al cercetării etnologice este - cu 
siguranţă - etnologia însăşi! 

Iată de ce această lucrare conţine implicit două părţi. Cea dinţii 
(capitolele 1 şi 2) încearcă să definească demersul de ansamblu al 
disciplinelor, făcînd apel la logicile istorice şi intelectuale care au 
dus la apariţia şi la evoluţia lor. Cea de-a doua (capitolele 3, 4 şi 5) 
are mai curînd un caracter panoramic şi evocă marile domenii de ieri 
şi de azi. Această parte este uneori mai sistematică, alteori numai 
aluzivă. Pot fi identificate aici şi unele lacune, în ciuda încercărilor 
noastre de a include, pe cît posibil, noile tematici. Nu este de dorit 
ca un manual introductiv să fie redus la un comentariu bibliografic, 
dar trebuie să recunoaştem că intenţia noastră este contradictorie: 
a prezenta achiziţiile unei tradiţii ştiinţifice, semnalînd totodată 
rupturile şi consecinţele acestor repuneri în cauză. Întrucît etnologia 
şi antropologia au cunoscut transformări profunde de-a lungul unui 
secol, ne putem aştepta ca inovatorii de astăzi să fie fondatorii 
(noi) de mîine. 

în cazul de faţă, ultimul „strigăt” al cercetării se referă (cel puţin 
în opinia mea) la identitatea antropologică. Să enumerăm cîteva 
exemple la întîmplare. Identitatea culturală a unei prostituate 
senegaleze, viaţa unui birou britanic de asistenţă socială, cultura 
majoretelor, comerţul cu obiecte de artă primitivă, familiile Soninke 
(de origine senegaleză) din regiunea pariziană, viaţa sexuală a cerce¬ 
tătorilor de teren, vînătoarea de lupi, gîndirea kikuyu (din Kenya) a 
mişcării anticoloniale Mau-Mau, servitutea paternalistă în Amazonia, 
intelectualitatea ţăranilor din Tanzania, limbajul scris şi oral la elevii 
din Mali etc. sînt tot atîtea „noutăţi” în domeniul etnologiei şi 
antropologiei 1 . 

Să rezumăm. Definirea acestor două discipline este variabilă, 
datorită varietăţii istorice şi geografice a experienţelor şi tradiţiilor 
naţionale. Textul încadrat de mai jos vine cu precizări în acest sens. 


1. Toate aceste teme au făcut obiectul cîte unei publicaţii în cursul ultimilor 
cinci ani. 

Etnografie - Etnologie - Antropologie 

A 

încercare de definire 

în pofida unui întreg secol de istorie, diversitatea tradiţiilor 
naţionale, a programelor tematice, a opţiunilor teoretice rămîne 
suficient de pregnantă şi de dinamică pentru a „devia” orice 
tentativă de formulare a unei definiţii minimale recunoscute la 
scară internaţională. Vom adopta aici o perspectivă care reiese 
din experienţa franceză, pentru a justifica utilizarea curentă a mai 
multor termeni, mai mult sau mai puţin sinonimi în aparenţă. 

Antropologie 

Este termenul cel mai general şi mai cuprinzător, care reflectă 
complexitatea obiectelor posibile ale oricărei ştiinţe a omului. 
Construit pe baza termenului latin anthropologia, care provine, 
la rîndul său, din grecescul anthropologos (anthropos: fiinţă 
umană), această disciplină evoca în secolele al XVI-lea şi 
al XVII-lea o perspectivă alegorică sau un studiu al sufletului şi al 
trupului. Dar termenul nu se regăseşte în dicţionarul lui Furetiere 
(1690). La sfîrşitul secolului al XVIII-lea, „antropologie” capătă 
mai multe sensuri. Identificăm mai întîi perspectiva naturalistă: 
astfel, în Enciclopedia sa din 1751, Diderot califică anatomia 
drept antropologie, iar germanul F. Blumenbach o defineşte în 
1795 ca ştiinţă naturală. De altfel, în Franţa, pînă la mijlocul 
secolului XX, ea va dobîndi şi îşi va păstra tocmai acest sens de 
antropologie fizică. 

Celălalt sens, mai sintetic (şi care include o etnologie), i se 
datorează teologului elveţian A.C. de Chavannes care, în 1788, 
publica o Antropologie sau ştiinţa generală a Omului. în acelaşi 
an, filosoful german I. Kant îşi intitula ultima lucrare Antropologia 
din punct de vedere pragmatic. Membrii Societăţii de observatori 
ai Omului ( Societe des observateurs de l’Homme, 1799-1804) 
folosesc termenul în această perspectivă, dar unii dintre ei îi 

atribuie un sens restrîns (anatomie, ştiinţă medicală). în lumea 
anglo-saxonă, termenul antropologie va acoperi toate disciplinele 
care explorează trecutul şi prezentul evoluţiei omului: ştiinţele 
naturale, arheologice, lingvistice şi etnologice. Abia la sfîrşitul 
secolului al XÎX-lea termenul capătă un sens mai precis, atunci 
cînd îi sînt asociate calificativele social, în Marea Britanie, şi 
cultural, în Statele Unite. Trebuie, aşadar, să fim atenţi la sensul 
cu care este utilizat termenul englez anthropology, care poate 
desemna atît ansamblul ştiinţelor umane, naturale şi istorice, cît şi 
o disciplină socială sau culturală mai mult sau mai puţin apropiată 
de etnologie. 

Sub influenţa sejurului petrecut în Statele Unite în timpul 
ultimului război mondial, Claude Levi-Strauss va relua, în 1950, 
termenul antropologie, atribuindu-i sensul de ştiinţă socială şi 
culturală generală a omului. Mai mult, el îi va asocia califi¬ 
cativul structurală pentru a scoate în relief specificul orientării 
sale teoretice. în aceeaşi perioadă, studiul schimbării sociale şi 
culturale îl va determina pe G. Balandier să prefere mai întîi 
termenul sociologie, iar apoi pe acela de antropologie, în locul 
termenului etnologie. Începînd din anii 1960, în Franţa, datorită 
acestei perspective mai globale, termenul „antropologie” l-a 
înlocuit parţial pe acela de etnologie. Totuşi, ambii termeni con¬ 
tinuă să fie folosiţi în funcţie de instituţii, de împrejurări ori de 
orientarea metodologică. Ei pot fi utilizaţi ca sinonime, chiar 
dacă astăzi termenul antropologie pare mai răspîndit. 

Etnografie şi etnologie 

Construiţi pe baza unei rădăcini comune (în limba greacă, 
ethnos : grup, popor), aceşti doi termeni apar la sfîrşitul secolului 
al XVIII-lea - începutul secolului al XÎX-lea. Iniţial, etnografia 
se referă la clasificarea limbilor, în timp ce etnologia are un sens 
mai raseologic, vizînd clasificarea popoarelor şi a raselor. încă 
din 1772, germanul A.L. Schltizer foloseşte adjectivul etnografic 
în a sa Prezentare a unei istorii universale. Bibliografia elaborată 

de G.H. Stuck în 1784 conţine o rubrică despre moravuri „şi alte 
curiozităţi etnografice”. Dar abia mai tîrziu, după publicarea - în 
1824 - de către A. Balbi a unui Atlas etnografic al globului, 
termenul se răspîndeşte şi capătă sensul lui actual de descriere a 
faptelor. în ceea ce priveşte termenul etnologie, el este propus tot 
de elveţianul A.C. de Chavannes, în Antropologia sa din 1788. 
Etnologia este, într-o primă accepţiune, ştiinţa care reconstituie 
istoria popoarelor şi tocmai acest aspect speculativ va face ca, în 
limba engleză, folosirea termenului să piardă teren în faţa aceluia 
de antropologie. 

în Franţa, în schimb, termenul „etnologie” dobîndeşte un 
sens restrîns, specializat, desemnînd o ştiinţă socială deosebită 
de sociologie. Fondarea, în 1926, a Institutului de etnologie 
confirmă această definiţie comparativă şi generalizatoare. Etno¬ 
logia utilizează materialele etnografiei, dar conservă o perspectivă 
adesea statică şi descriptivă. Uneori, ea poate avea tendinţa de a 
neutraliza dinamica temporală care traversează o societate sau 
o cultură. Ea poate avea ca obiect propria noastră societate : 
Ministerul Culturii a utilizat termenul pentru a denumi Comisia 
Patrimoniului etnologic, înfiinţată în 1980. 

Trecerea de la etnografie la etnologie şi apoi la antropologie 
dezvăluie atît o ajustare aparent tehnică şi chiar teoretică, cît şi un 
proces de generalizare şi comparare din ce în ce mai amplu. 
Această evoluţie ne conduce de la descrierea aşa-zis obiectivă şi 
neutră a unei populaţii la o reflecţie mai sistematică şi com¬ 
parativă, iar apoi la o meditaţie abstractă şi universală asupra 
devenirii culturilor. Totuşi, această schemă este mai curînd logică 
decît istorică, iar autonomia fiecărei discipline în parte a fost 
întotdeauna relativă. Tradiţiile ştiinţifice naţionale deviază în mod 
necesar linia progresivă, iar ansamblul acestor trei abordări con¬ 
stituie, în ultimă analiză, una şi aceeaşi disciplină. 

O dinamică istorică 

Etnologia, dar mai ales antropologia, în accepţiunea ei totalizatoare, 
răspund atît unor preocupări specifice, cit şi unor probleme ştiinţifice 
universale, care ar putea fi rezumate în următoarele patru propoziţii: 

- Ele constituie forma cea mai paradoxală a invenţiei moderne a 
ştiinţelor sociale, întrucît caută să explice o diferenţă, privile- 
giindu-1 prin aceasta pe Celălalt, iar nu cercetîndu-se pe sine. 

- Această diferenţă s-ar înscrie în însăşi evoluţia culturilor şi a 
societăţilor omeneşti. 

- Totuşi, această diferenţă nu este o esenţă, ci o istorie. Iată de ce 
obiectul cunoaşte atît de multe definiţii de la apariţia disciplinei: 
primitivi, culturi, tradiţii, etnii, societăţi complexe. Această istorie 
este aceea a unei relaţii, a unei metode - observaţia participativă 
(a se vedea textul încadrat de la pagina 41) - care vine să simbo¬ 
lizeze natura însăşi a disciplinei: un du-te-vino între două sau mai 
multe lumi. 

Participînd la însăşi schimbarea societăţilor şi a culturilor, etno¬ 
logia şi antropologia certifică, probează şi traduc. Diferenţa este 
elaborată în textul pe care cercetătorul îl redactează în propria sa 
limbă. Discordanţa dintre prezentul etnografic care, de cele mai 
multe ori, nu este decît o formă reconstituită a unui trecut recent şi 
prezent, studiat mai ales de sociolog, dar reînsuşit sau recîştigat din 
ce în ce mai mult de etnolog, este pe cale să dispară. Astăzi, aspectul 
local şi cel global se întrepătrund pretutindeni. De aceea, putem 
afirma cu toată seriozitatea că, pentru moment, aceste două discipline 
sînt cel mai bine plasate pentru a exprima în acelaşi timp dezordinea 
lucrurilor şi ordinea reprezentărilor lor. 

Etnologia, şi în special metodele ei, constituie obiectul unor 
imitaţii sau al unor împrumuturi din ce în ce mai numeroase în 
istorie, geografie, ştiinţe ale educaţiei, sociologie. Adesea, aceste 

lecturi mai curînd utilitariste pierd din vedere reînnoirile şi 
reinterogările care se adaugă inevitabil preocupărilor originare ale 
disciplinei. Forţa şi succesul modelului filosofic şi analitic dezvoltat 
de către abordarea structurală a lui Claude Levi-Strauss (antropologul 
cu cea mai mare reputaţie internaţională între anii 1960 şi 1980) 
reprezintă, probabil, exemplul cel mai elocvent. 

* 

Le mulţumesc lui Bertrand Masquelier şi lui Michelle Copans 
pentru lectura atentă. 

încă de la originile sale - îndepărtate şi filosofice etnologia a 
fost continuu asociată unor trăiri generate de schimbarea mediului de 
viaţă [depaysement], unei experienţe personale, unei interogaţii mo¬ 
rale cu privire la identitatea celuilalt, într-un cuvînt, unei forme de 
eroism romantic şi solitar. Chiar şi astăzi, cînd o serie întreagă de 
cercetări sînt consacrate unor „terenuri” franceze sau europeane, 
această imagine continuă să existe şi să prospere, ca şi cînd nu ar 
exista nici o legătură între o activitate profesională care a fost, cu 
timpul, pe deplin instituţionalizată şi o imagine a cărei esenţă mitică, 
chiar mistificatoare este din ce în ce mai accentuată. Pentru a face 
etnologie, este necesar să realizăm o anumită serie de activităţi şi 
într-un anumit fel: ceea ce înseamnă că excursia jurnalistică, inte¬ 
resul pentru culturi ale oralităţii sau ale tradiţiei, aşa-zisa anchetă 
calitativă sau atenţia orientată către culturile străine (inclusiv către 
populaţiile imigrate) nu constituie defel trăsături definitorii ale acestei 
discipline, nici la nivelul proiectului şi nici la nivelul metodei, ori 
al obiectului său. 

Ce găsim în „cutia neagră” a etnologiei? 

Pentru început, să observăm că există o serie de opere care pot fi 
clasificate în trei categorii. Identificăm mai întîi obiectele aduse din 
călătoriile efectuate în spaţiul altor culturi; obiecte materiale care 
sînt colecţionate, clasate şi expuse în muzee mai mult sau mai puţin 
specializate. Există apoi, şi mai ales, texte: aceste texte, avînd 
obiectivele şi modalităţile de scriere cele mai variate, provin dintr-un 
patrimoniu internaţional. Lucrarea (sau articolul) de etnologie este 

direct accesibilă într-o limbă anume şi continuăm să fim, ca şi 
în celelalte ştiinţe sociale, tributari tradiţiilor ştiinţifice naţionale 
multiple şi inevitabile. în fine, etnologie înseamnă, de asemenea, 
imagini: fotografii, filme şi, mai recent, video. Aceste imagini nu 
sînt utilizate doar în scopuri de ilustrare, de documentare sau de 
verificare, ci se constituie din ce în ce mai mult într-un mijloc 
ştiinţific de analiză şi explicare. Acest inventar este, într-o oarecare 
măsură, unul al produselor cercetării. 

Prin intermediul operelor, putem să surprindem cu mai multă 
precizie organizarea internă a proiectului etnologic. Schematic, acesta 
din urmă vizează trei probleme: 

- obiectele sociale şi culturale pe care acest proiect le delimitează şi 
le reconstruieşte (ceea ce etnologia vrea să ne facă cunoscut şi să 
ne descrie); 

- ancheta pe teren (de lungă durată), care rămîne modalitatea cea mai 
totalizatoare - şi cea mai angajată din punct de vedere personal - 
de producere a cunoştinţelor ; 

- ideile şi teoriile care nu numai că explică realul, ci justifică însăşi 
raţiunea de a fi a unei discipline autonome. 

Totuşi, o astfel de prezentare nu epuizează dinamica reală a 
etnologiei, care se prezintă de cele mai multe ori ca un ansamblu de 
decupaje şi de specializări, atît tematice, cît şi geografice, ansamblu 
care rămîne amplu determinat de dialectica tradiţiilor ştiinţifice 
naţionale şi de evoluţiile sociopolitice mondiale. 

1. Despre opere 

încă de la primele călătorii transoceanice efectuate în epoca 
Renaşterii, marinarii, misionarii şi comercianţii aduc obiecte de uz 
cotidian sau ceremonial, care se constituie în mărturii ale artelor 
decorative sau artizanale şi ale stilurilor de viaţă sau obiceiurilor 
exotice. Cea mai veche piesă din Muzeul Omului din Paris este un 
mantou din pene produs de indienii Tupinamba şi adus de către 
cosmograful Thevet pentru regele Franţois I. Începînd de acum, 
colecţiile sau micile muzee de curiozităţi se înmulţesc. Dar muzeele 
propriu-zise, aşa cum le înţelegem astăzi, apar abia în secolul al XlX-lea. 
Spiritul evoluţionist al epocii, precum şi contextul colonial, explică 
sistematizarea prezentării, dar şi a colectării. Cultura se explică mai 
întîi prin produsele sale, prin materialitatea sa: obiectele actuale 
permit, la fel ca vestigiile arheologice, reconstituirea originilor uma¬ 
nităţii, compararea tehnicilor şi a semnificaţiei obiectelor, clasarea 
de la distanţă, pornind de la eşantioane, a societăţilor şi a culturilor. 
Unii nu ezită să propună chiar expoziţii vii la care sînt aduse (în mod 
organizat) „specimene” umane. Circurile şi expoziţiile coloniale vor 
importa „sălbatici” pînă în anii ’30. Artele primitive, ca mijloc de 
critică şi de distanţare de convenţiile occidentale, reprezintă unul 
dintre exemplele celebre ale valorizării exotice a acestor obiecte 
(Picasso descoperă arta „neagră” în 1907). 

Muzeelor de etnografie generală, de istorie naturală, ori de pre¬ 
istorie li se adaugă muzeele - mai specializate - de etnologie regio¬ 
nală care iau locul colecţiilor folclorice. Începînd cu anul 1937, se va 
vorbi despre arte şi tradiţii populare. Astăzi, aceste muzee, organizate 
adesea în aer liber, cunosc un oarecare succes în Europa (primul 
exemplu îl constituie Nordiska Museet din Stockholm, care datează 
din 1873): ele au primit denumirea de ecomuzee, extinzîndu-şi 
totodată obiectul la realităţile urbane şi industriale ale secolului XX. 

Etnologia se constituie ca ştiinţă socială autonomă la sfîrşitul 
secolului al XlX-lea, dar numeroase lucrări publicate înainte de 
această dată au fost catalogate drept documente etnografice, reflecţii 
metodologice ori chiar elaborări teoretice. Şi astăzi încă, numeroase 
texte constituie în jurul lucrării sau articolului ştiinţific o periferie 
literară, sentimentală, de confirmare, pe care ar fi greşit să o exclu¬ 
dem a priori din inventarul nostru 1 . 

De aproximativ zece ani, sub imboldul cercetătorilor americani 
influenţaţi de filosofii francezi ai postmodernismului şi ai deconstruc- 
tivismului (în special R. Barthes, J. Derrida şi J.-F. Lyotard), critica 
şi relectura textului antropologic sînt la ordinea zilei. Adevărul 
[l’evidence] scrierii etnologice nu mai este acceptat ca atare. Sigur că 
prejudecăţile coloniale au fost criticate de multă vreme, după cum de 
multă vreme au fost puse în evidenţă dorinţele şi transferurile de 
natură psihanalitică dinspre etnolog către terenul său, către „oamenii 
săi”, către obiectul său (a se vedea Michel Leiris ori Roger Bastide). 
Dar astăzi evaluarea critică vizează atît realitatea intrinsec socială a 
oricărei relaţii de anchetă, cît şi conţinutul cultural al tradiţiilor 
etnologice legate de o populaţie sau alta. Vocabularul limbajului 
ştiinţific modifică semnificaţia Celuilalt, după cum scrisul modifică 
pentru totdeauna existenţa şi prezenţa orale ale culturilor etnografiate. 

Iată de ce patrimoniul livresc al acestei discipline nu seamănă cu 
nici un altul: pe de o parte, el poartă amprenta unei istoricităţi şi a 
unei situaţii sociale date, după modelul operelor sociologiei şi al 
tuturor ştiinţelor sociale ; pe de altă parte - şi mai ales -, el exprimă 
reinventarea unei sociabilităţi specifice (relaţia intimă pe care o 
presupune ancheta de teren) şi a unui dialog al culturilor, reinterpretat 
prin raţionamente sofisticate în planul ideilor abstracte ale unei teorii. 
De fapt, cine vorbeşte în textul etnologic? Observatorul, inter- 


1. Putem cita Vendredi ou Ies limbes du Pacifique de Michel Tournier, romanele 
poliţiste ale lui Arthur Upfield (10/18), al căror erou este un aborigen din 
Australia, ori acelea ale lui Tony Hillerman, cu cei doi detectivi indieni 
navajo din Statele Unite (Rivages). 

locutorii săi locali, cultura pe care o „reprezintă” ei sau, mai prozaic, 
fantasmele ştiinţifice, ideologice şi, de ce nu, personale ale etno¬ 
logului care a trăit timp de mai multe luni (sau ani) în mijlocul 
acestei culturi ? Mai pe scurt, textul este în acelaşi timp şi sursă, şi 
mărturie, şi traducere, dar şi sinteză sau popularizare, adică sărăcire. 
Astăzi, cercul s-a închis, deoarece, în numeroase locuri, lucrarea 
etnologică le permite specialiştilor autohtoni ai tradiţiei să se întoarcă 
la surse. Mărturia unei epoci contribuie, în mod paradoxal, la rein- 
ventarea tradiţiei pentru noi cercetători. 

Imaginea - fixă, apoi în mişcare - constituie cel de-al treilea 
element al corpus-ului etnologiei. Cu mult înaintea inventării foto¬ 
grafiei sau a cinematografului, desenul şi pictura - realizate după un 
original sau ca ilustraţii la povestirile de călătorie -, oferă o traducere 
vizuală a alterităţii exotice, precum şi a mediului său, a culorii sale. 
Aceste imagini constituie astăzi un important document istoric 
(şi, evident, estetic), dar la fel de problematizat ca şi scrierile sau 
obiectele, pentru că interpretarea vizuală - precum, mai tîrziu, 
montajul de film - trimite a priori la o reprezentare culturală prea 
puţin etnologică. De fapt, astăzi, cinematograful etnologic trebuie să 
refuze senzaţionalul şi să reproducă într-o manieră proprie principiile 
anchetei şi ale explicaţiei etnologice. Astăzi, imaginea invadează 
percepţia noastră asupra universurilor apropiate sau îndepărtate, dar 
trebuie să privim, să utilizăm şi să producem imagini etnologice, 
atenţi să nu cădem în capcana voyeurismului, a jurnalismului de mare 
reportaj sau a iluziei realului. Cel mai bun antidot împotriva imaginii 
îl reprezintă nu cuvintele, ci, probabil, alte imagini, dar imagini 
pentru care s-ar explicita ansamblul condiţiilor de producere. 

2. Obiectele ştiinţifice 

4 4 


Realităţile sociale şi culturale ale populaţiilor îndepărtate se 
transformă, aşadar, pe măsură ce sînt contactate, frecventate şi 
observate, în tot atîtea figuri istorice sau ideologice (omul primitiv, 
vînătorul-culegător, ţăranul ş.a.), devenind în cele din urmă obiecte 
ştiinţifice care permit explicarea modului de funcţionare a societăţilor. 
Poate fi vorba despre o relaţie matrimonială (căsătoria preferenţială 
între verii încrucişaţi), despre un instrument şi despre modul său de 
utilizare (plugul de lemn şi agricultura itinerantă), o formă politică 
{la chejferie 1 sau regalitatea sacră), un sistem ritual (totemismul). 
Trăirea empirică ia astfel forme abstracte, a căror ordonare şi 
dispunere schiţează imaginea reală a disciplinei. De aceea, în etno¬ 
logie este imposibilă disocierea fondului de formă, a conţinutului de 
conţinător. Mişcarea de descoperire şi de identificare a reflectat 
întotdeauna spiritul intelectual al epocii şi, de aceea, monografia, un 
fel de inventar-clasificare al caracteristicilor fundamentale ale unei 
societăţi, rămîne instrumentul privilegiat de obiectivare a realităţii 
etnologice. 

Monografia se vrea totalizantă şi exhaustivă. Ea prezintă, de fapt, 
o enumerare cvasisistematică a unei serii de subansambluri a căror 
dispunere ierarhică este aproape imuabilă. Mediul natural şi geografic 
precede habitatul şi modurile de subzistenţă (precum şi tehnologiile); 
organizarea socială (în special rudenia) constituie fundamentul siste¬ 
melor politice şi, eventual, economice. în fine, religia şi credinţele 
(vrăjitoria, magia, tămăduirile), formele de expresie culturală şi 
estetică formează suprastructura. Acest mecanism compartimentat 
este relativ static : istoria şi schimbarea nu reprezintă altceva decît o 
rubrică printre altele. Formalizarea monografiilor merge chiar pînă 


1. Chejferie — în special în Africa, teritoriu aflat sub autoritatea unui şef 
tradiţional, puterea exercitată de acesta din urmă (n.t.). 

la pierderea oricărui interes pentru comparaţie. în cel mai bun caz, 
cercetătorii vor produce lucrări colective şi tematice care vor singu¬ 
lariza fiecare populaţie ca tipică 1 . Acest decupaj a priori derivă, în 
mod evident, dintr-o anume viziune etnocentrică ce se consideră 
capabilă să survoleze ansamblul unei alte societăţi şi să o rezume, 
astfel, cu uşurinţă. 

Dar acumularea de fapte se poate asocia cu explicaţii diferite sau 
chiar contradictorii: evoluţionismul, difuzionismul, funcţionalismul, 
culturalismul şi chiar marxismul au cunoscut, fiecare, o utilizare 
monografică. Şi cum expunerea trimite atît la metodele de colectare 
a datelor, cît şi la teoriile explicative, cititorul obişnuit cade şi astăzi 
în capcana aparentei eficacităţi a acestui gen literar, căci tocmai 
despre aceasta este vorba. Există, de altfel, mai multe sub-genuri. 
Modelului generalist, care prezintă arta de a trăi a unei populaţii 
anume - indiferent că este numită trib (sau, în ultimii 25 de ani, 
etnie), cultură ori mod de producţie -, i se adaugă în special modelul 
vîrstelor (mai curînd culturalist sau folclorist) care, prin acest proce¬ 
deu evolutiv (de la naştere pînă la moarte), reconstituie diversitatea 
activităţilor cărora trebuie să li se consacre, în mod „natural”, orice 
individ (de sex masculin sau feminin). 

Monografia etnologică ajunge să prezinte o situaţie paradoxală, 
suprapunînd unei descrieri etnologice dintre cele mai detaliate - 
plictisitoare chiar - o generalizare de la sine-înţeleasă, care extinde 
la un popor întreg (de zeci de mii sau chiar de milioane de indivizi) 
concluziile trase din observarea unei comunităţi adesea foarte 
restrînse din punct de vedere demografic. Acest procedeu, atît expli¬ 
cativ cît şi retoric, permite codificarea unui mod de a face cum este 
tradiţia. Specificul local (un sat, o tabără, o ceată de nomazi), 
particularităţile de reacţie (idiosincrasii) ale unui sub-grup anume 


1. Cităm din domeniul africanist pe A.R. Radcliffe-Brown şi D. Forde (ed.), 
Systemes familiaux et matrimoniala en Afrique, Paris, PUF, 1953 şi pe 
E.E. Evans-Pritchard şi M. Fortes (ed.), Systemes politiques africains , 
Paris, PUF, 1964. 

devin dintr-o dată semnul unei identităţi culturale, numele unui popor 
trecut în marele registru al tipurilor de societăţi. Dogonii 1 , nuerii 2 , 
yanomamii 3 , irochezii 4 , papuaşii 5 , shanii 6 , kachinii 7 şi trobriandezii 
au devenit, astfel - graţie vizitei întîmplătoare a unui etnolog alb - 
simbolurile diversităţii umane. Astăzi dogonii taxează turiştii, nuerii 
pier în războiul din Sudanul de Sud, iar yanomamii sînt victimele 
căutătorilor de aur; în ceea ce îi priveşte pe trobriandezi, ei au 
devenit celebri datorită interpretării pe care au dat-o jocului de 
cricket! Dar, la parada hiturilor monografice, aceste populaţii nu vor 
înceta să trăiască eternitatea prezentului etnografic, indiferent dacă 
acesta debutează în 1915, în 1930 ori în 1960 - date ale primelor 
anchete consacrate populaţiilor amintite. 

Prin urmare, este imposibil să prezentăm la modul neutru obiectele 
disciplinei, deoarece - cel puţin în ceea ce priveşte operele tre¬ 
cutului - ar trebui să le scoatem din învelişul formal care le-a conferit 
o existenţă ştiinţifică. Obiectele etnologiei nu sînt date ca atare, 
înaintea cercetării. Fără să intrăm aici în toate analizele care vor 
urma, trebuie să înţelegem bine caracterul în acelaşi timp istoric şi 
conjunctural al obiectelor etnologice. Istoric, pentru că şi societăţile 
studiate şi acelea care le studiază sînt supuse evoluţiilor temporale; 
conjunctural, pentru că întîlnirea dintre etnologie şi „etnologizaţi” 
schiţează o societate temporară, aleatorie, pe care nici o experienţă 
nu o poate reproduce întocmai. în acest caz, orice inventar devine 


1. Populaţie neagră din Mali (n.t.). 

2. Populaţie din Sudan, stabilită în zona Nilului (n.t.). 

3. Populaţie identificată în America de Sud (Brazilia, Venezuela) (n.t.). 

4. Nume dat de francezi indienilor stabiliţi în valea Saint-Laurent şi pe malul 
lacurilor Erie, Ontario şi Huron (n.t.). 

5. Populaţie neagră din Noua Guinee (n.t.). 

6. Grup etnic din estul Birmaniei, aparţinînd grupului thai localizat pe platoul 
Chan, vastă enclavă între China şi Thailanda (n.t.). 

7. Popor de origine tibeto-birmaneză din nord-estul Birmaniei şi din regiu¬ 
nile învecinate Chinei (Yun-nan) şi Indiei (Assam), estimat la 450000 de 
indivizi (n.t.). 

arbitrar şi conţine un model de inteligibilitate a cărui explicaţie se 
află în metodele, teoriile, politicile ştiinţifice, ori în competenţele 
profesionale şi personale ale observatorului, iar nu în obiectele 
preexistente cercetării. 

Nu există obiect ştiinţific standard, întrucît cultura, cu totalizarea 
sa nedefinită şi permanentă, istoria vieţii, cu caracterul său unic, 
precum şi ansamblurile inedite de simboluri ale schimbării definesc 
grade contrastante ale uneia şi aceleiaşi realităţi. Interacţiunea socială 
dintre etnolog şi „producătorii” sau „actorii” obiectelor ştiinţifice, 
mutaţiile considerabile ale contextelor acestei interacţiuni nu produc 
un relativism cultural definitiv (Noi, Ceilalţi), ci un gen de relativism 
sociologic şi istoric. Cum i-am putea asimila, de exemplu, pe 
yanomamii antropologului american N. Chagnon cu aceia ai etno¬ 
logului francez J. Lizot? Nu există o ordine etnologică absolută 
a societăţilor şi a culturilor (de exemplu: primitivi şi civilizaţi, 
societăţi organizate în linii de rudenie, societăţi organizate în 
clase etc.), deoarece această ordine a prezentului este rezultatul unei 
istorii multiple care, la rîndul ei, va deveni trecut pentru etnologii 
următori. Originalitatea obiectelor, ca şi aceea a anchetei, nu trebuie 
să mascheze caracterul tranzitoriu şi delimitarea precisă în timp ale 
întîlnirii şi ale relaţiei lor. 


3. Anchetele 

Pentru marea majoritate a etnologilor, precum şi pentru ansamblul 
cercetătorilor din domeniul ştiinţelor sociale (ca şi pentru marele 
public), etnologia este, mai presus de toate, o experienţă personală a 
societăţii studiate. Etnologia înseamnă „a face teren”, cum se spune 
familiar, chiar dacă astăzi acest termen este compromis. Cine spune 
„teren” evocă în acelaşi timp o populaţie şi un etnolog, mai ales că 
acesta din urmă recurge uneori la limbajul unui proprietar privat, 
vorbind despre terenul „său”, tribul „său” etc. Este de ajuns să 

evocăm dogonii, trobriandezii, nuerii, ori indienii kwakiutl 1 pentru 
ca numele lui Marcel Griaule, Bronislaw Malinowski, Edward 
E. Evans-Pritchard ori Franz Boas să ne vină imediat în minte. 
Uneori, etnologii revin pe un teren deja explorat 2 , dar asemenea 
cazuri sînt relativ rare. Experienţa cea mai recentă vizează etnologia 
propriei societăţi ethnologie de soi, Marc Auge propunînd cîteva 
exemple în acest sens. în ceea ce îi priveşte pe postmodernişti, ei 
se mulţumesc cu textul şi cu ancheta intertextuală. Pe scurt, roman¬ 
tismul exploratorilor a fost urmat de profesionalismul specialiştilor 
în metodologie. Dar, în toate cazurile, etnologul şi antropologul sînt 
motivaţi de căutarea alterităţii şi a formelor sale identitare. Tere¬ 
nurile se modifică, iar privirile se pot moderniza sau actualiza, 
dar ancheta - fie ea de mîna întîi, ori livrescă - este aceea care 
construieşte diferenţa. 

Din momentul în care meseria de antropolog se defineşte nu doar 
ca cercetare teoretică a unui obiect particular, ci şi ca practică de 
anchetă, interesul faţă de metodă (de culegere [a datelor], de com¬ 
parare, de punere în evidenţă a faptelor) devine primordial. De altfel, 
ea se dezvoltă implicit ca un amestec între anchetă şi metodă. Spre 
deosebire de unele dintre celelalte ştiinţe sociale, în care cercetătorul 
lucrează cu documente de mîna a doua, alcătuite de alţii şi în scopuri 
străine cercetării (cadastru, statistici şcolare, acte notariale), în antro¬ 
pologie, principalele materiale sînt construite, colectate şi reunite 
de către cercetătorul însuşi. Obligaţia de a constitui propriul fond 
documentar face ca procedurile de definire şi de detectare a infor¬ 
maţiei să capete o mare importanţă. Trebuie să adăugăm că acest 
demers derivă din sursa de informaţie aproape exclusiv orală şi, 
deci, din nevoia de a o stimula prin întrebări adecvate. De unde, 
importanţa - cel puţin la început - a chestionarelor de conversaţie 


1. Indieni din Canada stabiliţi în partea de nord a insulei Vancouver (n. t.). 

2. A se vedea cercetările americanului R. Redfield pe propriul teren [cercetat 
anterior] şi cele ale lui O. Lewis pe terenul lui Redfield (Tepoztlân, în 
Mexic) în anii ’50. 

care ghidează interviul. Prin urmare, nu preferinţa subiectivă este 
aceea care îl determină pe antropolog să se consacre artei conver¬ 
saţiei, ci pur şi simplu faptul că posibilitatea cunoaşterii şi verificării 
începe cu aceasta. 

Este adevărat că prejudecăţile teoretice sau ideologice pot acţiona 
cu mai multă libertate: importanţa obiectivă a oralităţii este întă¬ 
rită de lipsa perspectivei istorice din cadrul analizei antropologice. 
Societăţile „primitive” nu puteau fi înţelese decît prin intermediul 
„prezentului verbal”. La ora actuală, interesul faţă de trecut este 
mare, iar antropologul se străduieşte să concilieze folosirea docu¬ 
mentelor orale şi a documentelor scrise (dacă există) : arhive sau 
relatări de călătorie. 

în mod obişnuit, ancheta se desfăşoară într-un spaţiu uman (social 
şi psihologic) îndepărtat şi neobişnuit. Acest fapt evident ar constitui 
o virtute, în special metodologică, deoarece spiritul şi atenţia sînt 
continuu surprinse şi în stare de alarmă (privind lucrurile critic, 
ne-am putea imagina la fel de bine şi contrariul). Din obiectiv al 
cercetării, diferenţa se dilată pînă devine [şi] instrumentul principal 
al acesteia. Confuzia dintre obiectul şi subiectul cercetării are drept 
rezultat o metodă care funcţionează pe principiul diferenţei. Pentru a 
fi pe deplin operaţională, această diferenţă trebuie să fie maximă: 
aşa se explică de ce populaţiile aparent cele mai diferite de lumea 
occidentală au reţinut atenţia cercetătorilor atît de mult timp. Această 
terapeutică prin exotism şi-a recunoscut în zilele noastre limitele, dar 
discursul filosofic, în criză de inspiraţie, a fost în stare să scoată de 
aici o nouă sursă de reflecţie. 

Una dintre diferenţele reale, dar şi iluzorii este aceea cu privire la 
talia societăţii. Existenţa unor comunităţi de mici dimensiuni, mai 
mult sau mai puţin autonome, din perspectiva unui prim contact, a 
permis şi facilitat implantarea fizică a cercetătorului. Acesta va sfîrşi 
prin a se instala, prin a trăi în mijlocul obiectului „său”, al populaţiei 
„sale”. Nu numai că - aflîndu-se acolo în permanenţă - va afla mai 
multe lucruri, dar va ajunge pe nesimţite să participe din interior 

(dinei însuşi) la experienţa socială care îl înconjoară. Astfel, va 
înţelege diferenţa din ce în ce mai precis, întrucît, la limită, va putea 
să o trăiască el însuşi. Chiar şi în acest caz, efectele anchetei de teren 
asupra concepţiei antropologice par decisive. Trecerea la observaţia 
participativă încheie ciclul metamorfozelor intelectualului occidental 
care se transpune într-o altă societate. Observaţia permanentă permite 
identificarea anchetei cu viaţa cotidiană: supunînd ancheta sa 
constrîngerilor socialului, antropologul, printr-o răsturnare pur inte¬ 
lectuală, consideră că respectivele constrîngeri sociale sînt supuse 
perspicacităţii privirii sale de anchetă. în cele din urmă, această 
identificare a antropologului cu obiectul „său” - datorată faptului că 
trăieşte cu el - îl determină pe cel dintîi să-l conceapă pe cel de-al 
doilea ca pe un microcosm expresiv. 


4. Un om-orchestră: antropologul 

Antropologul este un om-orchestră, el trebuie să facă totul, pentru că 
este singur pe teren. Această solitudine este atît o stare de fapt, cît şi 
o opţiune. Primele mari anchete de teren au fost adevărate expediţii - 
deci colective. însă multitudinea populaţiilor de studiat, precum şi 
tradiţia universitară a gînditorului antropolog solitar au condus rapid 
la dispersarea terenurilor. Această situaţie istorică va fi asumată ca o 
opţiune metodologică : efectul de distanţare, observaţia participativă 
nu sînt posibile decît dacă antropologul este singuf. în doi sau mai 
mulţi, termenii comparaţiei devin deja imprecişi, iar experienţa 
intimă în raport cu societatea studiată este perturbată. Antropologul 
este deci un solitar care vrea să rămînă singur [cu terenul său]. Am 
putea să mai adăugăm că antropologul alb găseşte un plus de putere 
în această solitudine prin care semnalează superioritatea albului (fără 
arme) asupra unei „mase primitive” dominate. Studiată îndeaproape, 
această conotaţie colonială dezvăluie latura mistificatoare a soli¬ 
tudinii : antropologul utilizează adesea un personal subaltern, care 

provine sau nu din populaţia studiată. Acest personal domestic, sexual 
sau ştiinţific arată că observaţia participativă se poate folosi de 
intermediari precum ghizi, hamali (astăzi şoferi), translatori, anche¬ 
tatori, menajere, paznici, amante ş.a. Astfel, relaţia cu terenul este 
adesea mediată de personal autohton remunerat. 

Caracterul de două ori specific al informaţiei - produs de oralitate 
şi de limba în marea majoritate a cazurilor necunoscută - i-a deter¬ 
minat pe antropologi să acorde o atenţie mai mare sau mai mică 
faptului lingvistic. Acest interes s-a manifestat în diferite moduri, în 
funcţie de tradiţiile naţionale. Astfel, în Statele Unite, lingvistica 
face parte ca atare din formaţia antropologului. în Marea Britanie, 
învăţarea limbii pe teren a devenit o obligaţie practică. în ceeea ce îi 
priveşte pe francezi - hiper-intelectualişti -, împrumutul lingvistic se 
manifestă la nivelul preocupării tematice (concepţiile despre lume) şi 
al elaborării teoretice (structuralismul). 

Dar înainte de a ajunge la o astfel de formalizare, ancheta de teren 
reprezintă o colectare de „documente orale”, indiferent dacă acestea 
au sau nu o existenţă socială recunoscută : tradiţii, ritualuri, dis¬ 
cursuri politice, conversaţii, toate formele de cultură sînt mediate 
printr-o expresie verbală. înregistrarea şi traducerea exactă a acestor 
documente ocupă, deci, mult spaţiu şi timp în ancheta de teren. 
Evident, conversaţiile de orice fel nu diferă prea mult de cele produse 
în societatea de origine a cercetătorului, însă forţa lor sociologică 
riscă să fie mai mare, întrucît - alături de gestică - ele constituie 
mijlocul privilegiat de comunicare. Ne putem da seama ce consecinţe 
dezastruoase ar avea documentele culese indiferent cum (sub 
constrîngere sau şantaj) şi traduse în mod aproximativ. De altfel, 
importanţa oralităţii a avut drept efect limitarea criticii sociologice a 
surselor şi tratarea informaţiei independent de originea socială a 
informatorului. Din motive lesne de înţeles, antropologul a colaborat 
în special cu bătrînii şi cu notabilităţile. în ciuda avantajelor pe care 
le prezintă, ancheta de teren păstrează adesea o tăcere deplină la 
capitolul reconstituire a spuselor femeilor, tinerilor ori grupurilor 
inferioare şi marginale. 

în condiţiile în care ancheta de teren rămîne simbolul prin 
excelenţă al succeselor obţinute de antropologie, tendinţa de a sublima 
diferitele sensuri ale anchetei, ale terenului, ale observaţiei partici¬ 
pative într-o sinteză ideologică rămîne foarte puternică. O astfel de 
sinteză permite, evident, ca raţiunile istorice (coloniale) care au făcut 
posibil acest tip de anchetă să fie trecute sub tăcere. De asemenea, ea 
permite transformarea problemelor cotidiene legate de contact şi de 
strategia de anchetă în acte de eroism psihologic (apoi literar). în 
fine, o astfel de atitudine minimalizează întrebările pe care populaţiile 
şi le-ar putea pune cu privire la dreptul de anchetă. 

Există mai multe moduri de a raporta propriul teren şi de a 
exploata condiţiile concrete, psihologice şi intelectuale, ale anchetei. 
Tonul l-a dat B. Malinowski cu faimoasa sa introducere din 1922 la 
Argonauţii Pacificului occidental 1 . Dar cercetări critice recente au 
demonstrat caracterul literar şi fabricat al acestui text celebru 2 . 
Spiritul analitic al etnologului se aplică, de vreo douăzeci şi cinci de 
ani încoace, din ce în ce mai mult la el însuşi. Amintirilor parţial 
literare, cum ar fi Tristes Tropiques sau Afrique ambigue, le-au urmat 
încercări de antropologie sau de sociologie a cunoaşterii şi a prac¬ 
ticilor de anchetă 3 . Aceste recitiri au dus, progresiv, la o perspectivă 
calificată drept postmodernă, în care etnografia nu mai este decît un 
gen de scriitură, faptul de a „pune lucrurile pe hîrtie” (Geertz, 
1986). Textul devine locul în care se afirmă autoritatea autorului 
(adică a cercetătorului), care transformă sau chiar suprimă vocea 


1. în original: Argonauts of the Western Pacific, trad. fr. - Argonautes du 
Pacifique occidental (n.t.). 

2. G.W. Stocking Jr, „The Ethnographer’s Magic - Fieldwork in British 
anthropology from Tylor to Malinowski”, în G.W. Stocking Jr, Observers 
Observed, Essays on ethnographic fieldwork, History of anthropology, 
voi. 1, Madison, The University of Wisconsin Press, 1983, pp. 70-120. 

3. Respectiv, ale lui CI. Levi-Strauss (Paris, Pion, 1955) şi ale lui G. Balandier 
(Paris, Pion, 1957). A se vedea şi lucrările analizate în J. Copans, „Le metier 
d’anthropologue”, Critiques et politiques de l’anthropologie , Paris, Maspero, 
1974, pp. 46-73. 

informatorilor săi. însă ancheta depăşeşte mult textul. încheind 
examenul minuţios al procedurilor de producere a datelor în antro¬ 
pologie, J. -P. Olivier de Sardan ajunge la concluzia că este necesară 
o politică a terenului (1995b). 


5. Idei si teorii 


De-a lungul primului său secol de existenţă, etnologul a întreţinut 
cu sfinţenie cultul predecesorilor săi, consideraţi, în acelaşi timp, 
eroi - prin actele lor de curaj din teren - şi inventatori - prin 
originalitatea opiniilor lor teoretice. Istoria ştiinţelor şi a ştiinţelor 
sociale capătă adesea alura unei galerii de portrete de-a lungul căreia 
se succed sau se suprapun invenţii conceptuale, expresii noţionale 
care rezistă uzurii timpului şi repunerilor în discuţie. Aparenta auto¬ 
nomie a etnologiei, extrema personalizare a cercetărilor au permis 
dezvoltarea unei puternice simbolizări teoretice, care are drept rezul¬ 
tat identificarea unei orientări sau a unei şcoli teoretice cu fondatorul 
său sau cu aşa-zisul fondator. Evoluţionismul se identifică, deci, 
cu L.H. Morgan (şi, în continuare, cu F. Engels); culturalismul, cu 
M. Mead şi cu A. Kroeber; funcţionalismul, cu B. Malinowski şi 
cu A.R. Radcliff-Brown; structuralismul, cu Claude Levi-Strauss ; 
marxismul, cu CI. Meillassoux şi cu M. Godelier; simbolismul 
interpretativ, cu CI. Geertz. Cu timpul, ignorarea reciprocă a 
tradiţiilor ştiinţifice naţionale a dus la apariţia unui soi de consens 
internaţional care transformă totul într-o ştampilă: americanii ar fi 
culturalişti, britanicii funcţionalişti, iar francezii structuralo-marxişti. 

Dar, dacă istoria oficială pare să se rezume la un joc de idei, 
realitatea aplicaţiilor este mult mai complexă, pentru că, odată citite 
monografiile de bază, etnografia se dovedeşte mai puţin formală 
decît pare. Există în antropologie (ca, de altfel, şi în sociologie 
adesea) o tensiune între un gen de teorie a sensului comun, aceea a 
înregistrării etnografice, cosubstanţială tuturor teoriilor şi tuturor 

epocilor, şi Teoria cu majusculă, ale cărei reputaţie şi influenţă nu 
mai au nici o legătură cu experienţele originare şi care este supusă 
frecvent unor reînnoiri de senzaţie. Iată de ce toate teoriile etnologiei 
şi ale antropologiei, inclusiv cele mai sensibile la dinamica istorică şi 
la schimbare, se împacă foarte bine cu celebrul „prezent etnografic”, 
efect al ideologiei supravieţuirii tradiţiilor şi al unui tratament necritic 
al surselor. 

Dacă ar trebui să definim etnologia şi antropologia ca proiect 
conceptual, noţiunea de totalitate ar fi aceea care ar rezuma cel mai 
bine starea de spirit a acestor discipline. în afară de obiectele specifice 
(legături de rudenie, raportul cu mediul natural etc.), totalităţile 
semnificante sînt acelea care focalizează atenţia: cultura, socie¬ 
tatea, ritualul, instituţia. Marcel Mauss, unul dintre fondatorii 
teoretici ai etnologiei franceze, a creat expresia „fapt social total” 
pentru a desemna un fenomen [care este] în acelaşi timp imagine şi 
expresie a logicii interne a unei societăţi, precum şi un fenomen 
perceptibil şi analizabil de o privire exterioară mai mult sau mai 
puţin empatică 1 . Indiferent de gradul de detaliere şi de dimensiunile 
obiectului antropologic, grija pentru o totalitate explicativă rămîne 
prezentă. Desigur, comparaţia constituie motorul disciplinei, dar, 
pentru a fi semnificativă, comparaţia este întotdeauna raportată la cel 
mai vast ansamblu de determinări. Relaţiile dintre societate şi cultură, 
determinările mai întîi rasiale şi fizice (în secolul al XlX-lea), apoi 
culturale, şi, mai tîrziu, sociale şi politice, la care s-au adăugat cele 
care ţin de registrul inconştientului ori chiar de sfera producţiei, 
nu au fost niciodată uitate. Iată de ce monografia însăşi rămîne 
orientată către inventarul panoramic sau exhaustiv : ea trebuie să 


1. A se vedea „Essai sur le don, forme et raison de l’echange dans Ies societes 
archaiques” în M. Mauss, Sociologie et anthropologie , Paris, PUF, 1950, 
pp. 145-279 [trad. rom.. Eseu despre dar. Iaşi, Institutul European, 1993]; 
a se citi comentariile lui CI. Levi-Strauss din introducere (pp. IX-LII). A se 
vedea, de asemenea, B. Karsenti, Marcel Mauss, le fait social total. Paris, 
PUF, 1994. 

facă înconjurul problemei. întrebuinţările diferenţiate ale termenilor 
de etnologie sau de antropologie indică acest mod de a vedea 
lucrurile. în Franţa, Claude Levi-Strauss este responsabil în mare 
măsură de acest al doilea mod de referinţă disciplinar, consacrat celei 
mai universalizante sfere a teoriei în sine. Istoria construcţiei obiec¬ 
tului etnologic pornind de la o societate completă de dimensiuni 
reduse se află la baza acestei iluzii teoretice. Iar recenta repunere în 
discuţie a marilor texte explicative provine atît dintr-o explozie a 
lumilor etnologiei, cit şi dintr-o opţiune analitică din ce în ce mai 
limitată. Repunerea în cauză a monografiei, critica unor concepte 
atotcuprinzătoare (precum cultură, mod de producţie sau simbol), 
înmulţirea terenurilor şi inventarea de noi obiecte, inclusiv în cadrul 
propriei noastre societăţi, îndepărtează din ce în ce mai mult etnologia 
de o perspectivă explicativă în termeni de totalitate. Cu toate acestea, 
noţiunea de cultură (facem abstracţie de definirea sa nu neapărat 
culturalistă!) pătrunde în toate abordările etnologice, inclusiv în 
acelea care par a se situa destul de departe de această manieră de a 
vedea lucrurile, ca în Franţa. 

Istoria ideilor etnologice mai posedă şi o altă particularitate, 
dovedindu-se o istorie conflictuală şi polemică. Orice lucrare de 
anvergură conţine comentarii asupra părţii explicative a paradigmelor 
precedente sau concurente. Noţiunile de cultură, de structură, 
de ritual şi - la un nivel mai restrîns - de alianţă, de castă sau de mod 
de producţie au generat schimburi polemice, care au încurcat adesea 
mizele metodologice şi explicative. O supra-interpretare naţionalistă, 
chiar şovină, poate duce la deprecierea pretinsei obiectivităţi ştiin¬ 
ţifice. Dar recitirea tradiţiilor teoretice are propriile sale limite, 
deoarece disciplina nu este experimentală: speculaţia conceptuală 
devine astfel gratuită şi cvasi-filosofică. Aceasta este, cu siguranţă, 
caracteristica cea mai manifestă a tendinţei postmoderne din ultimii 
zece ani. 

Desluşirea sensului unui text constituie o operaţie metodologică 
de primă importanţă, care permite circumscrierea cîmpurilor în care 

funcţionează explicaţia etnologică. Nu trebuie să alegem între ceea 
ce spun informatorii (şi raţiunile şi contextele acestor discursuri), 
ceea ce etnologul înţelege în sens literal, ceea ce reţine şi ceea ce, în 
final, traduce în limbajul său ştiinţific. Etnologul este simultan 
„observator”, traducător, interpret şi producător de explicaţii. Dar, 
din dorinţa de a preciza sensul cuvintelor, antropologii postmoderni 
uită de realitatea socială, care nu are nevoie de cuvintele etnologului 
pentru a exista. 

Sfîrşitul marilor rapoarte, cu atît mai teoretice, cu cit cîţiva 
indivizi păreau de ajuns pentru a face faţă expansiunii terenurilor şi 
evoluţiei ideilor, nu înseamnă sfîrşitul reflecţiei teoretice. De fapt, 
cele care se modifică sînt scara şi genul de concepte. Marile noţiuni 
totalizatoare şi deterministe (trib sau etnie, rudenie, clan, comunitate) 
dispar pentru a face loc unor forme sau configuraţii de relaţii, de 
reţele, de reprezentări mai fluide şi provizorii. Istoria, ca marcă a 
evoluţiilor, a evenimentelor şi a schimbărilor, ocupă un loc central în 
preocupările etnologice actuale şi în modul de a concepe teoretic 
celelalte societăţi şi culturi. Faptul de a recunoaşte (cel puţin în 
Franţa) că societatea noastră este alta în ochii Altora lărgeşte sfera 
comparaţi smului şi reînnoieşte abordarea teoretică, deoarece etno¬ 
logia întîlneşte direct sociologia, ambele aplecîndu-se asupra unor 
realităţi identice. Imaginea marii deschideri antropologice care leagă 
astăzi localul de global, provinciile particularului de mondialul inter- 
-relaţiilor nu reprezintă doar o modificare a proiectului şi a metodei, ci 
şi o mutaţie profundă a modurilor de explicare. Mutaţie abia începută, 
dar în care antropologia trebuie să recupereze timpul pierdut 1 . 


1. A se citi, de exemplu, M. Panoff, Ethnologie, le deuxieme soujfle. Paris, 
Payot, 1977, precum şi lucrările lui R. Fox (1991) şi ale lui M. Auge 
(1994b). 

6. Specializări tematice şi tradiţii naţionale 


Etnologia se prezintă intr-un mod cu totul aparte. Ca orice ştiinţă 
socială, ea se poate subdiviza în tematici, în domenii sub-disciplinare 
şi în arii culturale. De fapt, istoria a produs noi specializări care, 
adesea, s-au suprapus pur şi simplu peste specializările deja existente. 
Astfel, etnologia legăturilor de rudenie fondată în secolul al XlX-lea 
de către L.H. Morgan şi alţii rămîne nucleul simbolic al diferenţei 
antropologice, în timp ce antropologia politică debutează abia în anul 
1940, iar antropologia economică, conform tradiţiei, primeşte recu¬ 
noaşterea oficială la sfîrşitul anului 1950, deşi termenul a început să 
fie utilizat încă din 1927 1 . Această specializare progresivă nu este 
decît un mod de a orienta perspectiva totalizantă a disciplinei, care 
continuă să rămînă determinantă. Cu timpul, însă, specializările 
tematice se reformulează şi par să-şi restrîngă aria de aplicabilitate 
sau să răspundă unei mode sociale sau culturale : astfel, antropologia 
educaţiei, a homosexualităţii sau a activităţii feminine sînt cîteva 
dintre noutăţile propuse, începînd cu 1990, de către Annucil Review of 
Anthropology (revistă americană). 

O a doua formă de specializare rezultă dintr-o articulare pluri¬ 
disciplinară : etnomuzicologia sau etnobotanica par a fi de la sine 
înţelese, ca şi antropologia matematică sau etnolingvistica. Din 
perspectiva americană a celor patru discipline fondatoare ale antro¬ 
pologiei, arheologia (preistorică şi istorică), antropologia fizică 
(astăzi, biologică) şi lingvistica vin să completeze etnologia (sau 
antropologia socială şi culturală). 

Toate aceste specializări, toate aceste regrupări se reformulează 
în cadrul marilor ansambluri calificate drept arii culturale sau 
geografice. Cele două Americi, Africa neagră, Oceania, Magrebul, 


1. Conform lucrării lui M. Herskovits, Economic Anthropology , New York, Knopf, 
1952. Pentru o perspectivă de ansamblu, a se vedea M. Godelier (1966). 

Orientul Mijlociu, sub-continentul indian, Asia de sud-est, ori Europa 
definesc uneori în chip foarte arbitrar problematici şi tematici proprii, 
care pot ţine atît de natura societăţilor respective, cit şi de schim¬ 
bările al căror obiect sînt acestea de o jumătate de secol încoace. 
Aceste arii culturale facilitează comparaţiile în măsura în care pre¬ 
zintă o oarecare omogenitate, care, de altfel, este mai curînd de ordin 
istoric sau politic, decît de ordin cultural propriu-zis. 

Un ultim cîmp de determinisme se manifestă la nivelul tradiţiilor 
naţionale care, iniţial, au organizat etnologia în tot atîtea etnologii 
specifice. Geneza, cronologia, programul real al etnologiei depind de 
factori politici şi intelectuali, instituţionali şi ştiinţifici, care înre¬ 
gistrează variaţii semnificative între naţiunile europene şi Statele 
Unite ale Americii 1 . Mai tîrziu, în cea de-a doua jumătate a secolului 
XX, numeroase ţări aflate la periferia subdezvoltată au devenit noi 
parteneri ai cercetării etnologice şi nu doar terenuri pentru etnologii 
străini. Brazilia, India, Mexicul au realizat cercetări autohtone ori¬ 
ginale, chiar dacă antropologiile franceze, americane sau britanice 
au contribuit din plin la pregătirea lor. Specificitatea tradiţiilor în 
ştiinţele sociale, existenţa unor imperii coloniale (oferind terenuri 
de-a gata pentru etnologii anilor 1880-1960), rolul jucat de unii 
gînditori-vedetă (ce ar fi fost etnologia franceză din ultimii cincizeci 
de ani fără influenţa lui Claude Levi-Strauss ?) fac ca elaborarea unei 
antropologii mondiale şi universale să fie extrem de complexă. 
Această diversitate implică înmulţirea obiectelor şi a punctelor de 
vedere, fără însă ca o astfel de confruntare să se transforme în 
concurenţă. Deoarece, încă de la începuturi (să ne gîndim la remar¬ 
cabilele cunoştinţe pe care Marcel Mauss le avea despre celelalte 
etnologii şi a căror dovadă o constituie cele aproape o sută de recenzii 
făcute de el unor lucrări din lumea întreagă), erudiţia etnologică este, 
prin definiţie, mondială sau internaţională. Să ne amintim că, după 
1945, fiecare în felul său şi în mod selectiv, CI. Levi-Strauss, pe de 

1. A se vedea cazul foarte original al antropologiei din Quebec, dublu 
influenţată de tradiţiile americane şi franceze. 

o parte, şi G. Balandier, pe de altă parte, au introdus patrimoniile 
antropologiei culturale americane şi pe cele ale antropologiei sociale 
britanice în etnologia franceză. Această influenţă exprimă, în acelaşi 
timp, o selecţie şi un decalaj a căror reciprocă poate fi evaluată prin 
succesele anglo-saxone pe care marxismul antropologic francez le-a 
repurtat în anii 1970 (în ciuda faptului că traducerea lui în limba 
engleză a fost foarte incompletă). 

Imaginea finală a disciplinei seamănă mult cu un caleidoscop în 
care fiecare mişcare produce un desen inedit. Tradiţia naţională 
reprezintă, cu siguranţă, filtrul cel mai constrîngător: ce se ştie în 
Franţa despre etnologiile rusă 1 , japoneză sau chiar americană 2 ? 
Această ignoranţă relativă este reciprocă: ea transformă etnologia 
într-un teren de cercetare de rangul al doilea, deoarece pentru a 
înţelege corect identitatea specifică propriei etnologii trebuie să 
încercăm să înţelegem raţiunile pentru care diferă celelalte. O astfel 
de distanţare ştiinţifică ne îngăduie să credem că răsturnările 
conjuncturii contemporane la nivelul terenurilor şi al metodelor ar 
putea, într-o bună zi, să producă etnologii radical noi în plan teoretic. 


1. A se vedea Wladimir Berelowitch, „Regards sur l’anthropologie sovietique”, 
Cahiers du tnonde russe et sovietique, voi. XXXI, nr. 2-5, 1990. 

2. Franz Boas, fondatorul antropologiei profesionale americane şi, deci, 
maestrul unei Margaret Mead atît de cunoscute în Franţa, nu are nici un text 
tradus în franceză! 

PROBLEMA ORIGINILOR 
SI CONSTRUCŢIA CÎMPULUI ETNOLOGIC 

Etnologia şi antropologia sînt două discipline ştiinţifice rezultate 
ca urmare a experienţei politice şi intelectuale a lumii occidentale. 
Celălalt este un loc comun al tuturor discursurilor ; curiozitatea 
manifestată faţă de culturi diferite şi faţă de maniere neobişnuite de 
comportament este imemorială şi mondială. Dar, în ciuda nume¬ 
roaselor sale variaţii „naţionale”, teoretice şi metodologice, antro¬ 
pologia de teren a secolului al XlX-lea continuă să se înscrie într-o 
mişcare istorică specifică, aceea a modernităţii occidentale, care se 
întinde de-a lungul a patru secole, de la Renaştere pînă la inventarea 
ştiinţelor sociale profesionale. Nu iau aici drept criteriu existenţa 
unui discurs ori a unui mod de descriere şi de clasare a alterităţii. 
Orice civilizaţie, orice cultură - începînd, de exemplu, cu Grecia lui 
Herodot (pentru care Ceilalţi sînt nişte barbari) - produce asemenea 
mecanisme de identificare şi de diferenţiere. 

Pe de altă parte, caracterul ştiinţific al etnologiei este discutabil: 
evoluţionismul naiv al secolului al XlX-lea, lipsa unei preocupări 
metodologice din partea fondatorilor 1 , caracterul heteroclit al tradiţiei 
disciplinare confirmă rolul deosebit de important pe care îl joacă în 


1. M. Mauss nu a făcut niciodată teren, deşi, mai tîrziu, i s-a publicat un 
Manuel d'Ethnographie , Paris, Payot, 1947. în ceea ce o priveşte pe 
Margaret Mead, primele cercetări pe care le-a realizat în Samoa au făcut 
obiectul unei lucrări critice scrise de Derek Freeman, Margaret Mead 
and Samoa, The Making and Unmaking of an Anthropological Myth , 
Harmondsworth, Pelican, 1984. 



52 


INTRODUCERE IN ETNOLOGIE ŞI ANTROPOLOGIE 


maturizarea şi evoluţia sa factorii ideologici, şi nu cei ştiinţifici. 
Dar, din momentul în care se formează un consens minim asupra 
autoproducerii datelor, în care standardizarea comparatistă con¬ 
struieşte modele de inteligibilitate a faptelor aparent aberante (în 
comparaţie cu deprinderile sociale şi mentale ale Occidentului) şi 
în care mecanismele de obiectivare a Celuilalt sînt reproductibile şi 
instituţionalizate (prin învăţămîntul şi cercetarea ştiinţifică profe¬ 
sională), privirea etnologică este din ce în ce mai puţin tributară 
hazardului călătoriilor şi subiectivităţii mai mult sau mai puţin critice 
a unui observator în trecere. Şi, mai ales, este imposibil să separăm 
naşterea progresivă a etnologiei de destinul populaţiilor care i-au 
permis să se constituie. Chiar metaforic vorbind, etnologia are o 
oarecare legătură cu dominaţia exercitată de cultura occidentală, de 
la comerţul cu sclavi pînă la cuceririle coloniale, de la impunerea 
culturilor scrise pînă la etnocid pur şi simplu. Totuşi, încă de la 
început, ansamblul acestor factori a produs o reflecţie filosofică, 
apoi istorico-socială care examinează dominaţia şi alteritatea, critică 
aşa-zisa dinamică civilizatoare şi propune moduri de reprezentare 
diferite de prejudecăţile curente. 

Acest efort de conştientizare a locului şi a structurii relative ale 
societăţilor şi ale culturilor cunoscute este permanent. Ar fi greşit să 
îi atribuim retrospectiv o origine unică: în pofida extraordinarului 
său prestigiu, secolul Luminilor, cu filosofii săi contestatari, nu 
reprezintă decît una dintre posibilele surse ale acestei tradiţii. înce- 
pînd cu J.J. Rousseau, antropologia îşi reface constant examenul de 
conştiinţă. Mitul originilor umanităţii apasă asupra etnologiei, iar 
mitul originilor antropologiei întăreşte acest mit pînă la a face din el 
o formă de mistificare. Iată de ce fiecare generaţie de cercetători 
îşi reconstruieşte propria filiaţie, îşi redefineşte obiectul, polemi¬ 
zează în plan teoretic şi se întreabă dacă antropologia mai are, cu 
adevărat, un sens. 

Pentru a ne orienta în patrimoniul acestor două discipline, este 
necesar să facem un tur istoric şi chiar geografic, o digresiune care 

ne permite să evaluăm locul pe care diferiţi factori îl ocupă în 
fabricarea antropologiei şi să nu luăm imaginile publicitare de ieri 
(din lucrările de popularizare, din emisiunile televizate ori din 
cursurile din primul an de studiu!) drept programul în curs de 
experimentare de mîine. Etnologia trebuie să-şi construiască propria 
istorie (ceea ce se întîmplă, de altfel, de vreo cincizeci de ani 1 ), 
deoarece cercetătorul este singurul capabil să discearnă din interior 
ce anume aparţine tradiţiilor disciplinare, ce anume ţine de situaţia 
socială şi culturală din teren şi ce anume se datorează interpretării 
individuale şi colective a profesiei. Paradoxal, etnologia lasă impresia 
unei discipline conservatoare şi tradiţionale, în timp ce marea diver¬ 
sitate a perspectivelor şi rapiditatea mutaţiilor fac dificilă definirea 
unei tradiţii şi a unui proiect admis în unanimitate. 


1. Etapele privirii occidentale 

1.1. Teologie şi filosofie 

Stabilirea unei cronologii privind naşterea şi evoluţia disciplinei nu 
spune prea multe, deoarece fenomenul este plural şi trimite la o serie 
de istorii specifice şi de obiecte distincte. în Franţa, expediţia Baudin, 
organizată de Societe des observateurs de l’Homme, a atins „ţinuturile 
australe” (1800-1804), însă reflecţiile acestei societăţi nu au avut 
aproape nici un ecou în cursul secolului al XlX-lea, în timp ce 
Instrucţiunile „etnografice” din 1803 ale preşedintelui american Thomas 
Jefferson 2 inaugurează pasiunea americană pentru indieni, care nu va 
înceta timp de mai bine de un secol. Trebuie, aşadar, să examinăm 
fenomenele dintr-o perspectivă comparativă şi de lungă durată. 


1. A se vedea publicaţiile lui G. Stocking în Statele Unite şi acelea ale lui 
J. Jamin în Franţa. A se consulta în special revista Gradhiva. 

2. Din 20 iunie 1803. Publicate în M. Lewis, W. Clark, Le Grand Retour, 
Paris, Phebus, 1993, pp. 415-422. 

Desigur, majoritatea tradiţiilor par să îşi aibă obîrşia, mai mult 
sau mai puţin, în secolul Luminilor, deci în secolul al XVIII-lea, cînd 
filosofii francezi - cititori critici ai călătorilor şi ai etnocentrismului 
cultural (Montesquieu, Voltaire, Diderot, Rousseau) - joacă un rol 
fondator. Sînt posibile mai multe interpretări. Una ar consta în a ne 
întoarce mult mai departe în timp şi a identifica premisele rupturii 
ideologice, cu repunerea în cauză a unicităţii împărăţiei lui Dumnezeu 
şi cu valorizarea relativismului cultural. însă o astfel de perspectivă 
ne-ar îndepărta, o dată în plus, de ipoteza noastră de plecare, aceea 
că etnologul, producător al propriilor sale date empirice, nu apare 
decît la sfîrşitul secolului al XlX-lea, chiar dacă unele idei pe care le 
vehiculează au o anumită vechime (eventual o jumătate de secol). 
Vom califica această perioadă de maturaţie drept „preistorie”, recu- 
noscînd în acelaşi timp arbitrariul unei asemenea distincţii. 

Universalitatea umanistă a privirii occidentale este de-a dreptul 
suspectă: Bunul Sălbatic - fiind mitic - nu reuşeşte să-l ascundă pe 
Barbarul sau Indigenul nesupus. Modernitatea presupune o dinamică 
contradictorie, iar evoluţionismul latent al filosofiilor sociale din 
secolele al XVIII-lea şi al XlX-lea îmbină întotdeauna recunoaşterea 
Celuilalt cu nevoia de a-1 civiliza, inclusiv prin forţă. Omenirea unită 
sub privirea Dumnezeului Evului Mediu lasă locul ambiguităţii 
dualiste a marilor descoperiri (ne-creştinul este şi el om ?); dialectica 
filosofului şi a sălbaticului său duce la o ierarhizare naturală a 
civilizaţiilor. Astfel, îşi croieşte drum un relativism cultural şi social 
progresiv, care va constitui obiectul etnologiei secolului XX. Din 
punct de vedere intelectual, Celălalt există fără noi, chiar dacă o 
asemenea speculaţie se loveşte de legile dure ale economiei politice 
mondiale (cum ar fi comerţul cu sclavi sau, mai tîrziu, munca 
forţată). Finalitatea povestirilor de călătorie nu este etnologică pînă 
în momentul în care marile expediţii naturaliste ale secolului 
al XVIII-lea demonstrează că şi curiozitatea ştiinţifică poate fi orga¬ 
nizată şi dirijată în mod deliberat. De fapt, primul model etnologic 
aparţine nu atît călătorului „inteligent”, cît savantului de cabinet care 
compilează, sintetizează şi critică sursele. Etnologul va fi mai curînd 

un erudit decît un explorator. Iar lanţul originilor permite reperarea 
unor personaj e-cheie care au avut curajul intelectual de a-şi repune în 
cauză prejudecăţile, străduindu-se să dezvăluie raţionalitatea pro¬ 
babilă a celorlalte moduri de viaţă. 

Aceasta deoarece modurile de clasificare, vocabularul, eventualele 
elemente de comparaţie nu înlesnesc înţelegerea Celuilalt. Imaginarul 
fantastic din Evul Mediu continuă să fie prezent în secolele al XV-lea 
şi al XVI-lea. După opinia lui A. Pagden (1982), care reconstituie 
„Declinul omului natural”, primul model utilizat în analiza compor¬ 
tamentului indienilor din America a fost teoria psihologică a sclaviei 
naturale a lui Aristotel. 

Ceea ce a provocat apariţia unei serii întregi de publicaţii şi 
controverse 1 au fost problemele legate de cucerirea Noii Lumi, de 
drepturile politice şi morale ale ocupanţilor ei, de populaţiile indiene, 
de posibilitatea - ori de imposibilitatea - unei conştiinţe creştine 
(este vorba, oare, de o umanitate umană?). Aceste consideraţii 
teologice s-au dezvoltat, evident, îndeosebi în Spania, mai întîi prin 
intermediul Şcolii de la Salamanca (dominicană), iar apoi, de la 
sfîrşitul secolului al XVI-lea, prin iezuiţi. Două personaje au jucat 
un rol decisiv în instituirea acestui tip de program de etnologie 
comparativă: dominicanul Bartolomeu de Las Casas (1474-1566) 
şi iezuitul Jose de Acosta (1539-1600) 2 . 

B. Bucher consideră că ruptura dintre teologia şi cunoaşterea 
omului începe din această epocă, în special de la Montaigne, şi că a 
o atribui doar filosofilor secolului al XVIII-lea 3 constituie fără doar 


1. A se vedea filmul de televiziune La Controverse de Valladolid realizat de 
J.-D. Verhaeghe, FR3-La Sept, 1991. 

2. A se citi B. de Las Casas, Tres breve relation de la destruction des îndes 
(1582), Paris, La Decouverte, 1984 şi J. de Acosta, Histoire naturelle et 
morale des îndes occidentales (1589), Paris, Payot, 1979. 

3. „Discours anthropologique et discours theologique au 16e siecle: 
«L’apologie de Raymond de Sebonde» de Montaigne”, în B. Rupp-Eisenreich 
(texte reunite şi prezentate de), Histoire de l’anthropologie: XVI-XIXe 
siecles. Paris, Klincksieck, 1984, pp. 43-54. 

şi poate o exagerare. Cert este că tonul a fost dat încă din secolul 
al XVI-lea şi că o dezbatere obsedantă şi recurentă străbate secolele 
care urmează : care este doza de adevăr şi de obiectivitate la călătorii 
care nu sînt întotdeauna martorii oculari a ceea ce relatează? 
O sociologie mai mult sau mai puţin critică a cunoaşterii încearcă să 
disocieze prejudecăţile informatorilor de acelea ale observatorilor. 
Statutul social al autorului, gradul său de cultură, înclinaţia sa - mai 
mică sau mai mare - spre naivitate sau spre prejudecată constituie, 
progresiv, obiect de dezbatere. Aşa cum notează G. Chinard : „Pri¬ 
mul stadiu (a fost) acela al singularităţilor... Faptele culese prezentau 
drept caracteristică esenţială faptul de a fi specifice şi «singulare», 
adică unice în felul lor. De aceea, era normal ca aceste fapte să nu le 
pară filosofilor demne de a servi drept documente...” 1 . De unde şi 
sugestiile lui J.J. Rousseau din 1755 sau ale lui Knuds Leems din 
1762 de a-i transforma pe filosofi în călători pentru a obţine descrieri 
rezonabile şi chibzuite. 

1.2. O problematică teoretică şi empirică 

Textul din 1799 al lui Jean-Marie de Gerando, „Considerations sur 
Ies diverses methodes â suivre dans Tobservation des peuples 
sauvages”, reflectă probabil cel mai bine această primă perioadă de 
preconstrucţie a discursului şi a metodei etnologice 2 . Pentru că aceste 
consideraţii sînt destinate şi unor călători reali (chiar dacă „antro- 
pologistul” expediţiei, F. Peron, anunţă mai curînd antropologia 
fizică de mai tîrziu, decît abordarea socială şi culturală sugerată de 
Gerando): ele deschid o a doua etapă, aceea a unei diviziuni organi¬ 
zate şi voluntare a muncii între cel care gîndeşte ancheta (şi trage 


1. LĂmerique et le reve exotique dans la litterature frangaise au 17 e el au 18 e 
siecle , Paris, Hachette, 1913, p. 101. 

2. Ansamblul textelor Societăţii de observatori ai Omului marchează tranziţia 
de la umanismul Luminilor la pozitivismul obiectivării - şi al colonizării 
(Copans şi Jamin, 1994). 

concluziile) şi cel care face munca de teren. Desigur, anchetatorul de 
teren nu este anchetator decît „cu jumătate de normă” : el rămîne, 
înainte de toate, marinar, militar, misionar, comerciant sau călător, 
însă apariţia unor asociaţii ştiinţifice pentru finanţare, a unor ghiduri 
de anchetă pentru culegerea ordonată a faptelor şi a obiectelor mate¬ 
riale oferă tot mai mult un cadru instituţional şi intelectual care 
facilitează standardizarea şi comparaţia. Cel mai faimos ghid, dispo¬ 
nibil în mod obişnuit în librării, rămîne Notes and Queries on 
anthropology, for the use of travellers and residents in uncivilized 
lands din 1874. Axioma cu privire la această diviziune a muncii se 
regăseşte şi în prelegerile ţinute de Marcel Mauss în 1913, potrivit 
cărora personalul colonial era cel mai în măsură să-i observe pe indigeni. 


Asociaţii profesionale/Instituţii (Franţa) 

1799 Societatea de observatori ai Omului 

1838 Societatea etnologică din Paris (legată de ştiinţa raselor) 

1855 Catedra de antropologie de la Muzeul de istorie naturală 

1859 Societatea de antropologie din Paris 

1875 Şcoala de antropologie din Paris 

1878 Muzeul de etnografie de la Trocadero 

1925 Institutul de etnologie din Paris 

1926 Primul certificat de etnologie eliberat de Sorbona 
1928 Societatea de folclor francez 

1937 Muzeul Omului 

1943 M. Griaule : prima catedră de etnologie generală la Sorbona 
1947 Societatea de etnografie franceză 
1959 Laboratorul de antropologie socială 
1972 Societatea de etnologie franceză 

1979 Asociaţia franceză a antropologilor 

1980 Crearea Misiunii Patrimoniului etnologic în cadrul 
Ministerului Culturii (Direcţia Patrimoniului). 

Principalele ghiduri de anchetă (Franţa) 


J.-M. de Gerando 

Considerations sur Ies 
diverses methodes ă suivre 
dans l’observation 
des peuples sauvages 

1799 

Societatea etnologică 
din Paris 

Instructions generales 
adressees aux voyageurs 

1841 

Societatea antropologică 
din Paris 

Questionnaire de sociologie 
el d’ethnographie 

1883 

M. Mauss 

Marnei d’ethnographie 

1947 

M. Griaule 

Methode de l’ethnographie 

1957 

M. Maget 

Guide d’etude direct des 
comportements culturels 

1962 


în prima perioadă, de explorare şi luare de contact, esenţialul 
muncii de reflecţie - mai întîi teologice, iar apoi filosofice - se 
realizează după efectuarea călătoriei, o dată cu citirea povestirilor şi 
a rapoartelor. în cea de-a doua, care începe la finele secolului 
al XlX-lea, se produce o transformare a reflecţiei care, de acum înainte, 
va programa călătoria şi va ghida ancheta. Dar cele mai importante 
schimbări vin din noua stare de spirit care stăpîneşte curiozitatea 
etnologică şi antropologică. Mai întîi, orientarea naturalistă va cîştiga 
teren şi va integra şi specia umană în încercările sale de clasare şi 
elaborare. Antropologia fizică, foarte raseologică 1 , răspunde, într-un 
anumit sens, ideologiilor filantropice, civilizatoare şi coloniale. 

Etnografia, întotdeauna indirectă, devine materia primă a marilor 
reflecţii sintetice, mai întîi filosofice (Kant, Hegel), iar apoi cu un 


1. Raseologie - parte a antropologiei care studiază rasele omeneşti (n.t.). 

caracter istoric (Marx) sau chiar sociologic, la sfîrşitul secolului 
al XlX-lea (Spencer, Weber, Durkheim, Mauss), mai accentuat. 
Marea mişcare a modernităţii se defineşte ca un evoluţionism care 
pune în valoare societatea originilor. Să nu uităm că paleontologia şi 
arheologia preistorică au apărut tot în această perioadă şi că atît 
perspicacitatea practicienilor de teren, cît şi imaginaţia istoricilor- 
-antropologi entuziaşti au ca obiect destinul umanităţii în ansamblul 
său. Căutarea originilor fizice, apoi materiale ale omenirii îi va 
conduce pe observatorii timpului prezent să califice specimenele ce 
trăiesc într-un arhaism tehnologic sau cultural aparent original drept 
primitivi. Etnologia rămîne în esenţă livrescă, însă originalitatea ei 
comparatistă îi permite să pună bazele propriilor abordări teoretice. 
Deşi critica surselor lasă încă de dorit, iar tendinţa de a produce 
perspective macro-antropologice defineşte un gen mai curînd specu¬ 
lativ, la fel de adevărat este că obsesia taxonomică şi clasificatoare 
pune ordine în faptele cunoscute şi sugerează verificările empirice 
necesare. 

După antropologul Adam Kuper, noţiunea de societate primitivă, 
care apare în cursul anilor 1860-1870, constituie timp de un secol 
obiectul prin excelenţă (chiar dacă iluzoriu) al antropologiei. Evident, 
societatea primitivă poate lua formele specifice ale mentalităţii 
primitive, religiei primitive, monedei primitive 1 etc. In fond, evoluţio- 
nismul disciplinei este inspirat mai mult de Lamarck şi de H. Spencer 
(fondator, încă din anii 1850 şi înainte de publicarea lucrării Originea 
speciilor , al unei sociologii evoluţioniste), decît de Darwin. O con¬ 
cepţie lineară asupra evoluţiei, noţiunea de progres, existenţa unor 
etape în mersul său, o concepţie mai curînd internalistă cu privire la 
cauzele schimbării constituie esenţa ideatică a acestui curent teoretic 
şi filosofic. Iniţial, astfel de preocupări - care se refereau la căsătorie, 
la familie, la proprietatea privată, la stat - ţineau în principal de 
domeniul juridic. De altfel, punctul de plecare al acestor reflecţii 


1. Să ne gîndim la operele lui H. Levy-Bruhl, E. Tylor, R. Thurnwald. 

îl constituie lucrarea britanicului Henry Mâine, Ancient Law 
(1861). Abia mai tîrziu, autori precum elveţianul J. Bachofen (Das 
Mutterrecht, 1861), francezul Fustei de Coulanges (La Cite antique, 
1864), scoţianul J.F. McLennan (Le Mariage primitif, 1865) şi, în 
special, americanul L.H. Morgan (a se vedea cele ce urmează) s-au 
dedicat reconstrucţiei ipotetice şi evoluţioniste a societăţii primitive, 
antiteză a societăţii moderne. 

Un consens se dezvoltă în jurul ideilor care scot în relief rolul 
fondator al relaţiilor de rudenie, ce trimit la grupuri de descen¬ 
denţă, exogame şi legate prin alianţe matrimoniale. Aceste instituţii 
supravieţuiesc în vocabular. Ele privilegiază magia. O dată cu crearea 
statului teritorial şi a proprietăţii private, societatea primitivă cedează 
locul societăţii moderne : contractul înlocuieşte statutul, iar raportul 
cu pămîntul înlocuieşte legătura de sînge. 

Acest „obiect” social originar a polarizat antropologia timp de 
peste un secol, chiar dacă înmulţirea terenurilor etnologice a con¬ 
firmat destul de repede (încă de la începutul secolului XX) diversitatea 
căilor de evoluţie şi, mai ales, imposibilitatea de a reconstitui un 
model unic şi primar de societate. Cel mai important şi mai emble¬ 
matic antropolog al acestei epoci este, fără îndoială, americanul 
Lewis H. Morgan. Mai întîi, el reprezintă pre-etnografia de teren 
americană, care, la mijlocul secolului al XlX-lea, are deja o oarecare 
tradiţie. Expediţia condusă de W. Clark şi M. Lewis, care atinge 
coasta Pacificului, urmăreşte culegerea unei informaţii etnografice. 
Pictorul G. Catlin, care participă la această călătorie, expune în 1837 
numeroase obiecte şi şase sute de tablouri care reflectă viaţa coti¬ 
diană a indienilor 1 . în 1842 este creată American Ethnological 
Society, iar în 1846 ia fiinţă Smithsonian Institution, pentru care 

H. R. Schoolcraft întocmeşte un „Plan for the Investigation of 
American Ethnology”. în 1851, L.H. Morgan publică o monografie 

I. Acestea din urmă sînt păstrate în Statele Unite, în special în muzeele din 

Washington, precum şi în Cabinetul de stampe de la Biblioteca naţională 

din Paris. 



PROBLEMA ORIGINILOR ŞI CONSTRUCŢIA CÎMPULUI ETNOLOGIC ’ 61 


etnografică asupra Ligii irochezilor, pe care unii o consideră prima 
monografie de teren. Cercetarea fusese realizată în rezervaţia de 
indieni din vecinătatea oraşului Rochester, în statul New York, unde 
Morgan venise ca avocat. Ulterior, el se dedică unui travaliu amplu 
de comparare filologică şi etnografică a 139 de sisteme de rudenie 
din lumea întreagă, inventariind 260 de tipuri de relaţii. Lucrarea, 
terminată în 1865, nu va fi publicată decît în 1871 sub titlul Sisteme 
de consangvinitate şi de alianţă în familia umană. Insă opera sa cea 
mai cunoscută este Ancient Society ', lucrare ce descrie progresele 
umanităţii în planul tehnicii, al modului de guvernare, al familiei şi al 
proprietăţii. Trecerea de la sălbăticie la barbarie şi apoi la civilizaţie 
este o ipoteză formulată pe baza examinării relaţiilor dintre diferitele 
elemente ale vieţii sociale, economice şi politice. în ciuda unei 
explicaţii deiste cu privire la progresul social şi politic, L.H. Morgan 
devine involuntar un materialist, dacă nu chiar un pre-marxist, în 
interpretarea pe care i-o dă F. Engels (1891). L.H. Morgan defineşte 
etnologia ca studiu al societăţilor bazate pe rudenie, însă, dacă grila 
sa de lectură a avut o atît de mare influenţă, aceasta s-a întîmplat 
deoarece ea părea a fi independentă de teoria sa generală cu privire 
la evoluţia umană. Aceasta din urmă va fi criticată încă de la începutul 
secolului XX : în Statele Unite de F. Boas, adept al particularismului 
cultural, iar în Marea Britanie de către B. Malinowski, creatorul 
funcţionalismului anistoric. Opera lui Morgan rămîne pînă astăzi 
sinteza cea mai frapantă a calităţilor şi defectelor spiritului antropo¬ 
logic speculativ al secolului al XlX-lea. 

Crearea modelului modern al practicii etnologice presupune în 
mod necesar recunoaşterea rolului metodologic al anchetei de teren 
realizate de etnologul însuşi. Preocuparea empirică redevine impor¬ 
tantă, deoarece colectarea faptelor şi stabilirea riguroasă a naturii şi 
a caracterului lor comparabil defineşte starea de spirit şi însuşi 
proiectul reflecţiei antropologice. în consecinţă, ea va avea ca obiect 

1. Această lucrare, publicată în 1877, a fost tradusă în limba franceză sub titlul 

La Societe archaique. Paris, Anthropos, 1971. 

o cultură precisă, chiar dacă aceasta din urmă este rezultatul unei 
istorii prea puţin cunoscute sau imposibil de cunoscut. Din raţiuni 
evidente din punct de vedere instituţional sau chiar ideologic, punerea 
în valoare a acestui model nu va putea fi realizată decît în opoziţie cu 
modelul evoluţionist sau difuzionist 1 dominant, cu cercetarea de mîna 
a doua. Noile modalităţi de cercetare se vor impune printr-o mişcare 
uneori polemică sau hiper-critică. 


2. Modelul (modelele) clasic(e) 

Născut la Cracovia, B. Malinowski (1884-1942) a rămas pînă astăzi 
antropologul prin excelenţă. După ce a urmat cursuri de fizică şi de 
matematică, lectura cărţii Creanga de aur a lui James Frazer i-a 
deschis gustul pentru etnologie. în 1910 se deplasează la Londra, 
unde urmează cursurile predate de E. Westermarck şi de C.G. Seligman. 
Mai multe sejururi în Noua Guinee, în special în insulele Trobriand, 
între 1914 şi 1918, i-au furnizat materialele de bază pentru analize, 
precum şi experienţa de teren pe care o va teoretiza sub numele de 
observaţie participativă. Categoric, în epocă ancheta de teren realizată 
de etnologul însuşi începe să ia amploare (a se vedea expediţia 
efectuată în 1899 de A. Haddon, C.G. Seligman şi W. Rivers în 
strîmtoarea Torres şi în Melanezia, ori sejururile petrecute de F. Boas, 
în 1883-1884, printre eschimoşi şi, mai tîrziu, pe coasta de nord-est 
a Statelor Unite şi Canadei). 

Malinowski este însă acela care o sistematizează metodologic în 
Argonauţii Pacificului occidental (1922), cu argumente atît literare 


1. Difuzionismul desemnează un ansamblu de lucrări care încearcă să retraseze 
istoria popoarelor primitive, pe baza cercetării modului lor de distribuire şi 
difuziune în spaţiu. Această orientare de origine germană şi austriacă este 
reprezentată de nume precum F. Ratzel (1882), L. Frobenius (care popu¬ 
larizează noţiunea de cerc cultural), F. Grăbner (anii 1910). Ea a influenţat 
antropologia culturală americană la debuturile ei. 

(el îşi recreează în mod imaginar terenul), cit şi ştiinţifice (a se vedea 
textul încadrat care urmează). Începînd din 1930, observaţia partici¬ 
pativă devine semnul distinctiv al etnologiei în toate ţările occiden¬ 
tale, iar elevii lui Malinowski vor face mult pentru succesul ei. 
Contribuţia inovatoare a lui Malinowski se resimte şi în plan teoretic 
şi tematic: el insistă asupra importanţei familiei în raport cu nevoile, 
educaţia şi calităţile psihologice ale individului. îl reciteşte pe Freud 
şi discută despre sexualitatea din societăţile primitive 1 . Operele sale 
majore au ca subiect activităţile economice : tema centrală a. Argonauţilor 
Pacificului Occidental o reprezintă cercul fenomenului Kula, care 
este un sistem de schimb de bunuri simbolice între anumite insule 
melaneziene. Este vorba despre ornamente nobile fabricate din dife¬ 
rite scoici: colierele ( sulava ) se deplasează în sensul acelor de 
ceasornic, în timp ce brăţările ( mwali ) se deplasează în sens invers, 
ansamblul creînd legături de reciprocitate. 

Analiza funcţionalistă în termeni de nevoi şi, mai ales, de norme 
îl împiedică pe Malinowski să acorde locul cuvenit schimbării. în 
opinia sa, faptul că instituţiile se înlocuiesc unele pe altele s-ar 
explica prin aceea că funcţiile ar fi identice în orice societate. Ulte¬ 
rior, calificativul de funcţionalist a fost generalizat puţin abuziv la 
nivelul întregii antropologii sociale britanice a anilor 1930-1960. 
Aceasta este, de asemenea, influenţată de sociologia durkheimiană 
(A.R. Radcliffe-Brown, 1881-1955) şi, în general, de studiul legilor 
şi regulilor de ordin social din sistemele familiale (M. Fortes, 
1906-1983; E. Leach, 1910-1989) sau politice (E.E. Evans- 
-Pritchard, 1902-1973; M. Gluckman, 1911-1975; R. Firth, 
1901-1989). în timpul anilor ’50, îşi croieşte drum un suflu mai 
dinamic, care dă naştere unor perspective mai particulare în termeni 
de reţele (P. Clyde-Mitchell) sau de negocieri simbolice (V. Turner, 


1. A se vedea Sexualite et repression dans Ies societes primitives (1927), Paris, 
Payot, 1932 şi La Vie sexuelle des sauvages du nord-ouest de la Melanesie 
(1929), Paris, Payot, 1930. 

M. Douglas). Etnografia devine mai tematică şi mai orientată din 
punct de vedere conceptual, chiar dacă, pe de altă parte, Malinowski 
rămîne o referinţă mitică. 


Descoperirea terenului în viziunea 
lui Bronislaw Malinowski 

Condiţii specifice muncii de etnograf. După cum am mai spus, 
acestea constau mai ales în a te rupe de societatea albilor şi a 
rămîne pe cît posibil în contact direct cu indigenii, ceea ce nu 
poate fi realizat decît instalîndu-te în satele acestora. Este foarte 
convenabil, din punctul de vedere al proviziilor, să dispui de un 
colţişor în casa unui rezident alb şi să ştii că te poţi oricînd 
refugia aici în caz de boală sau cînd eşti dezgustat de viaţa 
indigenă. Dar acest refugiu trebuie să se afle suficient de departe, 
pentru a nu deveni un mediu în care să trăieşti permanent şi din 
care să nu ieşi decît la ore bine stabilite pentru „a face satul”. El 
nu se va afla chiar atît de aproape, încît să poţi merge în orice 
moment să te destinzi. Pentru că indigenul nu este un companion 
normal pentru un alb şi, după ce ai muncit împreună cu el timp de 
mai multe ore, ai privit cum îşi cultivă grădina, ai ascultat povestea 
vreunui fapt folcloric, ai discutat despre obiceiurile sale, simţi o 
mare dorinţă - absolut naturală - de a te alătura cuiva asemeni ţie. 
Iar, întrucît izolarea te împiedică să-ţi satisfaci această dorinţă, 
porneşti într-o plimbare de o oră sau două şi la întoarcere cauţi 
foarte firesc compania indigenilor, aşa cum ai căuta orice altă 
prezenţă amicală, pentru a scăpa de singurătate. Prin relaţiile 
naturale care se creează astfel, înveţi să-ţi cunoşti anturajul, să te 
familiarizezi cu moravurile şi credinţele sale, ceea ce este de o 
sută de ori mai bine decît dacă te-ai baza pe un informator plătit, 
ale cărui rapoarte sînt adesea lipsite de interes. în aceasta constă 
diferenţa dintre apariţiile episodice în mijlocul indigenilor şi 
contactul real cu aceştia. Ce trebuie să înţelegem prin acest din 

urmă termen? Pentru etnograf, aceasta înseamnă că viaţa sa în 
sat, iniţial o aventură stranie, uneori neplăcută, alteori extra¬ 
ordinar de pasionantă, va ajunge curînd să urmeze un curs normal 
în acord deplin cu vecinătatea. 

Les Argonautes du Pacifique occidental , 
Gallimard, 1963, pagina 63. 


Dacă britanicii pun accentul pe social şi pe instituţional, ame¬ 
ricanii - după exemplul lui F. Boas (1858-1942) şi al elevilor săi 
(M. Mead, 1901-1978; R. Benedict, 1887-1948; A. Kroeber, 
1876-1960; R. Lowie, 1883-1957) - insistă asupra totalităţii cultu¬ 
rale. Cel puţin două variante pot fi adevărate. Mai întîi, în anii ’30, 
sub influenţa psihologiei şi a psihanalizei, apare Şcoala „Cultură şi 
personalitate”, al cărei prestigiu depăşeşte cu mult sfera etnologiei 
şi antropologiei; ulterior, va fi operată un fel de sinteză a orientă¬ 
rilor evoluţioniste, care propune o succesiune de tipuri culturale 
legate, pe de o parte, de mediul înconjurător (L. White, 1900-1975 ; 
J. Steward, 1902-1972) şi, pe de altă parte, de sistemele politice de 
putere (M. Fried). 

Cu rădăcini puternice în studiul populaţiilor amerindiene (de talie 
mică şi regrupate în rezervaţii), antropologia culturală pune accentul 
mai întîi pe transmiterea şi reproducerea culturii de-a lungul copi¬ 
lăriei, adolescenţei şi al tuturor vîrstelor vieţii. Noţiunea de cultură, 
în acelaşi timp materială şi imaterială, practică şi simbolică, vizează 
toate formele posibile şi nu doar pe cele mai primitive sau pe cele 
mai exotice. Analiza diversităţii populării Statelor Unite conduce la 
studiul culturii comunităţilor de origine europeană sau chiar africană 
(descendenţii sclavilor) (M. Herskovits, 1895-1963). 

Aceste contacte şi amestecuri culturale permit studierea acultu- 
raţiei ca fenomen distinct. Conformitatea sau non-conformitatea 
comportamentelor culturale în raport cu normele şi cu sistemele 
de reprezentare devine mijlocul de depistare a conflictelor ori a 

inadaptărilor. Aşa se realizează cercetarea aplicată din timpul celui 
de-al doilea război mondial: sînt studiaţi japonezii regrupaţi în tabere 
în California, pentru a înţelege mentalitatea „perfidă” a atacanţilor 
de la Pearl Harbour sau sînt studiate stereotipurile legate de relaţiile 
dintre sexe în Marea Britanie, pentru a le explica mai bine soldaţilor 
G. 1. 1 care aşteptau debarcarea cum să flirteze en tout bien tout 
honneur. în ciuda numeroaselor dezbateri dintre americani şi bri¬ 
tanici, mai ales în anii ’50, cu privire la raporturile reciproce dintre 
noţiunile de cultură şi de organizare socială, antropologia culturală, 
ca ramură a unei antropologii şi mai generale, vehiculează o concepţie 
totalizatoare asupra vieţii sociale în care se confruntă valori trans- 
-istorice şi valori individuale, modele abstracte şi modele concrete. 
Diversitatea dialectică a culturilor explică bogăţia tematică, teoretică 
şi critică a antropologiei americane, care rămîne pînă astăzi mediul 
profesional mondial cel mai imaginativ. După ce, în 1950, recon¬ 
siderase terenul mexican - Tepoztlân - cercetat de maestrul său 
R. Redfield în urmă cu 20 de ani, O. Lewis se va preocupa de cultura 
sărăciei, reconstruită cu ajutorul biografiilor familiale încrucişate în 
care punctele de vedere ale fiecăruia dintre membrii grupului îşi 
răspund şi se completează. Studiile sale au cunoscut un mare succes 
de librărie (1963, 1969). 

în pofida importantelor virtuţi teoretice pe care le probează 
începînd cu anii 1950, exemplul francez rămîne marcat de o ori¬ 
ginalitate cel puţin ambivalenţă. Deşi fondatorul ştiinţelor omului 
(J.-J. Rousseau) este francez, iar etnologia trage foloase din crearea 
sociologiei universitare prin efortul lui E. Durkheim, adevărata 
experienţă de teren nu se concretizează decît în cursul anilor ’30, 
odată cu expediţiile africanistului M. Griaule 2 . Abia în anii ’40 
experienţele americane şi britanice influenţează şi formează tineri 


1. G.I. = poreclă dată soldaţilor americani în al doilea război mondial 
(în original Government Issue) (n.t.). 

2. A se vedea prezentarea pe care Michel Leiris i-o face în Afrique fantome. 
Paris, Gallimard, 1934. 

etnologi precum CI. Levi-Strauss şi G. Balandier. în aceeaşi perioadă, 
ancheta de teren devine inevitabilă, fiind susţinută de bogăţia teoretică 
a programului disciplinar. în mai puţin de cincisprezece ani, dina¬ 
mismul, structuralismul, marxismul mobilizează o întreagă generaţie 
care va deschide toate fronturile geografice şi tematice ale curiozităţii 
etnografice. O primă etapă s-a încheiat simbolic în 1979, o dată cu 
crearea Asociaţiei franceze a antropologilor (Association franşaise 
des anthropologues) şi cu organizarea mai multor colocvii care au 
reunit ansamblul cercetătorilor. 

în realitate, modelul francez este oarecum pervers, deoarece apare 
tîrziu şi pare a se impune în faţa altor modalităţi de a profesa etnologia 
şi antropologia doar prin originalitatea construcţiilor sale teoretice : 
sociologia situaţiei coloniale şi a schimbării sociale, analiza struc¬ 
turală a miturilor, antropologia economică marxistă. Ancheta decurge 
de la sine, deşi conotaţiile sale culturale şi lingvistice sînt puţin 
observate. Dar, odată definit cîmpul clasic al disciplinei, antropologia 
pare să revină asupra achiziţiilor din anii 1980. Ea se debarasează de 
hiperteoreticianism, pune în valoare cercetarea patrimoniului francez 
şi privilegiază antropologia istorică în detrimentul antropologiei 
modernităţii. 


3. Dileme fondatoare si contradicţii istorice 

* * 

Un registru dublu traversează etnologia: cel dintîi trimite la 
preocupările originare şi la „modernizarea” ori actualizarea lor perio¬ 
dică ; cel de-al doilea ţine cont, înainte de toate, de noile probleme 
ridicate atît de evoluţia critică a disciplinei, cît şi de transformările, 
mutaţiile sau reconstrucţiile obiectelor de studiu. Nu trebuie să 
opunem aceste două registre, tradiţia şi actualitatea, pentru că, sub 
numeroase aspecte, revoluţiile teoretice par a fi pe deplin întemeiate : 
originea umanităţii, gîndirea sălbatică ori inegalitatea politică fac 
parte, pentru totdeauna, din patrimoniul etnologiei şi al antropologiei. 



68 


INTRODUCERE IN ETNOLOGIE ŞI ANTROPOLOGIE 


Dilemele fondatoare s-ar putea reduce, astfel, la patru. Mai întîi, se 
pune problema originii omului şi a societăţii primitive. Apoi, 
problema raportului dintre Natură şi Cultură, ca posibilitate naturală 
a existenţei sociale şi cauză a diversităţii culturale. în continuare, 
atenţia se concentrează asupra constituirii legăturii sociale şi for¬ 
melor politicului, asupra jocului neîntrerupt al inegalităţii. în fine, 
s-ar pune problema unui fel de alegere între raţiunea simbolică şi 
gîndirea sălbatică. Combinarea elementelor acestor dileme poate 
rezuma istoria antropologiei, avînd în vedere că de mai bine de un 
secol o serie de dezbateri recurente le reuneşte sau le separă continuu. 

3.1. Originea speciei umane şi raportul cu natura 

Vechimea societăţilor şi culturilor, fantasma cercetării celor mai 
simple forme, deci cele mai primitive ale organizării umane, ale 
limbajului, ale religiei, ale familiei etc. reprezintă tentaţii permanente 
ale disciplinei. Paleontologia, arheologia preistorică, primatologia, 
antropologia fizică sau biologică sînt discipline „naturaliste” care au 
propria autonomie. Iar influenţa lor conceptuală ori factuală rămîne 
imensă, datorită faptului că tradiţia evoluţionistă a încercat să recon¬ 
struiască filiaţiile care conduc de la animalitate la umanitate, să 
identifice înlănţuirile şi bifurcaţiile care l-ar fi produs pe Homo 
sapiens şi, în fine, să-şi imagineze într-un mod rezonabil primele 
forme de grupuri umane şi „producţiile” lor culturale. Tradiţia ame¬ 
ricană include - poate mai mult formal decît real - toată această 
reflecţie în sfera antropologiei, deşi competenţele necesare ţin de 
ştiinţele biologice şi medicale, iar nu de ştiinţele umane sau sociale 
propriu-zise. Studiile efectuate asupra gorilelor, cercetările arheolo¬ 
gice efectuate în Africa asupra lui Homo erectus, reflecţiile culturale 
ale antropologilor şi ale arheologilor schiţează apariţia umanităţii 
biologice şi sociale. întrebarea este dacă natura biologică a umanităţii 
poate influenţa sau chiar determina caracteristicile primare ale 
oricărei societăţi. Curentul sociobiologiei a încercat să demonstreze 

că majoritatea comportamentelor şi instituţiilor ar deriva, în mod 
indirect, din modurile biologice şi instinctuale de a face. Chiar şi 
astăzi, biologizarea culturii are rădăcini adinei - cel puţin ideolo¬ 
gice iar riscul de a regăsi clasificările raseologice, precum şi 
rasismul care le însoţeşte, este foarte mare (Wilson, 1979 ; Sahlins, 
1980b). Dar, dacă originea speciei rămîne o preocupare de actualitate, 
originea - biologică sau istorică - a societăţii se dovedeşte tributară 
unei mitologii mai curînd fantasmatice. Etnologia nu trebuie să 
reinventeze lumea în fiecare zi. 

Un loc comun şi mai pregnant îl constituie dilema care [fie] 
plasează cultura în natură, fie transformă cultura într-o a doua natură. 
Simplitatea tehnologiilor, pretinsul determinism al mediului încon¬ 
jurător, importanţa lumii naturale în perceperea şi elaborarea culturii 
au format unul din primele programe ale disciplinei. în opinia lui 
Claude Levi-Strauss, distincţia dintre cele două universuri [natură şi 
cultură] este semnificativă : „...tot ceea ce este universal la om ţine 
de ordinea naturală şi se caracterizează prin spontaneitate ... tot ceea 
ce se supune unei norme aparţine culturii şi prezintă atributele 
relativului şi particularului” (1967, p.10. A se vedea nota 1 de la 
pagina 81). Dar interacţiunea dintre cele două medii nu are loc în 
sens unic. Dacă antropologia ecologică poate merge pînă acolo îneît 
să includă cultura pe lista variabilelor de mediu, abordările evolu¬ 
ţioniste sau culturaliste clasice pun în evidenţă factorii de adaptare 
şi de transformare. în Franţa, concepţia geografică cu privire la 
modurile de viaţă a constituit o primă formă de clasare. Dar pentru 
structuralişti sau pentru marxişti mediul natural este definit mai 
curînd ca o resursă - simbolică, în primul caz (gîndirea sălbatică), 
economică, în cel de-al doilea (forţele productive ale modurilor 
de producţie). 

3.2. Socialul şi simbolicul 

Cele două dileme precedente vizau dualitatea intrinsecă a oricărei 
evoluţii umane. în schimb, următoarele două, legătura socială şi 
reprezentarea simbolică, pun accentul pe actorul uman, individual, 
colectiv şi generic. în acest caz, teoriile etnologiei şi ale antropologiei 
nu reprezintă decît o modelare specifică a teoriei sociologice. Pînă la 
primul război mondial, toţi cercetătorii au avut această înclinaţie 
conceptuală, deoarece o teorie generală a socialului făcea trimitere 
concomitent la societăţile primitive şi la societăţile istorice şi 
moderne. Inventarea terenului etnologic - şi, corolar, dezvoltarea 
sociologiilor empirice în Statele Unite începînd cu anii ’20 - va 
destrăma unicitatea inspiraţiei. Orientări specifice şi distincte se vor 
autonomiza şi chiar opune. Comparînd, de exemplu, etnologia 
rudeniei şi sociologia familiei, ori antropologia politică şi ştiinţa 
(sau sociologia) politică, remarcăm că, în realitate, avem de-a face 
cu domenii fără prea mare legătură. Antropologia nu se mai ocupă de 
originile statului, pe care le-a încredinţat arheologiei şi istoriei. 
De asemenea, în anii 1930-1940, psihanaliza a subjugat literalmente 
antropologia culturală americană, însă căutarea legăturii sociale 
fondatoare apare astăzi mai degrabă ca o problemă de opţiune 
teoretică (sau filosofică) decît ca un obiect real. 

Dilema cea mai recurentă este, cu siguranţă, aceea a formelor şi 
mecanismelor de credinţă. Mana, mentalitatea prelogică, gîndirea 
sălbatică, ideo-logica - pentru a nu cita decît cîteva dintre noţiunile 
celebre - i-au fascinat pe toţi etnologii şi antropologii de „cabinet” 
sau de teren 1 . O serie de practici uzuale, cum ar fi compilaţia 
etnolingvistică, căutarea unui sens (inconştient, implicit, structural, 
politic), rolul inovaţiilor religioase au favorizat emergenţa proble¬ 
maticilor totalizatoare care permit articularea sau sintetizarea tuturor 


1. Acestea fac trimitere la lucrările lui M. Mauss, H. Levy-Bruhl, CI. Levi- 
-Strauss şi ale lui M. Auge (1975). 

nivelurilor - practice şi simbolice - ale culturii. Este evident că 
antropologia se simte foarte în largul său în faţa unor logici de 
gîndire foarte diferite de propria-i logică. Cu atît mai mult cu cît 
verificarea se dovedeşte, în aceste cazuri, prin definiţie, imposibilă ! 
Aşa se face că lucrările lui M. Griaule şi G. Dieterlen asupra 
cosmogoniilor dogon sînt acuzate că nu ar avea suficientă rigoare 
sociologică, iar opera lui Carlos Castaneda este suspectată că nu ar 
fi decît o uriaşă escrocherie 1 . în această fază a analizei, mai rămîne 
o singură întrebare : îl putem înţelege pe Celălalt din exterior sau, 
dimpotrivă, trebuie să abandonăm orice idee de raţiune antropologică ? 

Greutatea vechilor probleme, la care nu se pot da răspunsuri 
definitive, contrastează cu energia mai puţin obişnuită pe care o 
mobilizează disciplina pentru a-şi pune neîncetat în evidenţă 
pertinenţa contemporană. în funcţie de concepţia filosofică sau epis¬ 
temologică asupra etnologiei pentru care s-a optat, secolul trecut a 
fost marcat de numeroase rupturi şi revoluţii. Cea dintîi se referă, 
evident, la însăşi crearea etnologiei, mai precis la practicile sale de 
teren care permit, în sfîrşit, reconstruirea Celuilalt din interior. 
Această descentrare este radicală, întrucît Celălalt nu mai este un 
simplu efect de împuternicire (effet de procuration) în măsură să 
justifice o istorie universală şi occidentalo-centrică. Cea de-a doua 
mutaţie se referă la fenomenul aculturaţiei şi la schimbarea socială : 
tradiţiei îi succede modernitatea (iar astfel, ambele îşi pierd identi¬ 
tatea autonomă), istoriei reci îi urmează istoria caldă şi dinamica 
internă a proceselor sociale. Această invenţie anglo-americană a 
anilor 1930-1940 recunoaşte efectele puterii politice: omogenizarea 
spaţiului naţional într-un caz, situaţia colonială în celălalt. Începînd 
cu anii ’50, nu mai este posibilă explicarea localului făcînd abstracţie 
de global: obiectul etnologic nu mai este supus unei definiri reduc- 
ţioniste a priori, el este mişcare, relaţie, situaţie. 

1. A se citi Histoires de pouvoir, Voir, Le voyage ă Ixtlan (Folio, Gallimard). 
Autorul, iniţiat de către un vrăjitor yaqui (Mexic), produce o operă în care 
cu greu putem distinge între realitate şi imaginar. A se consulta exegeza lui 
D.C. Noii, Carlos Castaneda - Ombres et lumieres. Paris, A. Michel, 1981. 

O asemenea perspectivă explică modernizarea etnologiei folcloristice 
sau a tradiţiilor populare: antropologia, universalizîndu-se, face 
posibilă studierea propriei societăţi. Celălalt nu mai este doar un 
primitiv exotic, nici numai strămoşul rural, ci concetăţeanul nostru 
şi toţi Ceilalţi produşi de societatea noastră (emigrantul, exclusul 
ş.a.m.d.). Iar după cum asistă la dispariţia frontierelor geografice şi 
apoi tematice care separau altădată obiectele sale de restul obiectelor 
ştiinţelor sociale, tot aşa etnologia se supune acum unor readaptări cu 
totul inedite. în anii ’60-’70, ideologia „Puterii roşii” (calchiată după 
modelul „Puterii negre” a celor mai radicali militanţi pentru dreptu¬ 
rile civice) a amerindienilor din America de nord cerea perceperea 
unei dijme din fondurile de cercetare ale etnologiei, considerată 
colonială. Astăzi, autohtonii sau indigenii înşişi folosesc în mod 
direct discursul şi rezultatele disciplinei pentru conducerea luptelor 
lor politice şi „etnice”. Această răsturnare în care Celălalt devine el 
însuşi etnolog nu face decît să impună - cel puţin provizoriu - o 
ierarhizare diferită a obiectelor. 



Capitolul 3 

LEGĂTURILE SOCIALULUI 


Studiul societăţilor „primitive”, „tradiţionale” ori doar considerate 
exotice a pus simultan în lumină două fenomene distincte : diferenţa 
dintre aceste societăţi şi societatea noastră şi, prin aceasta, specifi¬ 
citatea relaţiilor sociale care le organizează. Astăzi, o asemenea 
afirmaţie pare evidentă. Dar istoria teoriilor etnologice ne aminteşte 
că există un etnocentrism sociologic subiacent principiilor acestei 
discipline. Primele modele explicative erau comparative, dar, în 
condiţiile în care etnologii se mulţumeau să clasifice societăţile cu 
ajutorul unei grile mai mult sau mai puţin evoluţioniste (în care etapa 
finală corespundea societăţii occidentale, moderne şi raţionale), bine¬ 
înţeles că organizarea socială primitivă nu reprezenta decît reversul 
medaliei. în ciuda acestei prejudecăţi epistemologice, comparatismul 
etnologic (Morgan, Tylor) îi obligă pe etnologi să îşi reconsidere 
conceptele şi să ţină seama de efectul de real pe care lucrările de 
teren şi etica relativismului cultural îl impun, începînd cu primele 
decenii ale secolului XX. 

în consecinţă, are loc o răsturnare de situaţie: privilegiind spe¬ 
cificitatea unei „alte” organizări sociale, efortul de a explica nu se 
mai bazează numai pe compararea unor societăţi diferite. La drept 
vorbind, în acest efort este uitată istoria (Malinowski, Boas), deoarece 
etnologii îşi concentrează atenţia asupra logicii interne a instituţiilor, 
raporturilor sociale şi culturilor. Sînt, prin urmare, aduse acum în 
prim plan concepte mai puţin generale, trimiţînd cu precădere la 
instituţii ori la comportamente precise. Aceste concepte prezintă două 
caracteristici: ele se încadrează într-o gîndire sociologică de ordin 
abstract cu privire la condiţiile de posibilitate ale oricărei societăţi 

(Mauss, Radcliffe-Brown, Levi-Strauss), iar în acelaşi timp, denumesc 
realităţi originare. Polemica dintre culturaliştii şi structuralo- 
-funcţionaliştii anilor 1930-1950 vehiculează, de exemplu, un quid 
pro quo : privilegiind în mod explicit totalităţile culturale, antropo¬ 
logii americani (Kroeber, Herskovits) dau impresia că tipologizează 
modurile de a fi culturale (inclusiv al nostru; a se vedea M. Mead 
sau R. Benedict), în timp ce britanicii par să prefere neutralitatea 
rece, poate atemporală, a logicii interne a organizării sociale. 

O astfel de sociologizare nu se află, însă, la adăpost de o serie de 
influenţe ideologice. în celebra lor lucrare din 1940, Systemes 
politiques africciins, E.E. Evans-Pritchard şi M. Fortes opun socie¬ 
tăţile cu stat societăţilor fără stat. Această distincţie negativă va crea 
probleme timp de aproape o jumătate de secol, chiar dacă, prin 
intermediul politicului, ea permitea o repunere în valoare a unui 
număr mare de societăţi primitive. Alte reconsiderări, mai decisive, 
au avut ca subiect aşa-numitul fundament natural, mai exact biologic, 
al ordinii sociale. O primă reconsiderare priveşte vîrsta, o a doua 
genul 1 . Unii antropologi francezi, marxişti, au aplicat schema claselor 
sociale la categoriile de vîrstă, opunîndu-i astfel pe cei în vîrstă celor 
tineri (Claude Meillassoux, P.-Ph. Rey). Pe de altă parte, curentul 
feminist a criticat - şi pe bună dreptate - o etnologie dominată, încă 
de la apariţia sa, de un punct de vedere masculin asupra societăţii. 

Teritoriul social al etnologiei s-a lărgit pentru că nu mai este 
definit ca primitiv şi pentru că, procedînd la reformulări critice şi 
elaborări inedite, instrumentele cartografierii sale pot fi aplicate peste 
tot. în mod paradoxal, mondializarea alterităţii şi reinventarea per¬ 
manentă a tradiţiei consolidează programul originar al disciplinei, 
universalizîndu-1. Istoricitatea obiectelor antropologiei confirmă 
faptul că toate societăţile reprezintă fructul „unei producţii continue 
şi niciodată încheiate” (Balandier, 1985a, p.8). Legătura socială 


1. Studiile feministe, precum şi antropologia au impus utilizarea sistemică a 
termenului „gen” (de la termenul englez gender ), în discuţiile actuale cu 
privire la diferenţele dintre sexe şi dintre statutele sociale ale sexelor. 

rămîne temeiul tuturor societăţilor, oricare ar fi cadrul de referinţă : 
configuraţii familiale de bază, forme complexe ale ordinii politice ori 
sfera producţiei şi a acumulării. Jocul simbolic este intrinsec tuturor 
registrelor sale, dar va fi examinat separat. 


1. Bărbaţi şi femei: gen şi înrudire 


1.1. Fundamentele biologice şi sociale 

Expansiunea demografică a umanităţii nu este doar un simplu 
fenomen biologic determinat de natura mediului şi de rezistenţa 
fiziologică a speciei umane în faţa agresiunilor de orice natură. 
Modalităţile de reproducere umană şi finalităţile procreării, dife¬ 
renţierea sexelor şi controlul relaţiei sexuale, construcţia genurilor şi 
diferenţierea rolurilor în cadrul diviziunii muncii nu rezultă dintr-o 
simplă socializare culturală a instinctelor umane. Desigur, antro¬ 
pologia fizică, apoi biologică, în orientările sale cele mai excesive - 
dintre care cea mai recentă, sociobiologia, datează de un sfert de 
secol -, a încercat să dovedească faptul că instinctul de conservare şi 
de ameliorare a speciei defineşte în mod natural diferitele compor¬ 
tamente colective (regrupare şi protecţie, violenţă şi conflict) sau 
interindividuale (alegere a partenerului sexual, educare a copiilor, 
selecţie în scopul asumării unui număr optim de membri ai familiei). 
O întreagă tradiţie a antropologiei culturale sau sociale (incluzînd-o 
aici şi pe cea marxistă) a încercat să sociologizeze aceste probleme, 
respectînd totodată locul dinamicii strict demografice în cadrul rapor¬ 
turilor sociale. 

Studiile referitoare la perioadele preistorice par să fi confirmat 
faptul că primele societăţi omeneşti de vînători-culegători erau, în 
ansamblu, bine hrănite şi relativ protejate împotriva bolilor infec- 
ţioase, avînd o rată a mortalităţii infantile şi o speranţă de viaţă relativ 
medii. Aceste studii confirmă, de asemenea, faptul că amplificarea 

complexităţii structurilor sociale şi trecerea la sedentarism şi la 
agricultură sînt strîns legate de transformările demografice (creşterea 
populaţiei, modificarea ratelor natalităţii şi mortalităţii etc.). în 
secolul al XlX-lea, unii teoreticieni (Bachofen, Morgan) au lansat 
ipoteza potrivit căreia primele societăţi erau matriarhale şi întemeiate 
pe dominaţia exercitată de mame şi femei. Nimic nu dovedeşte că un 
astfel de sistem ar fi existat, dar aceasta nu i-a împiedicat pe unii 
antropologi feminişti americani să descrie un matriarhat care ar fi 
sfîrşit prin înfrîngerea femeilor în urma unei lupte de clasă între 
genuri (Reed, 1979). 

Abordarea antropologică a genului înseamnă înainte de toate o 
reconsiderare a analizelor disponibile. Să-l cităm [în acest sens] pe 
A. Weiner (1983), care a putut pune în evidenţă importanţa „uitării” 
femeilor şi a complicatelor schimburi al căror obiect sînt femeile în 
tabelul propus de Malinowski cu privire la economia trobriandeză 
(în Argonauţii ...). Dintr-o perspectivă mai generală, logica specifică 
lumii femeilor (nu doar universul zis feminin, ci lumea socială 
globală, aşa cum este ea trăită, reprezentată şi interpretată de femei) 
este descoperită pentru că este inedită (faimoasa „uitare” masculină) 
şi mai ales necesară (femininul nu merge fără masculin şi invers). 
Nicole-Claude Mathieu ne învaţă chiar că trebuie „să obţinem un 
maximum de informaţii de la dominant... deoarece acesta cunoaşte 
modul de folosire, mecanismele economice şi justificările ideologice, 
constrîngerile materiale şi fizice care pot fi utilizate şi care sînt 
[efectiv] utilizate...” (1985, p. 181). 

Una dintre cele mai ambiţioase teorii privind comunitatea 
domestică este aceea propusă de Claude Meillassoux în urmă cu 
35 de ani (Meillassoux, 1977, pp. 21-62). Comunitatea domestică 
este în acelaşi timp particulară (ea are propriul mod de organizare) şi 
universală (toate modurile de producţie, inclusiv capitalismul, sînt 
întemeiate pe menţinerea raporturilor domestice): „Comunitatea 
domestică este, în realitate, singurul sistem economic şi social care 
dictează producerea fizică a indivizilor, reproducţia producătorilor şi 
reproducţia socială sub toate formele sale printr-un ansamblu de 



LEGATURILE SOCIALULUI 


77 


instituţii şi care o domină printr-o mobilizare ordonată a mijloacelor 
de reproducere umană, mai exact a femeilor” 1 . Procedînd la exami¬ 
narea raporturilor de reproducţie şi „a structurilor alimentare ale 
rudeniei”, Meillassoux construieşte un model de avansuri şi restituiri 
de-a lungul generaţiilor bazat pe circulaţia şi exploatarea femeilor, 
model care are meritul de a permite o comparare a tuturor societăţilor, 
inclusiv a celor de astăzi, modificate prin profundele mişcări inter¬ 
naţionale de populaţie. 

Societatea omenească este, într-un fel, o societate feminină, nu 
numai pentru că femeile constituie o parte decisivă a forţei de muncă 
disponibile, dar şi pentru că distribuţia lor socială rămîne la baza 
realizării posibilităţilor lor de procreare. Acest proces se integrează 
în mecanismele de control al reproducerii indivizilor şi grupurilor şi 
al acumulării resurselor pe care ei/ele le realizează. Fenomenele 
amintite au făcut obiectul a trei lecturi distincte în cadrul antro¬ 
pologiei. Prima trimite la orientările culturaliste ale psihologiei 
popoarelor (M. Mead, R. Benedict) şi la interpretarea pe care Freud 
a dat-o originii legăturii sociale, în special în Totem şi tabu 2 . Cea 
de-a doua, mai mult descriptivă decît teoretică şi fără putere expli¬ 
cativă globală, constituie ceea ce americanii au numit o antropologie 
a sexualităţii 3 . Privirea clinică şi comparativă asupra aspectului sexual 


1. Claude Meillassoux adaugă: „Nici feudalitatea, nici sclavagismul, nici 
capitalismul nu conţin mecanismele instituţionale de reglementare sau corec¬ 
tare (altele decît legea numerelor mari) ale reproducerii fizice a fiinţelor 
umane” (1975, p. 9-10). 

2. Totem et Tabou, Paris, Payot, 1973. A se vedea analizele lui P. L. Assoun, 
Freud et Ies Sciences sociales. Paris, A. Colin (Cursus), 1993. Malinowski 
se situează în egală măsură în această orientare, datorită teoriei sale cu 
privire la nevoile alimentare şi răspunsurile culturale. 

3. A se citi sinteza elaborată de D.L. Davis şi R.G. Whitten, „The Cross- 
-Cultural Study of Human Sexuality”, Annual Review of Anthropology, 
voi. 16, 1987, pp. 69-98 (403 lucrări citate). In ceea ce priveşte atitudinea 
etnologilor în legătură cu această problemă pe teren, a se vedea 
F.A. Salamone, „Oh vous voilâ ! L’ Anthropologue heterosexuel et le sexe”, 
Anthropologie et Societes, voi. 19, 1-2. 1995, pp. 253-271. 

rămîne totuşi anecdotică şi, intr-un anume sens, „ruşinoasă”. De fapt, 
o a treia orientare, care privilegiază cultura şi socialul, a ignorat 
adesea legea complexului lui Oedip şi trăirea sexuală în construcţia 
vastului cîmp interrelaţional al legăturilor de rudenie. Astăzi, acest 
cîmp se află în plin proces de redefinire, datorită în special luării în 
consideraţie a teoriei indigene cu privire la reproducerea sexuală, în 
care sînt evocate homosexualitatea şi unele comportamente consi¬ 
derate încă uneori „anormale” ori „imorale”. 

1.2. Rudenia 

Studiul rudeniei 1 a fost considerat pînă de curînd nucleul rigid al 
disciplinei, iar aceasta din motive atît ideologice, cît şi ştiinţifice. 
Rudenia a fost primul domeniu al etnologiei care, încă de la mijlocul 
secolului al XlX-lea, a constituit obiect al comparaţiei şi al forma¬ 
lizării. O astfel de preocupare ar putea avea mai multe explicaţii: să 
ne gîndim, pentru început, la dezbaterile obsesive din jurul noţiunii 
de promiscuitate sexuală primitivă, atît de contrară bunelor moravuri 
conjugale, monogame şi creştine ale burgheziei în ascensiune 
(şi „evoluţioniste”). Dar căutarea originilor prezintă o tendinţă socio¬ 
logică (familia s-ar afla la baza oricărei relaţii sociale) şi o tendinţă 
biologizantă (nevoia sexuală a reproducerii determină formele de 
instituire a societăţii). Aşa cum explică F. Zimmermann, „... rudenia 
se întemeiază pe realităţile biologice ale procreării, dar societatea 
interpretează, recunoaşte sau nu, sancţionează prin prescripţii sau 
interdicţii acest dat biologic: iată de ce relaţiile de rudenie sînt 
esenţialmente sociale” (1993, p.12). 


1. Pentru comoditate, traducem prin „rudenie” (parente , în limba franceză) 
termenul englez Kinship care, la început, a fost folosit de etnologii anglo- 
-saxoni pentru a desemna „în sens riguros, legăturile de sînge, iar, prin 
extensie, reţeaua legăturilor de rudenie naturale sau convenţionale, centrate 
pe Ego” (Zimmermann, 1993, p. 45). Vom găsi la acest autor explicaţii mai 
detaliate. A se vedea, de asemenea, C. Ghasarian (1995). 

Trei mari serii de legături întemeiază rudenia, şi anume : filiaţia, 
alianţa (sau căsătoria), germanitatea 1 . Acestor trei categorii trebuie 
să le asociem domeniul terminologiei, care rămîne analizatorul numă¬ 
rul unu în construcţia rudeniei. In plus, aceasta din urmă cuprinde şi 
principiul rezidenţei, al proprietăţii, precum şi noţiunea de genea¬ 
logie. Aplicarea simultană a tuturor acestor principii defineşte grupuri 
concrete, care au propria lor existenţă şi semnificaţie, care constituie 
realitatea vie pe care etnologul o întîlneşte şi o anchetează pe teren. 

Filiaţia desemnează extensia rudeniei atunci cînd o persoană des¬ 
cinde din alta. Trebuie să facem distincţie aici (să ne gîndim la un 
copil în raport cu tatăl său şi cu mama sa) între consangvinitate, care 
trimite la adevăratele relaţii biologice dintre indivizi apropiaţi sau 
îndepărtaţi, şi rudenie, în sensul larg al termenului, care se referă atît 
la legăturile de procreare (genitor, genitoare şi progenitură), cît şi la 
legăturile propriu-zis sociale şi culturale dintre statutele de tată, 
mamă, fiu, fiică. Un individ este legat social la o descendenţă - 
lignee (filiaţie unilineară din tată sau din mamă), la două descendenţe 
(filiaţie bilineară din tată şi mamă) sau la patru descendenţe (filiaţie 
nediferenţiată sau bilaterală din tatăl şi mama tatălui, pe de o parte, 
şi din tatăl şi mama mamei, pe de altă parte). în primul caz, filiaţia 
se transmite numai prin bărbaţi (modul patrilinear sau agnatic) sau 
numai prin femei (modul matrilinear sau uterin). Pentru filiaţia 
bilineară (sau filiaţia unilineară dublă), „cele două filiaţii unilaterale 
se juxtapun, fiecare în parte reglînd, ea şi numai ea, transmiterea 
anumitor drepturi” 2 . în ceea ce priveşte filiaţia nediferenţiată (sau 
cognatică), aceasta nu este niciodată absolută, chiar dacă, teoretic, 
drepturile şi îndatoririle faţă de cei doi părinţi sînt, în ansamblu, 
identice. Acest caz corespunde celui pe care îl cunoaştem noi înşine 
în sistemele de rudenie occidentale. 


1. Din latinescul germanus = de acelaşi sînge (n.t.). 

2. A se vedea D. Paulme, „La notion de parente dans Ies societes africaines”, 
Cahiers internationaux de sociologie , XV, 1953, pp. 150-173. 

Sisteme de notare şi de reprezentare 
a relaţiilor de rudenie 


Etnologii utilizează simbolurile de mai jos pentru a descrie mai 
uşor relaţiile de rudenie. Aceste simboluri permit construirea unor 
diagrame de rudenie în care este indicat întotdeauna individul de 
referinţă, Ego, într-o reţea de relaţii. El este identificat prin E sau 
prin înnegrirea simbolului. Simboluri: 

- un bărbat : A o femeie : O semn de alianţă: = sau I_I 


- un cuplu căsătorit: A = O sau A O 

- semn de germanitate : | | ^^ 

un frate şi o soră : germani: | | 


, AO 

semn de filiaţie : I 

copiii unui cuplu (fiu şi fiică): A = O 
persoană decedată : flL , 0 ^ Q 


Schemă : sînt indicaţi aici verişorii unui Ego 


A^O 

AyO 

| 

O 

II — 
< 

<1 

II - 

O 

AţO 

A 6 

1 I 

A O 

1 1 ! 

A AO 

1 1 

A O 

i i 

A O 

veri 

veri 

Ego 

veri 

veri 

încrucişaţi 

paraleli 

frate soră 

paraleli 

încrucişaţi 

veri pe linie paternă 


veri pe 

linie maternă 


Abrevieri: acestea sînt utilizate pentru a desemna termenii elementari 
de rudenie (în franceză şi în engleză). 

Tată - Pe (F) pere, father frate - Fr (B) frere, brother 

Mamă - Me (M) mere, mother soră - Sr (Z) soeur, sister 
Fiu - Fs (S) fils, son soţ - Ma (H) mari, husband 

Fiică - Fe (D ) fille, daughter soţie - Ep (W) epouse, wife 


Aceste elemente trebuie să vă permită să înţelegeţi diagrama de la 
pagina 4 [a se vedea dedicaţia], să reperaţi FeFsPe şi să identificaţi, 
de exemplu, FeSrMe şi FsFrPe ! 

Funcţionaliştii, precum A.R. Radcliffe-Brown ori B. Malinowski, 
au impus teza potrivit căreia filiaţia ar fi aceea care determină natura 
sistemului de rudenie. Pentru ca alianţa şi, mai general, schimbul de 
femei să organizeze [în planul modelelor ştiinţifice] ansamblul spa¬ 
ţiului social 1 , a trebuit să aşteptăm publicarea - în 1949 - a lucrării 
Structurez elementaires de la parente. După Claude Levi-Strauss, 
trebuie să distingem între structurile elementare şi structurile 
complexe (care vizează mai curînd societăţile noastre). Structurile 
elementare implică reguli pozitive pentru alegerea partenerului: avem 
de-a face în acest caz cu o căsătorie prescrisă sau preferenţială. 
Aceste structuri definesc două sisteme : schimbul restrîns sau simetric 
de femei între un număr par de unităţi de schimb şi schimbul gene¬ 
ralizat sau asimetric, orientat într-o singură direcţie. Căsătoria este 
un fenomen social complex care presupune atît o dimensiune rituală, 
cît şi o dimensiune economică. Transferurile în natură sau în muncă 
se fac fie dinspre familia logodnicului către aceea a logodnicei (com¬ 
pensaţie matrimonială), fie dinspre familia logodnicei către soţ sau 
către grupul de apartenenţă al acestuia (dota). Pentru unii antropologi 
contemporani (J. Goody, CI. Meillassoux), aceste prestaţii matri¬ 
moniale fac parte dintr-un sistem de diferenţiere şi de inegalitate 
(primul născut care controlează în folosul său schimbul de femei 
destinate fraţilor mai mici). în fine, Ies germains constituie grupurile 
de fraţi şi de surori care se află la baza atît a comunităţilor familiale, 
cît şi a rudeniei prin alianţă. Ei constituie dimensiunea suplimentară 
care permite articularea filiaţiei la alianţă 2 . 


1. Interzicerea incestului este aceea care fondează întreg acest sistem de schimb 
şi, deci, exogamia. Acest raţionament se află la baza lucrării Structures 
elementaires de la parente a lui Claude Levi-Strauss, Paris, PUF, 1949. 
Ediţie adăugită: Paris, Mouton, 1967. 

2. Pentru alianţă şi rudenie în general, a se vedea lucrarea L'Exercice de la 
parente de Franţoise Heritier, Paris, Gallimard-Le Seuil, 1981. 

Tipuri de căsătorie 

A 

Exogamie 

Termen creat în 1865 de către etnologul 

J. F. McLennan pentru a descrie căsătoria în 
afara unui grup din cadrul unui ansamblu 
care stabileşte un sistem de intermariaj. 
Desemnează şi grupul în sânul căruia este 
interzisă căsătoria. 

B 

Endogamie 

Grup în interiorul căruia căsătoria este 
permisă sau impusă. 


Monogamie 

Căsătoria unui singur bărbat cu o singură 
femeie. 


Poligamie 

Căsătoria unei persoane [indiferent de sex] 
cu mai multe persoane. 


Poliginie 

Mai multe femei căsătorite cu un singur 
bărbat. 


Poliandrie 

Mai mulţi bărbaţi căsătoriţi cu o singură 
femeie. 

C 

Levirat 

Unul din fraţii soţului decedat trebuie să se 
căsătorească cu văduva acestuia, dar, intr-un 
anume sens, el rămâne un substitut deoarece, 
cel mai adesea, copiii rezultaţi din această a 
doua uniune sunt consideraţi ca aparţinând 
primului soţ. 


Sororat 

Soţul se căsătoreşte cu sora soţiei decedate. 


Atunci cînd, în studiile despre rudenie, se vorbeşte despre 
rezidenţă, se evocă rezidenţa dobîndită în urma căsătoriei, regulile 
care o definesc puţind varia în timp. Aceste reguli trimit la modurile 
de filiaţie : rezidenţa este patrilocală cînd cuplul se instalează la tatăl 
soţului, iar acest mod poate deveni virilocal, atunci cînd soţul se 
instalează pe cont propriu. în cazul matrilocal sau uxorilocal, cuplul 

se instalează, dimpotrivă, la părinţii tinerei căsătorite sau acolo unde 
locuia aceasta înainte de căsătorie. Atunci cînd cuplul se instalează la 
fratele uneia dintre mame, rezidenţa este numită avunculocală (în 
sistem matrilinear), iar dacă rezidenţa nu are legătură cu nici una 
dintre determinări, este numită neolocală. Ciclul de dezvoltare a 
grupului domestic (autonomie economică, copii, decesul părinţilor etc.) 
modifică aceste moduri de rezidenţă. în societăţile moderne, locurile 
de rezidenţă sînt determinate de mize adesea exterioare rudeniei. 

O parte importantă a reflecţiei cu privire la rudenie este consacrată 
terminologiei, termenilor indigeni utilizaţi pentru a desemna ansam¬ 
blul diferiţilor membri ai „rudeniei”. Trebuie să facem distincţie 
între termenii de adresare, care reprezintă numele dat unei rude prin 
alianţă căreia i se vorbeşte direct, şi termenii de referinţă, care 
servesc la indicarea celor despre care se vorbeşte. De altfel, ter¬ 
menilor de adresare le poate fi asociat sistemul atitudinilor, care, 
după Levi-Strauss, reprezintă „o integrare dinamică a sistemului 
numelor” 1 . Sistemele de apelative se pot descompune în sisteme 
descriptive şi sisteme clasificatoare. Sistemele descriptive au un stoc 
de termeni precişi care se referă la rudele de gradul întîi şi de gradul 
al doilea: rudele mai îndepărtate sînt denumite prin compuşi ai 
acestor termeni (populaţiile Dinka şi Shilluk din Sudan ar aparţine 
acestui tip). Dar sistemele clasificatoare sînt acelea care, după apa¬ 
riţia lucrărilor lui L.H. Morgan despre irochezi, i-au fascinat pe 
etnologi: ele configurează o identificare terminologică între rude din 
generaţii diferite sau între rude directe şi colaterali sau chiar între 
rude de sexe diferite. 

într-un articol apărut în 1909, A. Kroeber 2 arată că toate sistemele 
terminologice sînt de fapt mai mult sau mai puţin clasificatoare. Iar 
engleza, care posedă douăzeci de termeni de rudenie, este un astfel 


1. 1958 : p. 47. A se vedea, mai general, relaţiile de batjocură, de evitare şi de 
rudenie rituală (năşie). 

2. „Classificatory Systems of Relationship”, Journal of the Royal Anthropological 
Institute , voi. 39, pp. 77-81. M-am inspirat aici din F. Zimmermann (1993). 

de sistem, asemeni limbilor „primitivilor” care pot avea - potrivit 
datelor cunoscute la vremea respectivă - pînă la douăzeci şi cinci sau 
treizeci [de termeni]. După antropologul citat, ar exista opt categorii 
distincte de rudenie : engleza nu utilizează decît patru dintre acestea, 
în timp ce limbile amerindienilor, de exemplu, folosesc şapte sau 
opt. Kroeber va merge chiar mai departe în critica unor reconstrucţii 
evoluţioniste ipotetice, afirmînd că termenii de rudenie „sînt, înainte 
de toate, determinaţi de limbaj şi... nu pot fi utilizaţi pentru inferenţe 
sociologice decît cu extremă prudenţă”. Studiul tipologic inaugurat 
de L.H. Morgan asupra cazului irochezilor a fost lărgit în 1897 prin 
comparaţia făcută de J. Kohler între sistemele crow şi omaha. în fine, 
G.P. Murdoch este cel care propune, în 1949, în Social Structure, 
tipologia celor şase mari tipuri de înrudire (eschimos, hawaian, 
irochez, sudanez, crow şi omaha) 1 . Pe acestea din urmă, el le 
intersectează cu principalele forme de filiaţie (patrilineare, matri- 
lineare etc.), ceea ce îi permite să construiască unsprezece mari 
tipuri de structuri sociale ! 

1.3. De la clanuri la clase de vîrstă 

Dar introducerea utilizării formalismului lingvistic sfîrşeşte prin a 
izola rudenia de restul ansamblului social. Totuşi, rudenia înseamnă 
şi grupuri cu o puternică coeziune internă - de corp, după termenul 
englez corporate - care fac să apară comunităţi reale de ordin istoric, 
demografic şi sociologic. Grupările cele mai cunoscute sînt clanul 
şi neamul ( lignage ). Clanul desemnează un grup exogam ai cărui 
membri invocă un strămoş comun după o filiaţie unilineară. Tylor şi 
Frazer asociază aceste grupuri cu totemismul şi cu un decupaj teri¬ 
torial. Dar astăzi se insistă pe celelalte funcţii - rituale, politice, 
chiar economice - ale clanurilor, iar exogamia nu mai este un 


1. Să consemnăm coincidenţa apariţiei simultane in acelaşi an [1949] a lucră¬ 
rilor lui G.P. Murdock, CI. Levi-Strauss şi M. Fortes. 

criteriu distinctiv. Antropologii funcţionalişti au atribuit o importanţă 
considerabilă organizării în neamuri [lignages] din cauza nume¬ 
roaselor exemple africane. Dacă un clan este mai mult decît un neam, 
pot să existe şi clanuri fără lignages. în ceea ce le priveşte pe acestea 
din urmă, ele intervin în toate nivelurile vieţii sociale: rezidenţă, 
stratificare socială, distribuire a resurselor şi a oamenilor. Neamul 
prezintă o unitate socială şi locală relativ bine afirmată, însă conflic¬ 
tele ori rivalităţile pot duce la segmentare. Aceste segmente vor putea 
deveni, la rîndul lor, neamuri în înţelesul deplin al termenului. 

Lărgirea reflecţiei etnologice cu exemple din istoria contemporană 
şi din societăţile numite complexe (ori considerate ca ţărăneşti) este 
relativ recentă, chiar dacă rudenia i-a interesat de multă vreme pe 
istorici, jurişti şi folclorişti 1 . Examinarea societăţilor cu filiaţie nede¬ 
terminată a permis relativizarea abordării etnologice şi punerea în 
valoare a unor sisteme mai suple, numite â parentele 2 sau, dimpo¬ 
trivă, â maison 3 . Cel dintîi, formalizat în special de G. Augustins 
(1990), postulează echivalenţa între fraţii de sînge [germains] şi 
utilizează toate resursele posibile ale unei rudenii foarte largi în care 
pot interveni chiar rude fictive, relaţii amicale, chiar de clientelă. 
Sistemul â maison insistă, dimpotrivă, mult mai mult pe rezidenţă, 
pe o ierarhie între fraţi, între primul născut şi fraţii mai mici, pe 
existenţa unui grup domestic stabil. CI. Levi-Strauss este autorul 
care a impus această noţiune, reexaminînd instituţia casei la nobilii 
kwakiutl ( numaym ); el notează: „întregul mod de funcţionare al 
caselor nobile europene ori exotice implică o confuzie a unor categorii 
considerate în alte situaţii drept corelative ori opuse şi pe care le vom 
vedea tratate ca şi cum ar fi interschimbabile : filiaţia echivalează cu 
alianţa, alianţa echivalează cu filiaţia” (1979, p. 191). 


1. A se vedea lucrările lui T. Jolas et al. (1990) şi M. Segalen (1980). 

2. Parentele (fr.) - ansamblu foarte larg de rude (n.t.). 

3. Maison (fr.) - casă; aici, ansamblu de rude care locuiesc „sub acelaşi 
acoperiş” (n.t.). 

Vîrsta se dovedeşte un instrument la fel de eficient ca şi genul în 
citirea organizării sociale. Vîrsta constituie o evidenţă „antropo¬ 
logică”, dar există mai multe modalităţi de a o pune în valoare. Cea 
dintîi constă în a insista pe senioritatea absolută, pe rolul bătrînilor 
sau al predecesorilor în reprezentarea simbolică a autorităţii, în 
funcţia mnezică a tradiţiei, în menţinerea ordinii şi a identităţilor. 
Această percepţie a vîrstei mai înaintate poate cuprinde ansamblul 
raporturilor sociale, politice şi economice, depăşind cadrul stricto 
sensu al rudeniei. Cea de-a doua orientare, pe care am evocat-o în 
mai multe rînduri, constă în a decupa ansamblul societăţii în două 
categorii: a primilor născuţi şi a fraţilor mai mici [cadets]. Această 
interpretare a făcut obiectul unei teoretizări marxiste care a văzut în 
respectivele categorii de vîrstă categorii mai curînd abstracte, de 
clasă, dar sînt posibile două viziuni opuse : una dinamică, ce relativi¬ 
zează caracterul închis al clasei primilor născuţi, şi o alta mai statică, 
ce defineşte categorii de primogenitură socială permanentă (un neam, 
de exemplu) corespunzătoare unui statut, iar nu unei vîrste determi¬ 
nate. Această etnologie rămîne, din păcate, foarte masculină, pentru 
că nu le studiază nici pe primele născute, nici pe surorile mai mici. 

Totuşi, cazul cel mai original este acela al claselor de vîrstă 
înţelese într-un sens mai curînd generaţional. îndeosebi în Africa de 
Est, există mai multe societăţi, mai mult sau mai puţin pastorale, 
care cunosc astfel de sisteme, relativ autonome în raport cu sistemele 
de rudenie (Maasai, Turkana, Oromo) şi care permit categorizarea 
întregii societăţi. Vocabularul utilizat pentru definirea acestor sisteme 
a putut varia (grupe de vîrstă, apoi clase de vîrstă). Prezente în 
societăţi fără un sistem politic centrâlizat, aceste sisteme cunosc 
două moduri de constituire. Pentru modul iniţiatic (sau linear), care 
permite formarea unei clase de vîrstă din toţi aceia care au participat 
la acelaşi ciclu de iniţiere, numărul promoţiilor nu este limitat, şi 
nici numele prin care sînt desemnate. în celălalt caz, numit genera¬ 
ţional (sau ciclic), vîrsta reală este aceea a generaţiilor : un tată şi un 

fiu nu aparţin aceleiaşi clase. în ambele cazuri, individul aparţine, 
încă de la naştere, unei clase de vîrstă împreună cu care trece de la un 
nivel ori de la un eşalon la altul. Astfel, la maasai, există patru grade 
care definesc funcţii sociale succesive şi diferite: războinic, şef de 
familie, responsabil politic, responsabil religios. Aceste sisteme 
reprezintă momentele importante din viaţa individului (vîrsta în 
momentul căsătoriei, putere rituală, vîrsta copiilor) şi articulează 
ierarhia claselor cu egalitatea de apartenenţă la o clasă dată. 
Menţinerea unor astfel de sisteme este asigurată prin mecanisme 
cognitive şi identitare foarte originale. Ele pun în funcţiune o 
organizare colectivă, în acelaşi timp constrîngătoare şi polarizantă, 
care îi socializează pe cădeţi, interzicîndu-le totodată primilor născuţi 
să deţină permanent controlul asupra derulării evenimentelor. 


2. De la ordine socială la sisteme politice 

2.1. De ce să gîndim politicul? 

Dubla tradiţie clasificatoare şi comparatistă a etnologiei a făcut loc 
unei proliferări considerabile a tipurilor de organizare socială, mai 
precis de organizaţii sociopolitice. Există tipologii specifice pentru 
rudenie, economie, religii. Din anii ’30, politicul a devenit mai mult 
sau mai puţin autonom, datorită dezvoltării cercetărilor de teren şi a 
reflecţiilor antropologilor britanici, înscriindu-se mai ales pe linia 
funcţionalistă 1 . în cazul sistemelor politice, cel mai adesea avem de-a 
face cu tipologii mai largi, întrucît, pînă în anii ’70, ipoteza implicită a 
tuturor teoriilor considera politicul ca un ansamblu de funcţii integra¬ 
toare, ca o maşină de menţinut ordinea culturală şi mecanismele 


1. A se vedea E.E. Evans-Pritchard şi M. Fortes (1964), M. Gluckman (1965), 
E. Leach (1972). 

sale de ierarhizare şi de reproducere. Dar să nu uităm rădăcinile 
politice ale antropologismului filosofilor secolului al XVIII-lea 
(critica despotismului şi a obscurantismului) şi nici istoricismul 
mecanicist al evoluţioniştilor ori al difuzioniştilor secolului al XlX-lea, 
aflaţi în căutarea originilor statului. 

Organizarea socială a putut fi înţeleasă ca un ansamblu organic 
(Spencer) ori mai curînd structural (Radcliffe-Brown). Unul dintre 
modelele cele mai cunoscute este acela propus în 1893 de către 
E. Durkheim în De la division sociale du travail, unde solidaritatea 
mecanică a societăţilor segmentare este opusă solidarităţii organice a 
societăţilor moderne. Au văzut lumina zilei şi alte modele, care aduc 
în prim-plan fie o serie de funcţii ori de instanţe ierarhizate (răs¬ 
punsurile culturale, stratificarea socială, modurile de producţie), fie 
ansambluri de grupuri articulate între ele (neamuri, caste, clase). 
Aceste abordări diferite au totuşi în comun faptul că afirmă existenţa 
unei legături explicite între totalitatea culturală sau socială şi modali¬ 
tăţile de organizare şi de exprimare a puterii. în ciuda contradicţiilor 
notabile dintre ele, toate aceste perspective teoretice ar putea fi 
considerate complementare. Antropologia politică - termenul este 
folosit curent de specialişti astăzi - este obligată să conserve o 
perspectivă holistă şi istoricistă, cu riscul de a eşua într-un fel de 
psihosociologie a sensului comun (Bailey, 1971). Marile orientări 
teoretice (evoluţionism, funcţionalism, marxism) au inclus în ana¬ 
lizele lor forma de stat, în pofida faptului că anumite arii culturale 
sînt evident lipsite de o atare organizare (ariile Americii de Nord şi 
amazoniene, Oceania). Desigur, este posibil să se opteze pentru o 
altă viziune asupra puterii, pentru o valorizare a legăturii sociale 
care nu cunoaşte statul şi care preferă La Societe contre l’Etat 
(Clastres, 1974). Dar chiar ataşîndu-se politicilor localităţii ( local 
level politics), antropologia trebuie să gîndească în termeni de 
comparaţii şi transformări. De altfel, metoda sa i-a sedus pe spe¬ 
cialiştii în ştiinţe politice care au dorit să analizeze modernitatea 
specifică a cîmpurilor politice naţionale din Africa neagră, din India 

sau din alte părţi 1 . Paradoxal însă, ceea ce l-a inspirat pe M. Abeles 
atunci cînd a descris alegerile din 1989 din Yonne (1989) ori viaţa 
Parlamentului european a fost mai curînd curentul simbolist. 

2.2. Diversitatea sistemelor de stat 

S-ar putea vorbi despre un grad zero al politicului? Există, oare, 
vreo împrejurare, vreo situaţie în care s-ar putea observa naşterea 
politicului pentru că exact atunci ar apărea o putere... cu adevărat 
politică? Sau, dimpotrivă, totul este din capul locului de natură 
politică, aşa cum au lăsat să se înţeleagă unele teorii, deoarece 
ordinea, menţinerea ordinii, reglarea conflictelor sînt cosubstanţiale 
oricărei vieţi colective, oricărei societăţi ? De la sociobiologie la 
funcţionalism sau la marxism, interpretarea în termenii unui „pan- 
politism” [tout politique] are numeroşi adepţi. în ceea ce priveşte 
şcolile evoluţioniste, îndeosebi americane, ele mai insistă şi astăzi 
asupra relaţiei dintre „dominaţia politică şi evoluţia socială”. O critică 
metodologică mai radicală examinează calitatea etnografică şi pune 
în discuţie prejudecăţile occidentalo-centrice atît de manifeste în 
acest domeniu. Astfel, în urmă cu mai bine de douăzeci de ani, 
analizînd faimoasele Sisteme politice africane, R. Stevenson a demon¬ 
strat că mai multe cazuri cu stat erau, de fapt, rezultatul unei mutaţii 
recente, provocate de o cucerire colonială, în timp ce mai multe 
cazuri fără stat cunoşteau instituţii rituale sau economice cu funcţie 
de aparate integrative. 

Antropologia aplică, uneori cam pripit, un reflex de tip funcţio- 
nalist, conform căruia o structură trebuie să coordoneze sau să 
reprezinte toate celelalte structuri. Dar este, oare, corect să gîndim 
cu Pierre Clastres că o societate se poate organiza în mod conştient 
împotriva maturizării unei puteri statale în germene? M. Abeles 


1. A se vedea lucrările lui J.-F. Bayart şi ale cercetătorilor al căror nume este 
legat de revista Politique africaine (1992). 

(1990) examinează cu atenţie această obsesie a statului şi conchide 
că ar exista două paradigme: aceea a întrepătrunderii politicului 
cu socialul şi aceea a genezei politicului (subînţeles : a evoluţiei 
inevitabile către stat). Dar, dacă alegem universalitatea politicului, 
nu înseamnă că trebuie să-l aplicăm la orice şi să concepem puterea 
ca o formă de dominaţie prin delegaţie. Un astfel de demers pare 
foarte adecvat pentru elucidarea rolului politicului în societăţile de 
talie mică, unde [de exemplu] la chefferie pare să se exercite într-un 
mod consensual şi democratic. Cu toate acestea, trebuie să credem pe 
cuvînt etnografia lui P. Clastres, în măsura în care acest rousseauism 
se regăseşte şi la J. Lizot, specialist în yanomamii din Venezuela 
(şi din Brazilia), pe care americanul N. Chagnon îi consideră, totuşi, 
un „popor feroce” ! Tradiţiile ştiinţifice naţionale nu sînt aceleaşi şi 
chiar şi numai acest exemplu ne arată că este necesar să împletim 
critica filosofică ori ideologică cu o deconstrucţie metodologică, 
în acest caz precis, trebuie să amintim exemplul binecunoscut al 
populaţiei nambikwara studiate de Claude Levi-Strauss : „Căutasem 
o societate redusă la expresia sa cea mai simplă. Aceea a populaţiei 
nambikwara îndeplinea pe deplin această condiţie, pînă-ntr-atît încît 
găseam aici numai bărbaţi” (1955, p. 284). 

Perspectiva neoevoluţionistă a americanilor J. Steward, E. Service 
sau M. Fried se bazează pe o ipoteză a ecologiei culturale, potrivit 
căreia adaptarea la mediu, deci mijloacele de subzistenţă şi talia 
demografică, se manifestă în cadrul unor ansambluri sociale mai 
mult sau mai puţin ierarhizate şi complexe. Modelul cel mai clasic, 
pe care îl vom prezenta aici foarte schematic, cuprinde patru niveluri 
care reprezintă tot atîtea tipuri socio-istorice : 

- ceata [la bande] este întemeiată pe familie şi funcţionează în 
mod egalitar (a se vedea inuiţii 1 din Canada, ! kung-boşimanii 
din Botswana); 


1. Nume pe care şi-l dau eschimoşii (n.t.). 



LEGATURILE SOCIALULUI 


91 


- tribul sau grupul local se situează â cheval între societăţile egali¬ 
tare şi societăţile ierarhizate : el poate cunoaşte o organizare sub 
formă de sat, dar poziţiile de autoritate sau de senioritate nu sînt 
nici cumulabile, nici transmisibile. Societăţile segmentare şi 
familiale din Africa neagră constituie un bun exemplu (Tiv din 
Nigeria, ori Tikopia din insulele Salomon din Oceania); 

- Ies chefferies cunosc un aparat politic mai mult sau mai puţin 
centralizat şi personalizat şi pot regrupa o populaţie de mai multe 
zeci de mii de persoane în cadrul unei organizări sociale foarte 
stratificate. Funcţiile de menţinere a ordinii, de reglementare a 
producţiei şi a activităţii rituale sînt separate, dînd loc unor roluri 
specifice şi favorizînd apariţia unor grupuri specializate (Bamileke 
sau Bamum din Camerun); 

- în fine, statul, care este poate greu de definit retrospectiv, întrucît 
instituţia politică centrală (regalitate şi, în special, regalitate sacră, 
monarhie feudală) coexistă, în raporturi uneori conflictuale, atît 
cu o diviziune mai mult sau mai puţin funcţională şi ierarhică în 
aparate specializate, de natură cvasibirocratică, cît şi cu o divi¬ 
ziune teritorială în care se poate citi istoria socială a unei serii de 
cuceriri şi de dominaţii etnice sau culturale (Ashante, Abron din 
Coasta de Fildeş şi din Ghana, Kachin din Birmania). Evident, 
antropologia statului merge pînă la a lua în consideraţie statul 
marilor civilizaţii (Inca, China, Egipt, India) şi pe acela născut 
din modernitatea occidentală a secolului al XlX-lea. 

Obsesia statului este, în mod cert, un fenomen etnocentric; dar 
nu este mai puţin adevărat că astăzi yanomamii, nuerii, kanakii 
ori inuiţii ţin de cîmpuri politice naţionale, chiar internaţionale. 
Important este nu să recitim etnografia lor străveche (de acum 50 sau 
100 de ani) prin prisma noii modernităţi, ci să înţelegem modul în 
care istoria contemporană le-a remodelat politica, dat fiind că aici 
politicul exista deja. 

2.3. De la conflicte la schimbare 

Cine spune cuvîntul ordine la singular (menţinere a ordinii, menţinere 
a unei ordini) sau ordini la plural (o ierarhizare a grupurilor) se 
gîndeşte absolut firesc la dezordine, adică la dezorganizare, disfunc- 
ţionalitate, conflict. De la disputa conjugală, care angajează ordinea 
matrimonială şi domestică, la război şi la violenţa sa armată şi 
teritorială, de la conflictul funciar dintre grupurile familiale la 
extorcările fiscale practicate de o putere considerată abuzivă, de 
la insultă la transgresiune rituală şi simbolică, ceea ce transpare din 
jocul normei şi al sancţiunii, din reciprocitatea pe care o angajează 
orice dominaţie care trebuie să consolideze legitimitatea ordinii 
lucrurilor este ansamblul social. Pentru a asigura perenitatea oricărei 
societăţi, este necesar să poată fi reglementate, soluţionate şi sanc¬ 
ţionate (în toate sensurile termenului) dezacordurile şi lipsurile, să 
fie reparat „răul” şi să fie definite sancţiuni inteligibile şi semni¬ 
ficative. „Pacea” menajelor şi a satelor este fructul unui compromis 
permanent care actualizează o formă sau alta de apel la reorganizarea 
drepturilor şi a îndatoririlor. 

Acest cîmp vast al jurisprudenţei şi tradiţiei orale constituie dome¬ 
niul antropologiei juridice. Pentru unii, este vorba despre una dintre 
cele mai vechi specializări ale disciplinei, deoarece mulţi dintre 
gînditorii antropologi ai secolului al XlX-lea erau jurişti ori gîndeau 
prin prisma categoriilor juridice (H. Mâine, L.H. Morgan). Aceeaşi 
concepţie etnocentristă a dus la definirea antropologiei juridice mai 
mult ca o ştiinţă a jurisprudenţei, un fel de ştiinţă politică aplicată, în 
măsura în care ordinea normelor şi a sancţiunilor (asociate) lor era 
considerată a ţine mai curînd de un spirit de sistematizare, decît de 
instituţii ori funcţii explicit juridice şi judiciare (Rouland, 1990). 

Malinowski este acela care inaugurează această antropologie juri¬ 
dică practică - foarte funcţionalistă, de altfel -, în lucrarea sa tradusă 




LEGATURILE SOCIALULUI 


93 


în limba franceză cu titlul Crime et coutumes dans une societe sauvage 
(1926). Disputa, răzbunarea (ca justiţie privată admisă de colecti¬ 
vitate prin reciprocitate), conflictul intern unui spaţiu politic dat 
constituie baza de plecare pentru cercetarea modurilor de definire şi 
de sancţionare. Transformarea acestor obiceiuri în legi cutumiare în 
cadrul sistemelor coloniale (britanice sau franceze, de exemplu) a 
contribuit din plin la codificarea a ceea ce nu se prezenta, poate, 
decît sub forma unor practici explicite din cînd în cînd. De altfel, 
intr-un mod mai general, „justiţia” trimite la vrăjitorie (deci la lupta 
împotriva ei), la mînia zeilor, la practici care includ actul delincvent 
intr-un ansamblu mai larg (care, în mod paradoxal, ne poate părea 
mai culpabilizant), în care obiectivul de restabilire a ordinii (legitime) 
primează asupra aceluia de a-1 pedepsi pe individ. Astăzi, însă, nici 
una dintre aceste societăţi nu se află la adăpost de o intervenţie a 
dreptului modern, aplicat de un aparat specializat al statului-naţiune. 

Printre formele de conflict care au marcat imaginarul etnologic 
(ca urmare a fantasmelor legate de colonizare şi cuceriri), se află, 
bineînţeles, războiul, dar, în măsura în care folosirea organizată a 
violenţei ţine, înainte de toate, de reguli culturale explicite, imaginea 
obişnuit militară a acestui gen de confruntare devine extrem de 
fragilă. De la cazul războiului, practicat de populaţia tupi-guarani 
din Brazilia, a cărui raţiune o constituie antropofagia rituală şi despre 
care ne vorbesc aventurile lui Hans Staden (1557), pînă la războaiele 
de dominaţie etnică şi cu finalitate sclavagistă şi comercială purtate 
de marile regate africane în secolele XVII - XIX, se remarcă faptul 
că nu există conflicte pur teritoriale ori ideologice ca în Europa 
modernă şi contemporană. Imbricarea teritorială „paşnică”, căutarea 
„inserţiei sociale” (politicile demografice de înrudire explică răpirea 
femeilor la „violenţii” yanomami) arată că războiul este o activitate 
socială reglementată ca oricare alta. Războiul face parte din con¬ 
strucţia statului, iar dacă îi credem pe J. Bazin şi E. Terray (1982), 
este mai mult decît atît. 

Societăţile lignajere 1 segmentare nu sînt societăţi cu stat, chiar 
dacă pot avea „responsabili”, şefi. Dezavantajul tipologiilor pe care 
le-am evocat în mai multe rînduri constă în caracterul lor static, 
deoarece ele nu pot să ne explice cum anume se realizează mutaţia 
care ar face ca o societate să treacă de la o categorie la alta. Numai 
o arheologie şi o antropologie istorică pot să ne ajute să demonstrăm 
dezvoltarea reală a formaţiunilor sociale. Astfel, ştim că este posibil 
ca statul să fie o realitate înainte de toate teritorială, dar ce putem 
spune despre cazurile în care cei cuceriţi devin dominanţi ori despre 
ipoteza potrivit căreia raporturile de rudenie ar ceda locul unor 
raporturi de dominaţie între grupuri, unor funcţii de autoritate trans- 
familială care transcend neamul [super-lignageres], în condiţiile în 
care majoritatea cazurilor cunoscute demonstrează rolul decisiv al 
mecanismelor familiale de redistribuire a autorităţii în cadrul unei 
mecanici uneori foarte centralizate şi ierarhizate a puterii ? Pe scurt, 
statul, în sensul precolonial al termenului, nu a constituit niciodată 
un obiect de studiu de teren. Desigur, reconstituirile istorice prelu¬ 
crează tradiţiile orale culese de cercetător, dar acesta din urmă nu a 
putut niciodată să observe un fenomen de autotransformare politică. 
Statul nu este neapărat fructul unei cuceriri, ci rezultatul unei evoluţii 
îndelungate, al unei antropologii a unui spaţiu politic deschis, pluri- 
-etnic (pentru a schematiza explicaţia), şi nu mono-etnic. De vreo 
cincisprezece ani, în special în cadrul studiilor africane, unde 
abordările antropologice sînt din ce în ce mai greu de separat de 
cele istorice, dezbaterile cu privire la construcţia etnică îngăduie 
apropierea problemei politicului de problema statului străvechi, 
precum şi de aceea a statului modern (colonial şi postcolonial) şi, în 
fine, de aceea a teritoriilor, culturilor şi identităţilor. Există, totuşi, 
o dimensiune care rămîne încă absentă: aceea a acţiunii politice 
individuale sau colective care produce politicul. în realitate, teoriile 


1 . Vom introduce de aici încolo un barbarism necesar: societate lignajeră, 
traducerea literală a termenului francez lignagere (n.t.). 

macropolitice nu pot explica funcţionarea cotidiană a sistemelor, 
rolul actorilor, importanţa deciziilor şi a contradeciziilor. 

Interpretînd adesea evoluţia umană ca un marş voluntar ori 
involuntar către modernitate şi stat, antropologii au putut - graţie 
tipologiilor şi unui anume relativism cultural - să dea impresia că 
statul-naţiune nu ar fi, în ultimă analiză, decît un caz particular, 
acela al istoriei europene. De unde criticile din anii 1970-1980 
împotriva acestui etnocentrism implicit care presupunea că stat şi, în 
consecinţă, politic ar exista peste tot. Astăzi, trebuie să coborîm cu 
picioarele pe pămînt şi să reconsiderăm antropologia politică a pre¬ 
zentului gîndită din perspectiva faimosului stat-naţiune (atunci cînd 
nu este vorba, mai nou, despre ordinea internaţională care ajustează 
şi care structurează !). Deja termenul de tribalism transforma triburile 
numite primitive în instrumente de reacţii şovine şi particulariste. 
Tribul (şi mai ales echivalentul englez, tribe) a făcut, vreme înde¬ 
lungată, obiectul unor definiţii foarte diferite. Mai întîi sinonim cu 
societatea primitivă, acest termen a ajuns să semnifice un anume tip 
de societate segmentară şi lignajeră. Tribul însemna un ansamblu 
social cu o coeziune puternică, posedînd eventual un mod de apărare 
(inclusiv militară) a identităţii sale teritoriale (din cauza modurilor 
sale de segmentare sau de articulare), ca în cazul maurilor. 

în ultimii 20 de ani, prim-planul antropologiei mondiale a fost 
ocupat de noţiunile de etnicitate şi de etnie. într-o actualitate făcută 
din revendicări „rasiale” (negrii americani) ori regionaliste (bascii, 
sîrbii, scoţienii...), etnia a exprimat o formă de „reinventare a 
tradiţiei”. Este vorba despre o relectură culturalistă şi politică a 
obiectelor antropologiei, într-un moment în care cunoaşterea tota¬ 
lităţilor sociale omogene, tradiţionale sau pur şi simplu conştiente de 
ele însele, părea din ce în ce mai dificilă. Descrierea pluralismului 
etnic, deci a conştiinţelor etnice în raport cu ceilalţi şi în raport cu 
statul central, este aceea care a suscitat conceptualizarea etnicităţii; 
conceptualizarea etniei a venit apoi de la sine. 

Sensul etniei 

Grupul etnic a fost [pentru etnologi şi antropologi] mai întîi 
echivalentul societăţii tribale sau al tribului, altfel spus, termenul 
generic care desemna o societate de talie mică, cu tradiţii orale. 
Grupul etnic era şi continuă să fie într-o oarecare măsură terenul 
prin excelenţă al cercetătorului de teren: fiecare cu grupul său 
etnic! Folosirea termenului de etnie este de dată mai recentă; 
pentru a se ajunge la el, a fost necesar un ocol prin etnicitate : 
conştiinţa identităţii „etnice”. Foarte utilizată - începînd cu anii 
1970 - în ştiinţele sociale americane pentru a evoca mişcările 
sociale identitare ale populaţiilor urbane (cartiere caracterizate 
prin segregaţie), etnicitatea, care reflectă o voinţă sau un proiect 
cultural (apărarea limbilor, a obiceiurilor, a originilor), s-a esen- 
ţializat oarecum în termenul de etnie. în etnologie, echivalentul 
etnicităţii era tribalismul (termen de origine anglo-saxonă, de la 
tribe- trib). Numeroase analize ale tipificaţiilor etnice au condus 
la concluzia că administraţiile coloniale sînt cele care au inventat 
etniile, categorizînd şi diferenţiind oficial grupuri cu frontiere în 
mişcare şi cu identităţi mai curînd relaţionale decît tradiţionale. 
Etnia a fost concepută ca o mică naţiune, de unde şi numeroasele 
conflicte etnice care ar sta în calea modernităţii statului-naţiune. 
Omogenizarea etnică este de fapt o formă de manipulare sau de 
fabricare ideologică. Ceea ce este etnic este cutare turnură ling¬ 
vistică, cutare tehnică a corpului, cutare îmbrăcăminte, cutare 
aliment, cutare regulă de căsătorie ori cutare ritual simbolic în 
care apar singularităţi. Regularităţile culturale există, însă cîmpul 
politic modern este acela care le exagerează semnificaţia şi care 
dă coerenţă şi continuitate practică la ceea ce, prin natura sa, este 
eterogen şi discontinuu. Sentimentul etnic poate exista, dar etnia 

nu există ca atare 1 . 


1. J.-L. Amselle şi E. M’Bokolo (coord.). Au coeur de l’ethnie. Paris, 
La Decouverte, 1985 ; J.-P. Chretien şi G. Prunier (coord.), Les 
ethnies ont une histoire. Paris, Karthala, 1989. 

3. Subzistentă, schimb, comerţ 

3.1. O antropologie economică 

Dintotdeauna, etnologia a acordat un anume interes mijloacelor 
tehnice, instrumentelor de lucru şi modurilor de a face. O parte 
dintre obiectele reunite în colecţii şi muzee fac parte din această 
categorie, iar tehnologia comparată a fost, cu siguranţă, una dintre 
sub-disciplinele cele mai active. Perspectiva arheologică şi preistorică 
a consolidat această orientare, punînd accentul pe hominizare şi 
inventarea uneltelor. Dar această curiozitate cvasinaturalistă (urmă¬ 
rind inventarierea, descrierea fabricării şi utilizărilor) exprima o 
stare de spirit mai curînd pozitivistă, care determina performanţele 
sociale şi culturale luînd ca etalon adaptarea la mediu şi eficienţa 
mijloacelor aplicate. A fost nevoie să se treacă la o perspectivă mai 
globală, în care unealta să nu mai apară doar ca unul dintre mijloacele 
de ameliorare a relaţiilor cu natura, în care cunoştinţele şi abilită¬ 
ţile să fie incluse în mecanisme sociale, chiar politice ori rituale 
(Leroi-Gourhan, 1946, 1965). 

Răsturnarea analitică va fi atît empirică, cît şi teoretică. F. Boas 
cu Potlatch 1 şi B. Malinowski cu Kula vor demonstra că societăţile 
primitive sînt societăţi ale ostentaţiei, ale darului şi ale schimbului, 
societăţi care reuşesc să producă mult peste strictul necesar. Marcel 
Mauss, care le citise lucrările şi poseda cunoştinţe enciclopedice din 
domeniul cercetărilor etnologice, publica, în 1924, cel mai celebru 


1. Termen provenind dintr-un limbaj comercial de pe coasta de nord-vest 
a Americii de Nord. Această expresie descrie un ansamblu de ceremonii 
în care distribuirea ori redistribuirea bunurilor simbolice (aducătoare de 
prestigiu) alimentare iau o amploare considerabilă: acela care primeşte 
trebuie să se străduiască să dea înapoi mai mult decît i-a dat donatorul, care 
încearcă să dobîndească prin intermediul darului un statut social şi 
politic mai înalt. 

text al său, Essai sur le don. Ferme et rai son de l’echange dans Ies 
societes archăiques. Această teorie a darului şi a contradarului pune 
la baza socialului reciprocitatea. Faptul social total confirmă că 
schimbul nu este numai economic şi că economicul înseamnă, prin 
definiţie, circulaţie, redistribuire şi schimb. Economia primitivă nu 
este autarhică: ea funcţionează dincolo de autosubzistenţa înţeleasă 
ca o confruntare între un grup mic şi mediu! său natural imediat. 

A trebuit să se aştepte anul 1950 pentru ca o antropologie eco¬ 
nomică pe deplin legitimă să-şi facă apariţia. Din mai multe motive. 
în ciuda recunoaşterii unei dimensiuni productive a grupurilor stu¬ 
diate, etnologia privilegiază explicaţiile sociologice şi culturaliste, 
mulţumindu-se - în ceea ce priveşte abordarea „economică” - să 
descrie unele tehnici (în cadrul monografiilor de teren) ori să com¬ 
pare mediile înconjurătoare, constrîngerile pe care ele le impun şi 
condiţiile în care ele pot fi puse în valoare. Orientarea impusă în 
ştiinţele sociale ale dezvoltării de noua situaţie mondială de după 
1945, reactualizarea ipotezelor maussiene prin analiza structurală a 
lui CI. Levi-Strauss şi, în fine, succesele teoriei marxiste în antro¬ 
pologia anilor 1960 concură la mobilizarea atenţiei etnologilor şi 
antropologilor în jurul contradicţiilor provocate de sistemul muncii 
salariate şi de monetarizarea produsă în sînul societăţilor considerate 
pînă atunci ca precapitaliste sau de subzistenţă. 

Schimbul se regăseşte în toate : în efectele îndepărtate ale eco¬ 
nomiei internaţionale, în reorganizarea proceselor de muncă, în 
economia politică a simbolului, în funcţionarea însăşi a reciprocităţii 
în materie de relaţii de rudenie. însă schimbul nu poate exista fără 
producţie şi trebuie să reamintim, aşa cum o face CI. Meillassoux, 
„că producţia îşi are rădăcinile în muncă...” (Meillassoux, 1977, 
p. 15). Astăzi, una dintre contribuţiile majore ale antropologiei constă 
tocmai în a evidenţia bogata diversitate a formelor de producţie şi în 
a prezenta cu precizie sisteme economice specifice unor medii foarte 
diferite şi unor moduri de organizare sociopolitică foarte contrastante. 
Vînătoarea, culesul, horticultura, agricultura itinerantă ori sedentară, 

pescuitul, creşterea nomadă sau semisedentară a animalelor, 
activităţile artizanale, chiar unele „servicii” (omagiatori, tămăduitori) 
formează o listă inepuizabilă a activităţilor, a organizării muncii şi a 
produselor - implicit a folosirii lor - avînd în vedere că etnologia a 
putut studia direct schimbarea tehnică şi transformările sociale care 
o însoţesc. încă o dată, etnologia economică, în ceea ce are ea mai 
bun, este un fel de istorie socială a economiei. Kula observat de 
Malinowski în anii 1915-1917 nu mai există, nici economia politică a 
toporului de piatră care tocmai dispăruse în 1967, cînd Maurice 
Godelier sosea pe terenul populaţiei baruya din Noua Guinee. în 
registrul relaţiilor cu mediul natural şi al mecanismelor de producţie 
şi de schimb, este imposibil să nu observi fără prea mare efort 
mutaţiile şi migraţiile demografice, transformarea activităţilor (intro¬ 
ducerea culturilor de rente extensive, dispariţia şeptelului în urma 
unor secete, degradarea mediilor naturale primare, interzicerea vînă- 
torii ori a pescuitului etc.) şi, în fine, monetarizarea reciprocităţii 
şi a darului. Antropologia economică devine o arheologie, dacă 
antropologul vrea neapărat să regăsească natura originară „primitivă” 
sau precapitalistă (pentru a utiliza criteriul antropologilor marxişti, 
care au inventat o întreagă tipologie a modurilor de producţie stră¬ 
vechi 1 ) a fenomenelor economice 2 . 


1. A se vedea modurile de producţie domestice, cinegetice (CI. Meillassoux), 
lignajer (P.-Ph. Rey şi G. Dupre), african (C. Coquery-Vidrivitch). 

2. Antropologia istorică africanistă a produs, totuşi, studii remarcabile în acest 
sens. A se vedea J.-P. Olivier de Sardan, Les Societes Songhay-zarma. 
Chefs, guerriers, esclaves, paysans. Paris, Karthala, 1984, CI. Meillassoux 
(studii prezentate de), L’Esclavage en Afrique precoloniale. Paris, 
F. Maspero, 1975. 

3.2. Vînători-culegători, crescători de animale 

Vînătorii-culegători rămîn cazul exemplar al omului din natură care 
trăieşte exclusiv din resursele preluate direct din lumea naturală. 
Aceste societăţi nu sînt în nici un caz supravieţuiri contemporane ale 
societăţilor rămase neschimbate din epoca preistorică, întrucît unele 
dintre ele, cum ar fi aceea a pigmeilor din Africa Centrală, trăiesc în 
contact cu societăţi de agricultori. Necesarul de alimente provine 
în cea mai mare parte din cules, chiar dacă vînătoarea, rezervată 
bărbaţilor, este valorizată mai mult. Aceste societăţi nu consacră 
decît o parte din timpul lor disponibil activităţilor de cules ori de 
vînătoare, iar imaginea vehiculată de unele lucrări etnologice este 
aceea a unei societăţi a abundenţei (Sahlins, 1976). Inuiţii din Canada, 
boşimanii din Botswana, aborigenii din Australia, indienii din bazinul 
amazonian atestă varietatea mediilor puse în valoare, dar istoria 
populaţiilor amerindiene, începînd cu secolul al XV-lea, ne confirmă 
că în anumite cazuri este vorba despre false arhaisme (Levi-Strauss, 
1958, pp. 113-132) şi că, în trecut, aceste societăţi au putut cunoaşte 
economii agricole şi chiar sedentare. 

Populaţiile de păstori nomazi prezintă un alt model de adaptare 
culturală remarcabilă, identificabil în diferite regiuni ale globului 
care au în comun faptul de a fi semi-deşertice şi mai mult sau mai 
puţin aride, acolo unde agricultura se dovedeşte a fi dificilă. Domes¬ 
ticirea animalelor s-ar fi produs în aceleaşi regiuni în care s-a produs 
domesticirea plantelor, dar extinderea terenurilor cultivate a făcut ca 
în timp creşterea animalelor să devină nomadă şi să se separe de 
agricultură. Desigur, economia pastorală poate cuprinde vînătoarea, 
comerţul ambulant şi chiar o agricultură pe terenuri mici . Economia 
pastorală se poate întemeia pe un singur animal (iacul mongolilor sau 
renul laponilor) ori pe o combinaţie complementară de bovine, de 
caprine şi de ovine. Acesta este cazul populaţiilor africane, cum ar fi 
maurii (dromaderi, capre), peulii din Africa de Vest sau maasaii din 

Africa de Est (boi, capre). Dar secetele din ultimii douăzeci de ani au 
modificat profund aceste societăţi care s-au confruntat cu distrugerea 
totală a şeptelului lor. Valoarea socială atribuită turmelor, faptul 
de a fi exploatate în mod controlat şi din raţiuni mai mult sociale 
(schimburi matrimoniale, tributuri politice) decît economice (schim¬ 
buri cu agricultorii) sînt repuse în discuţie. Consumul de carne este 
limitat la ocazii rare; dar laptele şi sîngele de bovine fac parte din 
hrana cotidiană. Acumularea şi diversificarea vitelor îngăduie protecţia 
împotriva schimbărilor climatice neprevăzute, a epidemiilor animale 
şi a atacurilor de pradă. O astfel de tezaurizare vie reprezintă calea 
cea mai sigură de a păstra cu sine mijloacele şi scopurile statutului 
social, asigurînd astfel un control permanent şi direct asupra lor. 
Acest complex pastoral, cum a fost numit, este mult mai raţional 
decît pare, iar etnologia s-a străduit să demonstreze că păstoritul 
nomad ţine de o economie regională în care schimbul este prezent din 
cele mai vechi timpuri. Sedentarizarea acestor populaţii (interzicerea 
nomadismului peste graniţe, de exemplu) şi dezvoltarea unor econo¬ 
mii pur comerciale au însemnat peste tot dispariţia ori marginalizarea 
arogantă a celor mai originale şi mai dinamice culturi (a se vedea 
maasaii din Kenia) 1 . 

3.3. Comunităţi săteşti şi transformări economice 

Evident, majoritatea societăţilor descrise în literatura etnologică sunt 
dominate de agricultură. Diversitatea amenajărilor mediilor geogra¬ 
fice, modularea organizărilor sociale dovedesc inventivitate tehnică, 
un nivel foarte înalt al cunoştinţelor ecologice şi, în consecinţă, 
modalităţi optime de exploatare a resurselor. De altfel, tocmai în 
organizarea producţiei de bunuri de subzistenţă îşi au originea 
ierarhiile sociale şi aparatele specializate (birocraţii, armate) care 

1. A se vedea E. Bernus şi F. Pouillon (coord.), „Societes pastorales et 
developpement”, Cahiers des Sciences humaines (ORSTOM), voi. 26, 
1-2, 1990. 

vor permite întreţinerea unei părţi neproductive a populaţiei. Dar, în 
acest caz, comerţul cu produse rare, incursiunile de pradă şi sclavia 
sînt necesare acumulării „politice” 1 . 

Dar comunităţile sedentare, săteşti, sfîrşesc prin a fi studiate 
independent de aceste contexte macroeconomice şi politice. Ele devin 
chiar unul dintre modelele prin excelenţă ale organizării economice 
şi sociale, în măsura în care scrierea, trecutul străvechi şi gradul 
extrem de sofisticat al sistemelor rituale şi simbolice nu le privesc 
decît de foarte departe. Tocmai prin studiul acestor comunităţi sînt 
puse în lumină relaţiile strînse dintre rudenie şi economie : etnologii 
de inspiraţie marxistă vor concepe chiar, în acest sens, un mod de 
producţie lignajer. Organizarea procesului de muncă, cooperarea în 
producţie (simplă sau complexă), mecanismele de control al accesului 
la mijloacele de producţie care sîntpămîntul şi forţa de lucru umană, 
independenţa foarte limitată a femeilor, finalităţile esenţialmente 
sociale ale producţiei (dotă, ritualuri) dizolvă literalmente producţia 
în sfera reproducţiei lărgite a grupurilor. Exemplul populaţiilor gouro 
şi dida din Coasta de Fildeş, studiate de CI. Meillassoux şi E. Terray, 
stau la baza acestei abordări. Dar schimbul de bunuri specializate 
există în aceste societăţi (de pildă, verigile de fier sompe la gouro, 
destinate dotelor 2 ). Existenţa circuitelor comerciale (de origine pre- 
colonială) permite lărgirea concepţiei care leagă economia strict de 
rudenie. Aceasta pentru că etnologii şi antropologii - deveniţi, prin 
forţa împrejurărilor, şi istorici - redescoperă importanţa considerabilă 
a sclaviei precoloniale, atît ca element constitutiv al forţei de muncă, 
cît şi ca obiect de comerţ şi, deci, de pradă de război. Juxtapunerea 


1. Vechile societăţi cu stat din America Latină şi Centrală (incaşă, maya, 
aztecă), din Asia (khmeră, chineză) i-au atras în special pe istorici şi pe 
arheologi, avînd în vedere natura datelor asupra cărora aceştia au putut să 
lucreze (săpături arheologice, documente scrise). 

2. A se citi, în special, CI. Meillassoux, Anthropologie economique des Gouro 
de Cote d’Ivoire. De /’economie de subsistance ă l’agriculture commerciale. 
Paris, Mouton, 1964. 

comunităţilor agricole şi a suprastructurilor politico-economice 
explică apelul repetat în vremea respectivă la un concept al lui Marx : 
modul de producţie asiatic 1 . 

Foarte rapid, această etnologie ia în consideraţie schimbările 
introduse de economia monetară, comercială, salarială şi capitalistă. 
De altfel, tocmai în cadrul acestor mutaţii sînt observate dinamicile 
„precapitaliste” ; de unde şi dificultatea de a identifica originea 
precisă a unor fenomene actuale. Dimensiunile coloniale, naţionale 
şi internaţionale ale economiilor săteşti sau „tribale” nu mai pot fi 
ignorate. Aşa stau lucrurile, de exemplu, în cazul funcţionării con¬ 
freriei (musulmane) a murizilor din Senegal pe care i-am studiat. 
Fondată la sfîrşitul secolului al XlX-lea, în mijlocul unei intense 
confruntări armate între statele wolof (autohtone) şi armata franceză, 
această confrerie reconstituie, pe calea paşnică a prozelitismului 
religios (bărbaţi sfinţi, marabouts 2 şi fideli, taalibe ), stratificarea 
„tradiţională” (care suprapune în special „nobilii”, ţăranii şi sclavii). 
Un schimb atît material, cît şi simbolic se instaurează între cei care 
muncesc - furnizînd în timp de muncă, în natură ori în bani un 
surplus, foarte limitat la nivel individual, însă dintre cele mai semni¬ 
ficative la nivel colectiv - şi cei care se roagă şi sînt responsabilii, în 
acelaşi timp, religioşi, morali şi uneori politici ai comunităţilor. 
Formate la început din tineri celibatari migranţi, acestea din urmă se 
transformă, începînd cu anii 1920, în sate. Confreria acumulează 
fideli, resurse economice şi putere politică. Recunoscută ca inter¬ 
locutor obligatoriu al puterii coloniale încă de la primul război 
mondial (marabuţii îşi mobilizează fidelii pentru cîmpul de luptă). 


1. Istoricul C. Coquery-Vidrovitch „africanizează” conceptul articulînd stat şi 
comerţ la distanţă. Studiul exemplar cu privire la raporturile dintre stat, 
comerţ şi servitute este acela realizat de E. Terray, Une histoire du royaume 
abron du Gyaman. Des origines ă la conquete coloniale. Paris, 
CNRS-Karthala, 1995. 

2. în franceza africană: marabouts - musulman înţelept şi respectat; 
vrăjitor (n.t.). 

ea devine, o dată cu independenţa politică din 1960, unul dintre 
instrumentele indirecte ale puterii preşedinţilor din Senegal. Ţăranii 
murizi, producători de arahide, resursa numărul unu a ţării pînă în 
anii 1980, profită din plin de mijloacele de dezvoltare. Dar, de 
douăzeci de ani încoace, economia muridă a devenit mai întîi urbană 
(secete şi criză de arahide, importante migraţii), iar astăzi inter¬ 
naţională (comerţ de contrabandă, economie subterană şi mic comerţ 
în Europa) 1 . Adaptarea remarcabilă a ceea ce rămîne, înainte de 
toate, o confrerie religioasă musulmană (cu mesajul său şi cu formele 
sale de mobilizare) la mutaţiile economice (de la autarhie comunitară 
la reţele internaţionale, trecînd prin New York şi Hong Kong) con¬ 
firmă întrepătrunderea „antropologică” a tuturor instanţelor aparţi- 
nînd culturalului, socialului, politicului şi economicului. O astfel de 
istorie asupra unui secol ne confirmă vechimea modernizărilor şi 
importanţa raporturilor sociale în remodelarea ori „interpretarea” 
globalizării permanente şi ineluctabile a economiei (Copans, 1980). 


1. A se vedea lucrările lui V. Ebin: „Â la recherche de nouveaux «poissons». 
Strategies commerciales par temps de crise”, Politiques Africaines, nr. 45, 
martie 1992, pp. 86-99 şi „Les commerţants mourides â Marseilles et â 
New York. Regards sur les strategies d’implantation” în E. Gregoire şi 
P. Labazee (coord.), Grands commergants d’Afrique de l’Ouest. Logiques et 
pratiques d’un groupe d’affaires contemporains. Paris, Karthala, 1993, 
pp. 101-123. 

CULTURI Şl SIMBOLURI, 

RITUALURI SI LIMBAJE 

* 


Ar fi comod să tratăm socialul şi culturalul ca fiind opuse şi în 
acelaşi timp complementare, întrucît primele două mari definiţii pe 
care le-a dat antropologia au fost formulate în aceşti termeni. Dez¬ 
baterile asupra acestui subiect şi-au pierdut demult tonul polemic, iar 
în Franţa acest mod de a concepe etnologia (sau socială, sau culturală) 
a fost considerat întotdeauna o bizarerie anglo-saxonă. Cu atît mai 
mult cu cît, într-o mişcare de cercetare şi de reconstituire din temelii, 
Claude Levi-Strauss, cu antropologia sa structurală, a deplasat terenul 
definiţiei către concept, şi nu către obiect. Totuşi, multe domenii nu 
par să ţină de o organizare socială în sens strict: culturalul, simbo¬ 
licul, ritualul, limbajul sînt în acelaşi timp competenţe şi reprezentări, 
coduri şi practici intelectuale. Constatînd cu cîtă neîndemînare şi cu 
cîtă greutate încearcă ştiinţele sociale franceze să construiască astăzi 
interculturalul, etnologul îşi spune că situaţia se datorează unor lacune 
obiective ale tradiţiei naţionale a disciplinei. 

Şi totuşi, etnologia franceză, care a singularizat şi a valorificat 
încă de la originile sale domeniul valorilor, al mentalităţii, al religiei, 
al simbolurilor şi al reprezentărilor, este, poate, fără să o ştie, cea 
mai culturalistă antropologie, întrucît este vorba aici prin excelenţă 
despre registrul fabricării şi transmiterii sensurilor vieţii. Explorînd 
latura cea mai expresivă, dar şi cea mai secretă a raporturilor sociale, 
politice şi economice, ne aventurăm în domeniul interpretării, al 
relaţiei dintre norme, opinii, practici, al echivalenţei problematice 
dintre indivizi (interlocutori concreţi ai etnologilor) şi colectivele din 

care ei fac parte, al rolului „tradiţiilor”, al iniţierilor în libertatea 
acţiunii umane şi al creării reînnoite a materiei sociale de-a lungul 
generaţiilor. Particularităţile culturii ca ordine a referinţelor (sau 
ordine a ordinelor) ţin de dialectica intrinsecă a oralităţii, între 
memorie şi invenţie. Mai general, antropologia a rămas marcată de 
un culturalism al locurilor comune, a ceea ce, în acelaşi timp, unifică 
şi distinge, al sentimentului unei opinii comune, al unei medii juste 
între exigenţe contradictorii. Şi totuşi, cultura antropologiei a fost 
multă vreme una a seniorităţii şi a gerontocraţiei, a masculinităţii, a 
normalităţii. Mai exact, ea a fost chiar, pe teren, o reinventare 
constantă de interlocutori oportunişti, un discurs confraternel al 
faimoşilor „informatori privilegiaţi”, o oglindă - deformantă, poate - 
a curiozităţilor, a fantasmelor şi a prejudecăţilor anchetatorului - 
-străin. Cultura a fost mai întîi o proiecţie a nevoii de Celălalt, un 
mod de a aduce la acelaşi numitor, o modalitate de a transcende 
diferenţele: cultura concepută ca un secret de familie care trebuie 
scos la lumină. 

Cultura este pretutindeni întrucît este uneori sinonimă cu civi¬ 
lizaţia, întrucît este în acelaşi timp un ansamblu de supravieţuiri şi de 
posibilităţi, de lucruri moarte şi vii, de obiecte şi de expresii verbale. 
E.B. Taylor scria în Primitive Culture : „Cuvîntul Cultură, înţeles în 
sensul etnografic cel mai larg, desemnează acest întreg complex care 
cuprinde ştiinţele, credinţele, artele, morala, legile, obiceiurile şi 
celelalte însuşiri şi obişnuinţe dobîndite de omul în stare socială” 
(1871). Dar acestei perspective înglobante (există o cultură) i-a urmat 
o perspectivă mai sociologizantă în care se juxtapun culturi institu¬ 
ţionale şi categoriale. Astfel, în lucrarea Reinventing Anthropology 
din 1974 (editată de D. Hymes), două părţi sînt consacrate una 
culturilor dominate, iar alta culturilor puterii. Inspiraţi de gîndirea 
feministă, unii antropologi ajung chiar să repună în discuţie această 
noţiune şi propun să se scrie împotriva culturii care ar fi dominantă 
şi masculină. 

Astăzi, tradiţiile diferitelor antropologii s-au întîlnit provizoriu în 
cadrul unei antropologii simbolice. Simbolurile sînt acelea care ar 
exprima sau care ar fabrica practic cultura. De fapt, repunerea în 
discuţie a marxismului simplificat care separa infrastructura de supra¬ 
structură, ori a antropologiei structurale care respingea rolul strategic 
al politicului în interpretarea lumii va însemna sfîrşitul unui dualism 
comod care explică culturalul prin social. In anii 1980, asistăm la 
deschiderea unei noi alternative : aceea a totului simbolic în care 
etnologia nu este decît o rescriere permanentă a culturii (G.E. Marcus) 
sau, dimpotrivă, aceea a căutării unei ideo-logici (M. Auge) ori a 
unui real care comportă o parte de ideal (M. Godelier). O dialectică 
uneşte logic sau istoric modurile de reprezentare, de interpretare, de 
acţiune şi mecanismele de funcţionare şi de transformare. Studiind 
unul dintre niveluri, ne consacrăm în mod necesar celuilalt şi reci¬ 
proc. Apar orientări, curente care par să dea prioritate sensurilor 
semnelor, în Franţa, ori sensurilor practicilor, în Statele Unite sau în 
Marea Britanie. Nu este mai puţin adevărat că acest vast cîmp 
sub-disciplinar este atît de răvăşit, încît riscă să repună în discuţie 
toate reperele sociologice obişnuite ale legăturii sociale şi politice. 
Criza mondială a reprezentării politice, recompunerea socială accele¬ 
rată în situaţie de penurie şi de marginalitate, exacerbarea ambiguităţii 
ştiinţelor sociale, toate aceste fenomene explică „greutatea” neobiş¬ 
nuită a unor simboluri inedite, flou şi nesigure (Balandier, 1985b). 
Aşa cum se întîmplă de obicei, există, pe de o parte, etnologi care 
fetişizează aceste obiecte neprevăzute, iar, pe de altă parte, există 
alţii care le relativizează. 

Mai ingenios, etnologia a descoperit că poate face ceva nou din 
ceva vechi: tradiţiile ar fi devenit motorul activ al organizării sociale. 
Demonstrînd intimitatea dintre social şi cultural, apropiind repre¬ 
zentările, structurile şi practicile în mod sincretic, etnologia sfîrşeşte 
prin a privilegia expresia şi interpretarea. Scrierile americanului 
Clifford Geertz (1926-...) constituie exemplul cel mai edificator al 
acestei reînnoiri aparente a problemelor fundamentale (1973, 1986). 

Hermeneutica şi fenomenologia culturală atribuie un sens principal 
la ceea ce mult timp a părut a fi mai curînd superficial în raporturile 
stabilite între structurile sociale profunde şi mecanismele producă¬ 
toare de sens. Punînd pe acelaşi plan fenomenele sociale şi modurile 
de reprezentare a acestor fenomene, demersurile „simboliste” îşi 
dezvăluie preferinţele pentru cultură, religie, savoirs, principiile 
puterii, pentru că etnologia se mulţumeşte acum să interpreteze ceea 
ce, prin natura sa, este deja o interpretare. 


1. Ordine si raţionalitate a credinţelor 

i 

1.1. De la supranatural la ritual: religia 

încă de la originile filosofice ale ştiinţelor sociale, religia a fost una 
dintre preocupările cele mai constante ale analiştilor modului de 
funcţionare a societăţilor şi a culturilor. Noţiunile de sacru, supra¬ 
natural, credinţe, zeu(i), Biserică, rituri, precum şi alte noţiuni care 
le-au putut fi asociate s-au aflat în centrul mai multor reflecţii 
distincte, dar mai mult sau mai puţin paralele în intenţiile lor. Filo- 
sofia şi istoria religiilor au supus interogaţiei mai întîi natura umană 
(sufletul, există el cu adevărat?), iar apoi modul în care acţiunea 
umană se supune unor norme transcendentale. în secolul al XVIII-lea, 
lupta împotriva obscurantismului capătă chiar forma unei sociologii 
politice care îi denunţă pe fabricanţii şi pe manipulatorii de pre¬ 
judecăţi şi reduce religia la o dominaţie clericală şi ecleziastică. 
Perioada de fondare a sociologiei este astfel bogată în religii laice 
care completează din punct de vedere social şi/sau emoţional carac¬ 
terul pozitiv, raţional, ştiinţific al cunoştinţelor şi ideilor asupra 
lumii. Este mai ales cazul lui Auguste Comte cu a sa Religie a 
umanităţii (Religion de l’humanite). Durkheim însuşi conchide că 
respectul colectiv pe care indivizii îl poartă societăţii tinde spre 
divin: sociologizarea unei autorităţi superioare nu este în realitate 

decît o laicizare a sentimentului religios, a credinţei într-o forţă 
colectivă, comună şi superioară. 

Primii sociologi şi istorici ai religiei din secolul al XlX-lea elabo¬ 
rează sisteme mai mult sau mai puţin evoluţioniste, în care este 
valorizat (uneori absolut inconştient) progresul care conduce către 
religiile monoteiste. Societăţile primitive sînt astfel particularizate în 
ceea ce priveşte credinţele şi ritualurile lor, deoarece observatorii 
apreciază, în mod foarte etnocentric, că acestea din urmă intră cu 
greu în categoria religiilor. Pentru M. Mtiller, ceea ce contează este 
transfigurarea forţelor naturale (naturism), însă primul efort teoretic 
cu adevărat remarcabil îi aparţine britanicului E.B. Tylor, care 
elaborează noţiunea de animism. Sufletul ar fi acela care se află la 
baza credinţei umane. Experienţa visului ne face să credem în dedu¬ 
blarea sufletului şi, în general, în prezenţa unui suflet în obiectele 
neînsufleţite. Stabilind o echivalenţă între suflet şi spiritul uman, 
antropologul construieşte un model care merge de la categoria spiri¬ 
telor inferioare la aceea a divinităţilor-specii şi, în fine, de la acestea 
din urmă la divinităţile care guvernează natura şi viaţa umană. 

E. Durkheim şi colaboratorii săi (Mauss, Hubert) preferă o 
abordare mai sociologică, o abordare care înglobează ansamblul 
fenomenelor religioase şi le probează prin credinţe sau prin practici 
identificabile. în sfîrşit, etnografia este din plin pusă la contribuţie, 
chiar dacă referirile la antichitatea greco-romană şi la tradiţia iudeo- 
-creştină abundă. Astfel, totemismul, rugăciunea, sacrificiul permit 
abordarea a ceea ce Durkheim numeşte Formele elementare ale vieţii 
religioase 1 (Les Formes elementaires de la vie religieuse, 1912). 
Acest sociolog ne oferă o definiţie simplă a religiei care „este un 
sistem solidar de credinţe şi practici referitoare la lucruri sacre, adică 
aparte, interzise, credinţe şi practici care îi unesc într-o aceeaşi 
comunitate morală numită biserică pe toţi aceia care aderă la ele” 
(1960, p.65). Această antropo-sociologie a religiei are meritul de 


1. Trad. rom., Iaşi, Polirom, 1995 (n.t.). 

a confrunta direct în logica lor toate formele de credinţă şi, mai ales, 
de a le reintegra pe acestea din urmă în ansamblul organizării sociale 
şi culturale. De fapt, trei mari cîmpuri mobilizează etnologia reli¬ 
gioasă. Cel dinţii vizează efectiv explicaţiile asupra lumii, asupra 
ansamblului universurilor uman, natural, supranatural (imaginare? 
iraţionale?). Acest cîmp presupune o dimensiune de cunoaştere 
empirică şi practică, de explicare mitologică, magică şi ştiinţifică şi, 
în sfîrşit, de educaţie şi de filosofie morală ori chiar socială. Cel 
de-al doilea cîmp, căruia Durkheim şi, în continuare, marile tradiţii 
ale antropologiei i-au acordat cea mai mare atenţie, vizează religia 
ca ideologie, ca [formă de cultură], ca teorie şi ca practică a ordinii 
sau a controlului social, ca element al politicului. După cum nota 
G. Balandier, „Puterea este sacralizată deoarece orice societate îşi 
afirmă voinţa de eternitate şi respinge întoarcerea la haos ca realizare 
a propriei sale morţi” (1967, p. 119). 

în fine, cel de-al treilea cîmp, acela al ritualurilor, a reprezentat 
terenul prin excelenţă al cercetărilor empirice. EI a provocat o trans¬ 
formare internă profundă în domeniu, chiar o veritabilă disoluţie a 
problematicilor „religioase”. Natura în acelaşi timp speculativă şi 
practică, abstractă şi personalizată a credinţelor, modurile de insti- 
tuţionalizare (pînă la crearea bisericilor), relaţiile de imbricare între 
serii şi niveluri de proceduri rituale, specializarea relativă a agenţilor 
acestora din urmă reprezintă tot atîtea obiecte care permit reintegrarea 
(ori destrămarea, în funcţie de opţiunea teoretică) religiosului în 
ansamblul cultural şi social şi construcţia unui fel de gramatici 
generale a credinţelor şi practicilor de tot felul. Această concepţie 
readuce la proporţii rezonabile pretenţiile speculative ale unor feno¬ 
mene calificate pînă atunci drept religioase 1 . în fapt, cum anume 
putem analiza raţional credinţele, sistemele de reprezentare, modurile 
de interpretare la care nu aderăm? Refuzînd sensul pe care îl impun 
ritualurile, deoarece scopul antropologiei nu este nici de a-1 confirma. 


1. Să nu uităm dimensiunea psihologică importantă a reflecţiilor lui Durkheim 
şi Mauss! 

nici de a-1 infirma, şi interzicîndu-ne astfel să adăugăm un sens 
suplimentar, pentru că, prin definiţie, orice explicaţie raţională ar 
produce, la rîndul ei, propriul sens. Totuşi, cercetătorii care se inspiră 
din postmodernism au putut să sugereze că iniţierea, instruirea, 
experienţa adeziunii ar fi necesare pentru elucidarea sensului. Pro¬ 
blema este că această personalizare extremă a probei antropologice 
poate sfîrşi prin a repune în discuţie principiul oricărei explicaţii 
ştiinţifice, care trebuie să rămînă impersonală 1 . 

1.2. Totemism, magie, vrăjitorie 

Dacă trecem în revistă ansamblul patrimoniului etnologiei religioase, 
putem vedea clar că nu există consens în ceea ce priveşte un eventual 
fundament comun al tuturor religiilor posibile. Desigur, separarea 
sacru/profan, teoretizată în special de către Emile Durkheim, a putut 
să pară decisivă, dar, în măsura în care şi ea este relativă, fiind 
determinată de natura organizării sociale, ar exista societăţi (pri¬ 
mitive) în care sacrul ar fi mai prezent sau cosubstanţial. Un prim 
model l-a reprezentat totemismul, inspirat mai întîi din cercetarea 
unor exemple nord-americane, pentru a fi mai apoi extins la societăţile 
aborigene din Australia. Respingerea societăţilor totemice în imediata 
vecinătate a fenomenelor naturale ar confirma, evident, caracterul 
primar - a se înţelege primitiv - al acestei forme de credinţă. Din 
perspectiva sa critică, Levi-Strauss va conchide însă că lucrurile nu 
stau deloc astfel, deoarece „pretinsul totemism implică facultăţi 
intelectuale, iar exigenţele la care răspunde, modul în care încearcă 
să le satisfacă sînt în primul rînd de ordin intelectual” (1962a, p. 149). 

N 

1. Vom găsi un exemplu concludent cu privire la acest aspect în dezbaterea 
care i-a opus pe J.-P. Olivier de Sardan, „Jeu de la croyance et «je» 
cthnologique : exotisme religieux et ethno-ego-centrisme”, Cahiers d’etudes 
africaines, 111-112, 1988, pp. 527-540, şi pe P. Stoller, „Speaking in the 
Name of the Real”, Cahiers d’etudes africaines , 113, 1989, pp. 113-125 
(ase vedea şi răspunsul dat de J.-P. Olivier de Sardan, „Le reel des autres”, 
idem, pp. 127-135). 

Magia (şi, implicit, vrăjitoria) a fost aceea care a mobilizat în cel 
mai înalt grad etnologia, fie pentru că pare a fi intr-adevăr forma 
„ideologică” dominantă, fie pentru că ea constituie un vast ansamblu 
practic şi noţional în care pot fi surprinse în acte dinamice meca¬ 
nismele de interpretare a forţelor care acţionează realmente asupra 
lumii. Dacă examinăm tratamentul pe care li l-au aplicat etnologii, 
nu există nici un dubiu în ceea ce priveşte existenţa unei comple¬ 
mentarităţi sau a unei continuităţi între cele două clase de fenomene, 
în concluzie laEsquisse d’une theorie generale de la magie \ Marcel 
Mauss şi Henri Hubert amintesc faptul că „magia nu se înrudeşte cu 
adevărat decît cu religia, pe de o parte, cu tehnicile şi cu ştiinţa, pe 
de altă parte” 1 2 . Magia este clar orientată către un scop, ea este 
pragmatică şi dă un sens unor procedee tehnice care au propriile lor 
prescripţii. Dar magia este şi o formă de gîndire primară: „Noi 
credem că am găsit la originea magiei forma primară a reprezentărilor 
colective care au devenit de atunci baza intelectului individual”. 
Analiza noţiunii melaneziene de mana , care desemnează atît puterea 
vrăjitorului, cît şi calitatea magică a unui lucru, va fi reluată ulterior 
de către Emile Du'rkheim în legătură cu religiile australiene. Atri¬ 
buind o funcţie semantică acestei noţiuni (care devine un simbol în 
stare pură, în stadiu zero), Claude Levi-Strauss anunţă încă din 1950 
calităţile combinatorii ale gîndirii sălbatice. Aceasta înseamnă că 
magia a suscitat una dintre cele mai stimulatoare reflecţii asupra 
activităţii de fabricare şi de credinţă simbolică. în opinia antropo¬ 
logului [Claude Levi-Strauss], religia ar fi deci „o umanizare a legilor 
naturale”, iar magia „o naturalizare a acţiunilor umane” : în acest 
caz, acţiunile umane sînt considerate ca fiind parte integrantă a 
determinismului fizic. Dar, mai ales, „fiecare o implică pe cealaltă”. 
Este vorba despre „două componente întotdeauna co-prezente şi 
numai dozajul lor variază” (1962b, pp. 292-293). 

1. Trad. rom.. Teoria generală a magiei, Iaşi, Polirom, 1996 (n.t.). 

2. în M. Mauss, Sociologie et Anthropologie, op. cit., pp. 1-141 ; citatele sînt 
extrase de la paginile 134 şi 137. 

O altă componentă sau formă de acţiune magică este vrăjitoria. 
Cei care au furnizat elementele unei teorii funcţionaliste a vrăjitoriei 
sînt B. Malinowski şi, mai ales, E.E. Evans-Pritchard. Studiul aces¬ 
tuia din urmă asupra populaţiei Azande (Sudan), publicat în 1937, a 
marcat un moment important. Etnologul distinge două forme de 
vrăjitorie, folosind doi termeni englezeşti - witeheraft şi sorcery. Cea 
dintîi trimite la o capacitate înnăscută de a acţiona şi nu necesită nici 
rit, nici descîntec ; cea de-a doua este o practică voluntară care se 
învaţă şi care nu poate acţiona decît prin forme şi mijloace specifice. 
Uneori, însă, este greu de făcut această distincţie. Vrăjitoria a devenit 
progresiv un obiect antropologic extrem de important din mai multe 
motive. în primul rînd, rolul social, terapeutic, politic al vrăjitoriei 
nu se mai discută. Apoi, ea apare ca o reflectare deosebit de relevantă 
a conjuncturii istorice 1 . De asemenea, vrăjitoria a servit drept punct 
de sprijin pentru numeroase reînnoiri teoretice, atît în privinţa reali¬ 
tăţilor numite religioase, cît şi a celor cognitive sau chiar sociopolitice 
(echilibrul ordinii sociale, individuale şi colective). în sfîrşit, vrăji¬ 
toria a fost recunoscută ca o realitate „ de-a noastră” [bien d’chez 
nous], analizabilă totuşi după o indispensabilă revoluţie metodologică. 
Cercetările efectuate de Jeanne Favret-Saada în Mayenne nu numai 
că au dezvăluit existenţa unei vrăjitorii - deci a unei credinţe în 
vrăjitorie - active şi „eficace”, dar au pus şi sub semnul întrebării 
faimoasa distanţare a observaţiei efectuate de un străin, observaţie 
care ar fi, prin natura sa, participativă 2 . 


1. A se vedea M.E. Gruenais, F. Mouanda Mbambi şi J. Tonda, „Messies, 
fetiches et luttes de pouvoirs entre Ies «grands hommes» du Congo 
democratique”, Cahiers d’etudes africaines, 137, 1995, pp. 163-193 şi 
P. Geschiere, Sorcellerie et politique en Afrique , Paris, Karthala, 1995. 

2. A se vedea lucrările sale, Les Mots, la mort, Ies sorts. La Sorcellerie dans 
le bocage, Paris, Gallimard, 1977 şi (în colaborare cu J. Contreras) Corps 
pour corps. Paris, Gallimard, 1981. 

1.3. De la ritual la mitologie 

în al său Manual de etnografie (Manuel d’Ethnographie), Marcel 
Mauss delimitase religia propriu-zisă de toate celelalte fenomene 
religioase prin două trăsături: caracterul sacru şi caracterul obligato¬ 
riu. Cîmpul general al practicilor şi al reprezentărilor se organizează 
în culte pe care etnologia le defineşte în mod foarte specific şi în 
raport cu categorii sociologice precise. în cadrul ritualurilor, sînt 
reperate riturile, care pot fi manuale, orale (rugăciunea), negative 
(tabu-urile). Ritul, al cărui sens nu este numai religios, poate să 
apară astfel ca bază a oricărui edificiu religios: ritul există, este 
observabil, se „mentalizează” într-o formă simbolică, el este acela 
care actualizează opoziţia sacru-profan, el constituie momentul 
principal al ritualului care are o formă mai complexă, aproape cere- 
monială. A. Van Gennep a fost acela care, analizînd riturile de trecere 
(1909), a construit în planul cunoaşterii unul dintre primele ansam¬ 
bluri rituale. Riturile de trecere explică şi simbolizează diferitele 
etape ale vieţii individuale (naştere, pubertate, căsătorie, moarte) şi 
colective (calendar agricol) Ele merg chiar mai departe, fabricînd 
noi personalităţi sociale în cursul unei triple proceduri: de separare, 
de punere provizorie în contact (etapă de început, în care sînt valo¬ 
rificate rituri de inversiune, de moarte, de înviere) şi, în fine, de 
reagregare în grupul social. Pînă în anii ’50, antropologia le atribuia 
riturilor o funcţie secundară. Deplasarea centrului de interes al 
antropologilor de la funcţionare către variabilitate (E. Leach), conflict 
ritualizat (M. Gluckman), reţele (P. Clyde Mitchell) şi dramă socială 
(V. Turner) va contribui la aşezarea ritualului în centrul analizei 
etnologice. Dezechilibrul provocat de o formă de conflict trebuie 
îndreptat: ritualul exprimă ansamblul reprezentărilor, al deciziilor, 
al mecanismelor care, simultan, creează şi recreează ansamblul 
social. De la o perspectivă globalizantă şi mai curînd instituţională 
(M. Gluckman a privilegiat sfera politică şi juridică), se trece la o 

concepţie mai interacţionistă şi personalizată, în care ritualurile devin 
practic instrumente de definire şi regrupare sociologice ale membrilor 
unei comunităţi. Dar sensul provine atît din manipularea simbolurilor 
de către agenţi, cît şi din relaţiile pe care simbolurile le întreţin între 
ele. Chiar dacă ritualurile sînt rezultatul unui „disconfort moral” 
resimţit de către grup, divinaţia, vrăjitoria (lăsînd la o parte formele 
mai „laice” de ordin juridic sau politic) reprezintă mijloacele cele 
mai renumite de restabilire a unei ordini, care va fi obligatoriu 
diferită de ordinea socială preexistentă crizei. Pentru M. Gluckman, 
ritualurile dramatizează relaţiile morale ale grupului, permiţînd disi¬ 
mularea „dizarmoniilor fundamentale” ale structurii sociale. Iar 
consolidarea rolurilor prescrise de ritual, legăturile dintre explica¬ 
ţiile mistice sau religioase fac din ritual maşina de producere şi de 
reproducere a unui social prin excelenţă 1 . 

Avansînd de la rit la ritual, de la ritual ca fenomen specific la 
ritual ca fenomen social total, apoi la un social ritualizat prin esenţă 
sau natură, se trece din nou de la o concepţie oarecum restrînsă 
asupra acţiunilor, instituţiilor şi organizaţiilor religioase (sau rituale) 
la o concepţie mai largă în care simbolicul, precum Dumnezeul lui 
Pascal, ar fi pretutindeni şi nicăieri în acelaşi timp. De fapt, aşa cum 
remarca Marc Auge în concluziile la prezentarea unei culegeri de 
texte avînd ca temă zeii şi riturile, registrul se schimbă: „Este [...] 
de notat faptul că o lucrare consacrată zeilor şi ritualurilor demon¬ 
strează că oamenii au nevoie mai mult de ritualuri decît de zei, că ei 
se interesează mai mult de viaţa decît de moartea lor, mai mult de 
evenimente decît de destin - mai puţin de sensul existenţei lor decît 
de acela al accidentelor acestei existenţe” (Middleton, 1974, p. 36). 
Aceasta îl va conduce, de altfel, pe antropolog la a face mai 
tîrziu elogiul Geniului Păgînismului (Genie du Paganisme) şi la 
a „vîna” oarecum latura „păgînă” din orice societate şi orice religie : 

1. A se vedea M. Gluckman (1965) şi diferitele lucrări ale lui V. Turner, 
printre care Les Tam'oours d’affliction. Analyse des rituels chez Ies Ndembu 
de Zambie, Paris, Gallimard, 1972 (prima ediţie, 1968). 

„A vorbi despre despre (dumne)zei, despre eroi ori despre vrăjitori 
înseamnă, de asemenea, a vorbi foarte concret despre raportul nostru 
cu corpul, cu ceilalţi, cu timpul, deoarece logica păgînă este, în 
acelaşi timp, mai mult şi mai puţin decît o religie: constitutivă a 
acestui minimum de sens sociologic care alimentează comporta¬ 
mentele noastre cele mai maşinale, riturile noastre cele mai personale 
şi mai comune, viaţa noastră cea mai cotidiană - intuiţiile noastre 
cele mai savante” (1982, pp. 15-16). 

Cu toate acestea, ritualul poate căpăta un alt sens, dacă îl compa¬ 
răm cu mitologia. în finalul lucrării L’Homme nu (1971, pp. 597-611), 
Claude Levi-Strauss prezintă o progresie care ar duce de la mitologia 
explicită („o literatură la propriu”) la o mitologie implicită („în care 
fragmente de discurs devin solidare cu conduite non-lingvistice”) şi 
la ritualul în stare pură constînd în cuvinte sacre (ininteligibile), în 
gesturi corporale şi în obiecte. Pentru antropologul citat, gesturile şi 
obiectele sînt altele decît atunci cînd sînt folosite în mod curent: „ele 
sînt tot atîtea mijloace la care apelează ritualul pentru a evita să 
vorbească”. Procedeele utilizate sînt fragmentarea şi repetiţia 
(ritualurile fiind lungi şi complicate) care încearcă să recupereze 
trăirea. în fapt, „preocuparea maniacă (a ritualului) de a repera prin 
fragmentare şi de a multiplica prin repetiţie cele mai mici unităţi 
constitutive ale trăirii traduce o nevoie acută de garanţie împotriva 
oricărei rupturi sau întreruperi eventuale care ar compromite deru¬ 
larea acestuia... în definitiv, opoziţia dintre rit şi mit este aceea 
dintre a trăi şi a gîndi, iar ritualul reprezintă o «sacrificare» a gîndirii 
pe «altarul» servituţilor vieţii” (1971, p. 603). Prin urmare, ritualul 
este un fel de limbaj. Dar, aşa cum tocmai am văzut, există mai 
multe feluri de a produce un sens, prin procedee verbale şi prin 
procedee non-verbale. Domeniul credinţelor ne conduce, deci, la 
ceea ce se află la baza umanităţii şi a oricărei culturi. Iar sarcina 
etnologiei şi a antropologiei este, în acest domeniu, extrem de impor¬ 
tantă. Fără a conchide că socialul şi culturalul nu sînt deqît gîndite 
(sau gînduri), trebuie să remarcăm importanţa pe care teoriile şi 

metodele de anchetă ale lingvisticii le-au putut juca în programatica 
disciplinei, pur şi simplu pentru a înţelege limbile şi noţiunile popu¬ 
laţiilor studiate. După cum remarca Jean-Marie de Gerando încă din 
1799 : „Cel dintîi mijloc de a-i cunoaşte bine pe sălbatici este acela 
de a deveni într-o oarecare măsură unul de-al lor ; şi doar învăţîndu-le 
limba putem deveni concetăţeanul lor” 1 . 

2. Limbi, limbaj şi gîndire sălbatică 

2.1. Rolul lingvisticii 

Pentru a surprinde mai bine unele dintre cele mai importante 
progrese ale etnologiei trebuie să examinăm istoria cercetării lim¬ 
bajului şi a limbilor. 

Debutul lingvisticii moderne, legat de numele lui Ferdinand de 
Saussure (prin Cursul de lingvistică generală din 1916 2 ), a antrenat 
o transformare profundă a etnologiei şi a antropologiei, întrucît 
teoria elaborată de acest autor a permis elaborarea fonologiei şi 
a semiologiei (N. Troubetzkoy, R. Jakobson), a sintaxei (L. Hjemslev, 
A. Martinet) etc. Cu toate acestea, experienţele de teren şi voinţa de 
a analiza cu precizie vorbirea, tradiţiile orale şi miturile populaţiilor 
indigene au fost acelea care i-au determinat pe primii practicieni 
ai anchetei de teren, precum F. Boas sau B. Malinowski (în anii 
1900-1920) sau, în Franţa, M. Leenhardt şi M. Griaule (în anii 
1920-1930) să devină lingvişti competenţi. Aşa se face că lingvistica 
este una dintre cele patru discipline de bază ale antropologiei americane. 

Studiul intensiv al culturilor amerindiene a suscitat importante 
ipoteze antropolingvistice. Antropologul Edward Sapir este, înainte 


1. O bună parte din acest text se dovedeşte, de altfel, un fel de pre-etno şi 
socio-lingvistică. A se vedea Copans şi Jamin, 1994, pp. 81-83. 

2. Traducere românească, Polirom, Iaşi, 1998 (n.t.). 

de toate, un lingvist (1884-1939). După ce a criticat evoluţionismul, 
difuzionismul şi funcţionalismul, el propune o teorie generală care 
articulează inconştientul, personalitatea, limba şi cultura 1 . Acest 
„sistem formal subiacent [immerge] ” impune ansamblului indivizilor 
regulile şi noţiunile sale conceptuale. Reflecţia lui Sapir, elaborată în 
planul lingvistic împreună cu B. Whorf, a condus la ipoteza numită 
„Sapir-Whorf”, potrivit căreia comportamentul cultural al membrilor 
unei societăţi este determinat de limba pe care o vorbesc. Demon- 
strînd că, de la o limbă la alta, categoriile de subiect şi de obiect, de 
spaţiu şi de timp diferă, lingviştii admit un relativism cvasi-absolut 
care multiplică concepţiile despre lume şi, prin urmare, culturile în 
raport cu diversitatea lingvistică. Astfel, indianul hopi (din America) 
nu obiectivează timpul în sine şi însăşi esenţa fiinţelor şi a lucrurilor 
diferă în funcţie de timpul utilizat pentru a le denumi: această 
categorizare lingvistică s-ar regăsi astfel în ritualurile acestei 
populaţii. Limba devine în aceste condiţii un obiect cultural în sensul 
deplin al termenului, întrucît este terenul privilegiat de reperare 
a autenticităţii culturale. Din această epocă putem vorbi despre etno- 
lingvistică, ramură specifică a disciplinei care, pe de o parte, studiază 
limbile „orale” şi „etnologice” şi, pe de altă parte, pune în valoare 
componentele culturale ale unei limbi. Ea analizează schemele 
culturale şi mentale prin intermediul unei semantici sau al unei 
analize a literaturilor orale ; ea compară utilizările culturale şi 
sociale ale limbii, aşa cum procedează etnologia pentru orice insti¬ 
tuţie ori practică. Dar influenţa lingvisticii şi mai ales aceea a 
fonologiei structurale a anilor ’30 se face simţită cel mai bine la 
Claude Levi-Strauss. Faptul de a-1 fi frecventat pe Roman Jakobson 
(1896-1982) l-a determinat să privilegieze analiza relaţiilor în faţa 
analizei elementelor, analiza structurilor în faţa analizei conţinutului 
în domeniul social şi cultural (1958). 


1. A se vedea E. Sapir, Anthropologie, Paris, Ed. de Minuit, 1967 şi 
B.L. Whorf, Language, Thought and Reality, New York, 1956. A se citi, de 
asemenea, Claude Levi-Strauss (1958). 

2.2. Mitologia structuralistă a lui Levi-Strauss 

încă de la mijlocul anilor 1940, Levi-Strauss şi-a manifestat intenţia 
de a interpreta viaţa societăţilor şi a culturilor în termeni de logică 
inconştientă. Desigur, ne vine destul de greu astăzi să separăm această 
perspectivă de aceea a metodei - simultan analitică şi explicativă - 
numită structurală. Dar este evident că proprietăţile a ceea ce el va 
califica drept „gîndire sălbatică” sînt, în acelaşi timp, structurate şi 
structurante. Primatul formelor inconştiente rezultă din faptul că ele 
funcţionează ca un limbaj, deci ca o structură, dar şi din faptul că ele 
exprimă un mod de lectură, chiar un mod de fabricare a lumii. 
Această viziune, sumară şi metaforică poate, cu privire la rolul 
inconştientului se explică prin însăşi natura realităţii, instituţională 
(rudenia) ori materială (estetica obiectelor), asupra căreia se apleacă 
antropologul. Din 1955, Levi-Strauss se interesează de structura 
miturilor, iar analiza fenomenului totemic şi mai ales critica teoriilor - 
victime ale „iluziei” pe care o pune în scenă acest fenomen îl vor 
determina să folosească, în 1962, expresia „gîndire sălbatică”. 
El foloseşte această expresie nu pentru a califica gîndirea popoarelor 
considerate sălbatice, ci pentru a descrie modul de funcţionare a 
gîndirii în stare brută, „naturală”, oarecum „sălbatică”, aşa cum 
poate fi observată chiar în societăţile în care se dezvoltă o gîndire 
ştiinţifică. Această gîndire este „raţională” : finalităţile sale explica¬ 
tive au o deschidere [portee) ştiinţifică. într-adevăr, gîndirea primară 
„codifică, altfel spus clasifică în mod riguros, sprijinindu-se pe 
opoziţii şi contraste, universul fizic, natura vie şi omul însuşi, aşa 
cum se exprimă el în credinţele şi instituţiile sale. [Ea] îşi găseşte 
principiul într-o ştiinţă a concretului, într-o logică a calităţilor sensi¬ 
bile, aşa cum o regăsim în unele activităţi cum ar fi bricolajul.” 1 


1. Le Monde, 14-15 iulie 1962. 

într-un anume fel. Mitologicele (Mythologiqu.es 1 ) nu reprezintă 
decît o lungă şi complexă verificare a ipotezei gîndirii sălbatice, 
întrucît „miturile semnifică spiritul care le elaborează cu ajutorul 
lumii din care el însuşi face parte” (1964, p. 20). Miturile nu exprimă 
nici un sens primar, nici în intriga şi nici în simbolistica lor. Ceea ce 
le permite să aibă un sens este travaliul lor asupra naturii şi în natură, 
precum şi raporturile lor („miturile se gîndesc între ele”). Prin 
urmare, ceea ce formează materia primă a antropologului sunt această 
trimitere şi acest comparatism de la mit (sau ansamblu de mituri) la 
mit. Punctul de plecare îl constituie mitul indienilor bororo din 
Brazilia centrală: mitul M,, numit de referinţă, al papagalilor ara şi 
al cuibului, pe care Levi-Strauss îl intitulează „Air du denicheur 
d’oiseaux” ; ultimul, M gl3 , la 2000 de pagini mai departe, este un 
mit apinaye - etnie care aparţine grupului lingvistic provenind din 
regiunea amazoniană. Intre cele două sînt raportate miturile a peste 
o sută de populaţii, de la guarani din sudul Braziliei pînă la salish din 
nord-estul Canadei. 

Metoda demonstraţiei funcţionează la trei niveluri: acela al unui 
mit dat, acela al unui ansamblu de mituri învecinate cu variantele lor 
şi, în fine, acela al tuturor miturilor posibile care validează logica 
structurală şi binară a gîndirii sălbatice graţie procedurilor de opo¬ 
ziţie, omologie, simetrie, inversiune sau echivalare. Prima sarcină 
este, deci, de ordin etnografic, deoarece trebuie depistate cu precizie 
categoriile empirice (crud, fiert, putred, înmuiat, fript etc.) care vor 
deveni tot atîtea instrumente conceptuale. Comparatismul sistematic, 
folosirea semnelor logico-matematice (sub formă de ecuaţii, de trans¬ 
formări ori de izomorfisme în legătură cu care antropologul îşi face 


1. Opera centrală a lui CI. Levi-Strauss cuprinde patru volume. Le Cru et le 
Cuit, 1964 [trad. rom.. Mitologie I. Crud şi gătit. Bucureşti, Editura Babei, 
1995], Du miel aux cendres, 1967, L’Origine des manieres de table, 1968 şi 
L’Homme nu, 1971 (Paris, Pion). însă analiza miturilor este continuată 
ulterior în numeroase articole şi în cîteva volume: La Voie des masques. 
Paris, Skira, 1975 (apoi Pion, 1979), La Potierejalouse. Paris, Pion, 1985. 

puţine iluzii) permit identificarea unor miteme care validează cutare 
sau cutare ipoteză specifică: mitemele sînt cele mai mici elemente 
ale mitului, scurte expuneri ale succesiunii evenimentelor în nara¬ 
ţiune. în realitate, miturile nu sînt decît nişte maşini abstracte; ele 
produc de fapt un sens : originea fierberii alimentelor, raţiunea unui 
anume obicei matrimonial, locul ritual al unei anume specii etc. 
Acest sens nu le apare acelora care produc sau transmit miturile; 
munca de deconstrucţie, pe de o parte, stabilirea lanţului referenţial 
al elementelor mitice şi miturilor, pe de altă parte, ţin de ştiinţa şi de 
priceperea antropologului. 

Levi-Strauss pare, însă, să ezite între idealismul extrem şi un 
materialism biologic. Lumea nu ar fi decît un pretext pentru a gîndi 
şi pentru gîndire ; legile structurii dobîndesc prioritate în faţa istoriei 
şi a procesului de producere a evenimentului. Spiritul nu este reflec¬ 
tare, este constrîngere. Dar aceasta deoarece creierul, cu legile lui 
biochimice şi binare, este acolo. Concluzia la Omul gol (L’Homme 
nu) reaminteşte că „analiza structurală nu poate emerge în spirit decît 
pentru că modelul său se află deja în corp” (1971, p. 619). 

Dacă miturile au devenit obiecte, aceasta se datorează mai ales 
faptului că obiectele sînt ele însele mitice : „Universul, natura, omul 
[...] nu vor avea [...] nimic altceva de făcut decît, precum un vast 
sistem mitologic, să-şi desfăşoare resursele combinatorii înainte de a 
involua şi de a se pierde în evidenţa caducităţii lor” (1971, p. 620). 
Acest antiumanism fără iluzii se regăseşte în reflecţiile consacrate 
rasismului, condiţiei umane, libertăţii: lupta antirasistă poate con¬ 
duce la neglijarea particularităţilor şi a societăţilor parţiale. Ar fi 
bine să protejăm „Ies longues habitudes”, deoarece societăţile pe care 
le studiază etnologul „expun - mai bine, poate, decît o fac societăţile 
mai complexe - resorturile intime ale întregii vieţii sociale, precum 
şi unele dintre condiţiile acesteia, pe care le putem considera 
esenţiale” (1983, p. 381). 

3. Aculturaţii, sincretisme: noi culturi ? 


La începuturile sale, etnologia a fost obligată să nege, pe cit posibil, 
efectele contactelor cu alte culturi, pentru a construi în deplină 
independenţă şi siguranţă un obiect primitiv şi autohton. însă reali¬ 
tatea dominaţiilor politice şi economice, a comerţului cu sclavi, a 
spolierilor materiale, a modificărilor demografice şi ale mediului 
înconjurător se impune progresiv, în special pe terenurile nord- 
-americane (rezervaţiile în care sînt regrupaţi cu forţa indienii) şi 
africane (decupajul şi valorificarea colonială). Astfel, alteritatea se 
instalează în alteritate şi devine, la rîndul ei, obiect de curiozitate şi 
de analiză. O dublă paradigmă avea să se instaureze. Mai întîi, perspec¬ 
tiva schimbării ca progres, ca trecere de la tradiţie la modernitate. 
Rolul valorilor occidentale, al modelului politic statal şi democratic 
(opus „anarhiei” primitive sau „comuniste”), al spiritului de între¬ 
prindere constituie premisele a ceea ce, după cel de-al doilea război 
mondial, avea să se numească dezvoltare şi modernizare. Din fericire, 
marea majoritate a etnologilor rămîn departe de această concepţie 
asupra lumii (printr-o conştiinţă de sine critică, prin înclinaţii 
paseiste): în fond, neo-evoluţionismul american este, din punct de 
vedere ideologic, mai curînd de stînga şi critică imperialismul şi 
colonialismul. Cealaltă perspectivă este mult mai complexă. Avem, 
mai întîi, schimbarea funcţionalistă â la Malinowski, care inventează 
un al treilea tip de societate, între tradiţie şi modernitate : societatea 
tranziţiei. Mai apoi, avem autori care consideră că o formă specifică 
de modernitate capătă formă : detribalizarea urbană şi industrială nu 
este un fenomen patologic, ci o reînnoire socială şi culturală 1 . 


1. A se vedea M. Gluckman, „Tribalism in modern British Central Africa”, 
Cahiers d’etudes africaines, 1, 1960, pp. 55-70; C. Rosseti, „B. Malinowski, 
The sociology of «Modern Problems», in Africa and the «Colonial 
Situation»”, Cahiers d’etudes africaines, 100, 1985, pp. 477-503. 

în preajma anilor ’50, inspirîndu-se atît din sociologia modernizării, 
cît şi din antropologia socială şi culturală, Georges Balandier va pune 
în lumină natura dinamică şi contradictorie a situaţiei coloniale. De 
aici, el va trage chiar o concluzie metodologică pertinentă (deşi 
foarte criticată ulterior, din raţiuni atît empirice, cît şi teoretice), şi 
anume că schimbarea şi contactul pun în evidenţă punctele tari şi 
punctele slabe ale raporturilor sociale străvechi. Sociologul [citat] 
este mai eficace însă atunci cînd se interesează de mişcările sincretice 
şi mesianice, cu conţinut în acelaşi timp religios şi politic (1955). De 
altfel, un întreg curent al antropologiei a văzut în aceste manifestări 
sau resurgenţe o mişcare socială şi o expresie politică. 

Studiul cultelor cargoului 1 , al profetismelor africane, al noilor 
identităţi religioase (secte protestante, mobilizări „comunaliste” în 
India, islamisme actuale) i-a permis etnologiei religioase să se poli¬ 
tizeze şi să se istoricizeze. Studiul schimbării s-a deschis către 
noi obiecte (biserici, profeţi, mişcări politice ori identitare), către 
noi dimensiuni (statul-naţiune, influenţa internaţională a religiilor, 
conflictele politico-religioase) care impun o reconsiderare a noţiunilor 
de credinţă, (dumne)zeu, comunitate de credincioşi şi chiar simbol. 
Noţiunile de cultură dominantă, de metisaj internaţional transformă 
particularităţile culturale, mai întîi negînd pertinenţa ori utilitatea 
lor, iar apoi instrumentalizîndu-le în plan politic. Culturile autohtone 
devin populare, mecanismele perpetuării lor se vulgarizează, se 
degradează şi se uită. Confruntate cu mesajele audiovizualului, tradi¬ 
ţiile orale se rigidizează ori îşi reinventează un nou trecut identitar. 
în fine, transferul cîmpurilor politice doar la nivelul instituţiilor 
statului interzice mutaţia democratică a culturilor politice dispersate, 
localizate şi mult prea numeroase. 


1. P. Worsley, „Les mouvements millenaristes de Melanesie”, în J. Middleton, 
op. cit., pp. 167-180. M. Kilani, Les Cultes du cargo melci ne sien, Mythe 
et rationnalite en anthropologie, Lausanne, Le Forum anthropologique, 
Editions d’en bas, 1983. 

Numai bisericile par să păstreze un simulacru de iniţiativă. Intero¬ 
gaţia - fie şi numai teologică - asupra posibilităţilor de inculturaţie 
(o adaptare limitată şi calculată a mesajelor şi practicilor creştine la 
culturile şi limbile locale) ar confirma aparent faptul că sensul 
culturilor poate fi luat în consideraţie. Iar dacă Vaticanul veghează 
asupra acestui domeniu, ce se poate spune despre trusturile industriei 
muzicale, despre promotorii de concerte în criză de resurse culturale 
occidentale inedite, care tocmai au inventat World-Music şi vînd 
sunete manding, indiene, zulu ori kanak întru gloria unei aşa-zise 
autenticităţi culturale? Chiar bucătăria, hainele, mobila au devenit 
etnice. Pe scurt, reinventarea culturilor tradiţionale nu mai are nici 
un raport cu creativitatea culturală şi simbolică autohtonă. Nu obser¬ 
văm, oare, astăzi ritualuri sioux ori zuni pe scena teatrelor pariziene ? 
Filmarea în direct a vieţilor cotidiene şi a culturilor exotice pare 
chiar să anunţe moartea etnologiei şi, prin urmare, dispariţia acelora 
din care ea făcuse obiectul său de studiu. Dar mai poate fi vorba în 
acest caz despre culturi ? N-ar trebui să ne gîndim de două ori la 
aceasta înainte de a valoriza ori descalifica noile forme de cultură 
care se oferă privirilor şi întîlnirilor noastre ? Nu este vorba, oare, 
despre o iluzie care ar reciti prezentul cu instrumente ale trecutului, 
puţin depăşite ? 

Aceasta deoarece simbolurile par să se fi desprins de mediul 
cultural propriu care le ţinea în viaţă. Exact aici se află paradoxul 
modei antropologiei simbolice : a furniza o armătură simbolică pentru 
derularea banalităţii vieţii în societate chiar în momentul în care 
firele de legătură se rup. Istoria propune o multitudine de sensuri în 
dezordinea simbolică, fabricată voluntar ori involuntar, care ne 
înconjoară. în ciuda atracţiei permanente pentru culturile originare 
[d’appellation controlee ], antropologia trebuie totuşi să răspundă 
provocării modernităţii ireversibile a terenurilor sale actuale, în caz 
contrar riscînd să nu mai înţeleagă nimic din natura intrinsecă a nici 
unei culturi. 



Capitolul 5 

REÎNNOIRI SI/SAU MUTATII ? 

> ■> 


Acest ultim capitol îndeplineşte mai multe funcţii. El se vrea, 
înainte de toate, o continuare şi o încheiere a panoramei asupra 
tematicilor şi sub-specializărilor disciplinei. Urmînd natura geogra¬ 
fică şi socială a terenurilor - exotice, din lumea a treia, „folclorice” 
şi moderne din lumea occidentală -, preocuparea pentru modernizare, 
pentru contemporan şi pentru modernitate a suscitat abordări noi şi 
problematici adaptate şi specifice. Cîmpul mondial al disciplinei 
relevă permanenţa interogaţiei cu privire la alteritate, la diferenţa 
identităţilor şi la identităţile diferenţei. însă distincţia fondatoare a 
disciplinei, aceea care opune apropiatul şi îndepărtatul, pare a fi 
repusă în discuţie. Rămîne de văzut dacă această repunere în discuţie 
vizează numai o parte a etnologiei şi a antropologiei (obiectul, sau 
teoria, sau metoda) ori dacă ea atinge nucleul însuşi al disciplinei, 
fruct al unor logici istorice vechi care au format tradiţia şi proiectul său. 

Iată de ce, în continuare, trebuie să ne întrebăm dacă antropologia 
este o ştiinţă ca oricare alta, adică supusă aceloraşi constrîngeri ale 
fabricării profesionale şi instituţionale. Căci tocmai aceste criterii 
definesc cu adevărat o ştiinţă, şi nu doar calităţile sale de rigoare 
intelectuală, de adecvare la real, de producere a adevărului - ori, cel 
puţin, a unui adevăr. Trebuie să încercăm să răspundem la întrebarea 
„La ce servesc etnologia şi antropologia ? ” şi să examinăm condiţiile 
în care aceste ştiinţe au reacţionat la diferitele contexte sociale, 
politice, culturale şi ştiinţifice care le determină. în realitate, s-ar 
putea ca profundele mutaţii (interrelaţiile din ce în ce mai pregnante) 
pe care le-au înregistrat toate societăţile de mai bine de un secol să fi 

distrus iremediabil, pe o cale sau alta, condiţiile oricărei antropologii. 
Concepută la originile sale ca o privire îndepărtată (Levi-Strauss, 
1983), angajată apoi pe această funcţie de distanţare chiar în interiorul 
propriei sale societăţi, sub forma unei antropologii împărtăşite şi de 
apropiere 1 , antropologia pare întotdeauna să vină de la sine. Este 
uşor de înţeles importanţa tradiţiilor, a încărcăturii ideologice, a 
intereselor particulare care incită la conservarea achiziţiilor. Dar 
dincolo de această sociologie sau etnologie a antropologiei trebuie să 
evaluăm opţiunile operate de către cercetătorii înşişi şi să decidem 
dacă etnologia şi antropologia au sau nu într-adevăr o identitate 
proprie, o originalitate ştiinţifică care [în măsura în care există] 
ar face ca actualizarea sau adaptarea (forţată) a proiectului să fie mai 
curînd o dinamică intrinsecă, şi nu un oportunism leneş (L’Autre : 
le Retour 1, 2, 3). 


1. De la modernizarea celorlalţi 
la modernitatea de sine 

1.1. Aculturaţia colonială 

Primul obiect al etnologiei, societatea primitivă, purta marca unui 
păcat originar : ideea permanenţei unei stări, a supravieţuirii optime 
a unei tradiţii. Reconstituirea acesteia din urmă făcea abstracţie, mai 
mult sau mai puţin, de anumite tipuri de schimbări: evoluţia era fie 
internă, fie externă. în primul caz, unii autori erau partizani ai unei 
evoluţii unilineare (cu posibilitatea difuziunii anumitor elemente ale 
modelului), în timp ce alţii teoretizau o evoluţie multilineară. Pe de 
o parte, primitivii nu erau decît martorii contemporani ai strămoşilor 
noştri, pe de altă parte, ei erau actorii unei istorii „reci”, şi nu 


1. Rămîne însă o întrebare: se poate face antropologie din tot şi din orice? 

„calde” 1 . însă caracterul ipotetic, preistoric şi istoric al acestor teze 
oculta locul şi rolul evoluţiilor şi schimbărilor contemporane. Aşa se 
explică de ce se vorbeşte despre un „prezent etnografic” care repre¬ 
zintă evoluţia pe termen foarte lung, abia simţită, şi face abstracţie 
de istoria modernă, înţeleasă ca o intruziune din afară ori ca dovada 
unei dinamici globale inedite. Aceste ultime situaţii ne permit să 
reinventăm tradiţia, mai precis să adaptăm ceea ce cunoaştem sau 
ceea ce reţinem din trecut, pentru a obţine o oarecare concordanţă cu 
noile reguli sau cu noile formulări ale regulilor precedente. 

Din anii 1920, antropologiile sociale şi culturale, ca şi etnologia 
franceză, îşi pun problema transformărilor care afectează populaţiile 
indigene în contextele coloniale ori chiar naţionale (indienii din 
rezervaţiile Statelor Unite). Sigur că lucrările existente conţineau 
deja mărturia, adesea involuntară, a schimbărilor în curs: recitirea 
studiilor de la sfîrşitul secolului al XlX-lea îi este întotdeauna indis¬ 
pensabilă aceluia care vrea să înţeleagă vechimea schimbărilor şi a 
aculturaţiilor. însă lipseau perspectivele teoretice capabile să acorde 
un loc, chiar secundar, observaţiei şi analizei acestor fenomene. Era 
foarte greu de observat că procesul creştinării, întrebuinţarea banilor, 
munca salariată, migraţia, alcoolismul sau şcolarizarea şi învăţarea 
scrisului aveau să devină obiecte „naturale” ale etnologiei. Prima 
reacţie era, dimpotrivă, aceea de a proceda ca şi cum aceste fenomene 
nu ar fi existat şi ar fi fost lipsite de importanţă, ori ca şi cum ele nu 
puteau decît să degradeze sensul profund al culturilor „primitive”. 
Totuşi, acestea din urmă puteau fi concepute ca totalităţi funcţionale 
(Malinowski) sau morfologice (Mauss), deci privite cu respect şi 
seriozitate pentru a dovedi că era vorba despre societăţi ca oricare 
altele. Refuzul de a observa alterările putea să pornească de la un 
sentiment bun, acela al relativismului social şi cultural. 


1. Expresie împrumutată de la CI. Levi-Strauss, Race et Histoire , Paris, 
UNESCO, 1952, (1973). Acest studiu a fost republicat în Anthropologie 
structurale deux (1973) [trad. rom.. Antropologia structurală , Bucureşti, 
Editura Politică, 1978]. 

Anii ’20 sînt deci ani de maturizare, în special a unei cereri 
sociale de ordin colonial în imperii şi de ordin administrativ (sectorul 
social propriu-zis) în Statele Unite. Voinţa de a aplica etnologia 
pentru elucidarea problemelor practice explică şi ea această ieşire pe 
noi terenuri. De exemplu, încă din anii 1920, administraţia australiană 
din Papuazia 1 numise aici un antropolog zis „al guvernului”. Fondarea 
(la Londra), în 1926, a Institutului african internaţional (cu bani 
proveniţi de la fundaţiile americane Rockefeller şi Carnegie) va con¬ 
tribui mult la oficializarea acestui punct de vedere, inclusiv printre 
antropologii înşişi. în 1937, Institutul Regal de antropologie (Royal 
Anthropological Institute) îşi propune „să studieze problemele contac¬ 
tului cultural şi ale aplicării cunoaşterii antropologice în administrarea 
raselor supuse imperiului”. Anii ’40 şi ’50 asistă la publicarea a 
numeroase cercetări care au ca temă lumea colonială şi modernă în 
care evoluează muncitorii africani şi familiile acestora 2 . 

O evoluţie asemănătoare s-a înregistrat şi în Statele Unite : antro¬ 
pologia aplicată explică studiul realizat în 1930 de Margaret Mead 
(renumită deja datorită lucrărilor sale referitoare la Oceania) asupra 
rezervaţiei indienilor antler de pe valea fluviului Mississippi, în care 
analizează locul femeii, alcoolismul, copiii nelegitimi şi ceea ce ea 
numeşte „nepotrivire” [în franceză: „ malajustement ”]. în 1935, 
Consiliul cercetării în ştiinţe sociale publică un celebru memorandum 
asupra studiului aculturaţiei, iar simultan Gregory Bateson studiază 
două grupuri faţă-în-faţă în situaţie de contact cultural. Aceste idei 
vor fi redescoperite şi adoptate de către Georges Balandier începînd 
cu anii ’50 în legătură cu situaţiile coloniale şi de dependenţă. 


1. Papuazia-Noua-Guinee, stat din Oceania care cuprinde partea orientală a 
Noii-Guinei, arhipeleagul Bismarck şi multe alte arhipeleaguri şi insule de 
mai mică importanţă (n.t.). 

2. A se vedea exemplele analizate de A. Kuper, Anthropologist and 
Anthropology - The British School, 1922-1972 , Londra, Allen Lane, 1973 ; 
şi T. Asad (ed.), Anthropology and the Colonial Encounter, Londra, Ithaca 
Press, 1973. 

Exemplele societăţilor din coloniile din Gabon şi Congo îi servesc 
pentru a demonstra globalitatea experienţei schimbării sociale, care 
trebuie să fie explicată ţinînd cont, în acelaşi timp, de dominaţia 
colonială şi de societatea albă (1955). Michel Leiris explica, în felul 
său, acelaşi lucru : „Dacă vrem să fim obiectivi, trebuie să consi¬ 
derăm aceste societăţi în starea lor reală - adică în starea lor actuală 
de societăţi care suportă într-o oarecare măsură influenţa economică, 
politică şi culturală europeneană -, şi nu referindu-ne la ideea nu ştiu 
cărei integrităţi...” (1969, p. 87; text original apărut în 1950). 

1.2. Schimbarea socială a modernităţii 

Anii 1950-1960, ani ai luptelor politice şi naţionaliste pentru 
independenţă, aduc la ordinea zilei, din ce în ce mai mult, studiul 
modernizării ca fenomen voluntar şi dirijat: schimbarea nu ar mai fi 
suferită, ci voită. Astfel, într-o generaţie sau două (în funcţie de data 
debutului), etnologia şi antropologia şi-au lărgit sfera preocupărilor : 
atît în ceea ce priveşte explicarea mecanismelor interne care „inter¬ 
pretează” şi dinamizează forţele schimbării, cît şi în explicarea 
contextelor sau a situaţiilor mai largi, politice, economice, admi¬ 
nistrative care le influenţează şi le pun în raport cu alte grupuri, cu 
alte societăţi care, eventual, prezintă structuri foarte diferite. 

Aculturaţia, schimbarea socială, situaţia colonială, dominaţia 
politică şi economică introduc alte transformări în cadrul disciplinei. 
De la o abordare care relativizează autenticitatea culturală, care 
deconstruieşte omogenitatea constrîngerilor, care lărgeşte sfera 
modului de funcţionare a unei societăţi primitive, tribale sau chiar 
ţărăneşti 1 , se trece la o analiză care îl tratează pe agentul contactului 
ca un obiect antropologic veritabil şi care sfîrşeşte prin a privilegia 


1. Antropologia ţărănimii, elaborată în special ca urmare a distincţiilor făcute 
de către R. Redfield între folk şi urban, se dezvoltă ca o formă modernizată 
a antropologiei americane. A se vedea, de exemplu, TheLittle Community şi 
Peasant Society and Culture, The University of Chicago Press, 1956. 

întregul în faţa uneia dintre părţi. Oraşele muncitoreşti şi de migrare 
(de fapt, centrele miniere din Africa Centrală), formele de asociere 
(acelea care îi regrupează pe cei originari din aceeaşi regiune ori din 
aceeaşi populaţie, sindicatele), modalităţile de expresie politică şi 
religioasă, stilul de viaţă al „evoluaţilor”, noile forme de familie şi 
de educaţie constituie intrările tematice ale unei vaste bibliografii. 
Detribalizarea, retribalizarea şi, mai tîrziu, reluarea iniţiativei, 
migraţiile, războaiele ţărăneşti, noile stratificări sociale şi de clasă, 
etnicitatea deschid larg cîmpul politic naţional şi chiar internaţional. 

Marea specialistă americană în relaţiile de rudenie Kathleen Gough 
şi-a propus încă din 1968 să studieze imperialismul. Aceasta deoarece 
„[dacă] este adevărat că antropologii au realizat numeroase studii 
asupra schimbării sociale moderne din cadrul societăţilor pre-indus- 
triale şi mai ales al comunităţilor ţărăneşti..., cel mai adesea ei 
le-au conceput în termeni foarte generali precum «contact cultural», 
«aculturaţie», «schimbare socială», «modernizare», «urbanizare», 
«occidentalizare» ori «continuum» folk-urban. Violenţa, suferinţa şi 
exploatarea tind să dispară din aceste analize de procese structurale, 
iar unităţile de studiu sînt de obicei atît de mici, incit este greu să iei 
copacul drept pădure”. în 1981, June Nash va redacta chiar o sinteză 
avînd ca titlu „Aspectele etnografice ale sistemului capitalist mondial”. 

Criza statului, violenţa etnică, turismul internaţional, drepturile 
Omului, refugiaţii, culturile internaţionale devin în continuare tot 
atîtea exemple de teme care confirmă faptul că antropologia celei mai 
fierbinţi modernităţi politice este un sector legitim al disciplinei. 
Dezordinea mondială cu relaţia sa dintre global şi local, cu procesul 
său de refabricare a culturilor şi definiţia sa perversă a relaţiilor 
dintre norme şi practici este un obiect în sine. A priori, dimensiunile 
şi globalitatea sa nu au nimic etnologic. în schimb, punctele de 
plecare şi de sosire sînt, cu siguranţă, etnologice. Antropologul 
american Arjun Appadurai evocă o antropologie transnaţională care 
studiază etnopeisajele globale ; el prelungeşte astfel o antropologie a 
formelor cosmopolite ale oricărei culturi (1991). 

1.3. De la folclor la etnologia Franţei moderne 

Nu există oare un alt altundeva, un altundeva care să provină din 
propriul nostru trecut, din tradiţiile şi din supravieţuirile unor cate¬ 
gorii sociale şi culturale străvechi, marginalizate prin modernizare şi 
revalorizate prin căutarea autenticităţii unei întoarceri la „pămînturile 
de odinioară” ? Cealaltă mare resursă a etnologiei este, de fapt, 
rezultatul unei alte forme de modernizare, aceea a studiilor folclo¬ 
ristice ale culturilor europene din secolul al XlX-lea, devenite mai 
întîi, în anii 1930-1960, arte şi tradiţii populare, iar mai apoi, cel 
puţin în Franţa şi începînd cu anii 1980, obiectele unei preocupări 
patrimoniale. Totodată, în paralel cu această recitire etnologică a 
istoriei noastre culturale, s-a produs o a doua deplasare a obiectivului 
(ca şi în cazul etnologiei primitivului) prin dezvoltarea unei antro¬ 
pologii a însăşi modernităţii occidentale. Desigur, americanii fac 
acest lucru chiar de la începuturile cercetării empirice în ştiinţele 
sociale din anii 1920-1930 : aşa-zisa Şcoală de la Chicago din socio¬ 
logia urbană este antropologică în unele dintre principiile sale de 
bază şi trebuie să amintim că înfiinţarea în 1940 (deja!) a Asociaţiei 
de antropologie aplicată (americană) a fost stimulată de cercetările de 
antropologie a întreprinderilor industriale, şi nu - aşa cum s-au 
petrecut lucrurile în Europa - în jurul studiilor aplicate dezvoltării 
(mai întîi coloniale, apoi post-coloniale). 

Martine Segalen ne aminteşte, de altfel, că „Istoria şcolilor etno¬ 
logice şi antropologice care se preocupă de societăţile europene 
variază sensibil de la o ţară la alta” (1989, p. 9). Franţa ar fi 
influenţată în acelaşi timp de studiul folclorului şi de studiul socie¬ 
tăţilor exotice, în timp ce britanicii au refuzat să recunoască 
diversitatea culturală a propriei lor istorii. în schimb, ţările fără 
tradiţie colonială (Europa de Nord şi apoi cea de Est) ar fi favorizat 
la început studiile folclorice, însă marile mutaţii teoretice ale anilor 
1970 au condus la reunirea lor sub calificativul de etnologie. Trebuie 

să ne întoarcem în timp, pînă în secolul al XVIII-lea cu mişcările 
sale preromantice, iar apoi în secolul al XlX-lea cu mişcările sale 
romantice şi naţionaliste, pentru a găsi originile preocupării pentru 
colectarea obiceiurilor, credinţelor, superstiţiilor, ritualurilor, tradi¬ 
ţiilor şi literaturii orale, în acelaşi timp populară şi rurală. Căutarea 
spiritului unui popor explică, de exemplu, celebrele cercetări ale 
fraţilor Grimm din anii 1800-1820. în 1846, W.S. Thoms inventează 
termenul de folclor, „ştiinţa poporului”. 

în Franţa, din 1804, Academia Celtică s-a interesat de aceste 
realităţi cu scopul de a devaloriza trecutul mitic, celt, franc, galic al 
naţiunii franceze şi de a arăta iraţionalitatea acestor supravieţuiri. 
Secolul al XlX-lea este marcat de numeroase colectări sistematice, 
pe cit posibil exhaustive. Unul dintre cele mai bune exemple este 
opera lui Paul Sebillot (1843-1918), care, în Folklore de France, 
publicată în 1904, clasează 15 000 fapte. A. Van Gennep (1873-1957) 
va fi, însă, primul care va introduce o rigoare mai ştiinţifică, datorită 
unei perspective sociologice asupra grupurilor populare. Totuşi, el 
privilegiază în mod clar mediul rural şi nu este interesat decît de 
supravieţuirile reperabile în mediul urban şi industrial. îndeosebi 
metoda sa, ce caută să explice fenomenele în relaţie unele cu altele, 
este aceea care permite depăşirea viziunii acumulative a folcloriştilor. 
Pe de altă parte, el propune o teorie generală a riturilor de trecere, 
ale căror secvenţe ceremoniale le examinează. Paradoxal, Van Gennep 
consideră că etnologia nu este vizată în nici un fel, deoarece ea 
studiază popoare „sălbatice” şi „semi-civilizate” şi îi critică, pe bună 
dreptate, pe Durkheim şi pe Mauss pentru faptul de a se fi mulţumit 
cu informaţii de mîna a doua. în 1937, la Muzeul Omului a fost 
creat un departament al artelor şi tradiţiilor populare condus de 
G.H. Riviere, însă etnologia Franţei ia avînt abia după 1945 (ca şi 
etnologia „exotică”), datorită unei reformulări fericite a studiilor 
folclorice şi populare sub influenţa teoriilor etnologice propriu-zise. 

Această primă perioadă este marcată de studii de teren cu caracter 
monografic, care privilegiază adesea o regiune culturală foarte tipică 

(Aubrac, Bretagne). în cursul anilor 1960, toate curentele importante 
ale disciplinei se întîlnesc în jurul acestei fervori franceze, inclusiv 
Laboratorul de antropologie socială condus de Claude Levi-Strauss. 
La acest curent general se asociază şi sociologia, prin Pierre 
Bourdieu, şi istoria, prin Emmanuel Leroy-Ladurie. Lenta reintegrare 
a etnologiei Franţei în etnologie şi antropologie în general a provocat 
numeroase dezbateri legate de obiectele reale ale disciplinei şi 
de frontierele sale. Totuşi, există cercetători care experimentează 
ambele terenuri: crearea Misiunii Patrimoniului etnologic [Mission 
du Patrimoine ethnologique) şi a uneia dintre cele mai dinamice 
reviste, Terrain, stimulează - începînd cu anii 1980 - numeroase 
cercetări în jurul unor tematici în acelaşi timp clasice şi actuale. 
Schimburile de metode şi de problematici, apropierea obiectelor şi a 
societăţilor sporesc posibilităţile de comparare : nu mai există o falsă 
ruptură între tradiţie şi modernitate, între primitiv şi rural. Dar este 
evident că această „modernizare” a etnologiei Franţei a avut loc 
pentru că antropologia în general a văzut aici un interes propriu şi 
pentru că - prin prisma evoluţiei şi a preocupărilor sale - ea a 
observat posibilitatea unor comparaţii semnificative. 

Oraşul face, în special, obiectul unei investiri considerabile şi 
preia, poate, ştafeta unei sociologii care nu a putut sesiza toate 
contradicţiile, toate dinamicile urbanizării din anii 1960-1970 (extin¬ 
derea periferiilor, reabilitarea centrelor). Studiul unei case a scărilor 
dintr-un bloc HLM 1 , obiceiurile simbolice ale populaţiei unui vechi 
cartier central pe cale de dispariţie, natura hainărelii urbane, legă¬ 
turile dintre practicile la locul de muncă şi proiectele rezidenţiale, 
munca la negru, cultura sindicală reprezintă tot atîtea obiecte de 
cercetare, care confirmă că metoda şi perspectiva antropologice sînt 
cu adevărat utile pentru a înţelege intimitatea lumii noastre moderne. 
O a doua temă exista demult în filigran, în măsura în care etnologia 


1. HLM - Habitation ă Loyer Modere : în Franţa, bloc de locuinţe destinate 
familiilor cu venituri mici (n.t.). 

indica existenţa „minorităţilor” sociale ori culturale. Ţiganii - mică 
societate aparent închisă şi străină - au constituit vreme îndelungată 
studiul de caz prin excelenţă. Au venit apoi bandele de tineri, 
în special din cartierele periferice, bande mai mult sau mai puţin 
delincvente. Prin contiguitate, s-a trecut la nevoiaşii cartierelor sărace 
şi, în fine, la noile minorităţi etnoculturale care se instalează şi se 
reconstituie în Franţa. Etnicitatea, produs tipic al urbanizării şi al 
unei societăţi pluriculturale, devine un obiect metropolitan. Expe¬ 
rienţa africană permite analiza poligamiei în Franţa (Fainzang şi 
Journet, 1988) sau analiza rolului tămăduitorilor, astrologilor şi altor 
marabouts. în primul caz, era extinsă noţiunea de patrimoniu la 
tradiţiile şi la realităţile societăţii industriale a secolului al XlX-lea ; 
în această a doua etapă, alteritatea, în chiar sînul culturilor noastre 
(alteritatea prin esenţă, prin import ori prin asemănare) este aceea 
care îl mobilizează - în mod reflex, am putea spune - pe etnolog. 
Dar, aşa cum ne aminteşte însuşi G. Althabe, această perspectivă 
a singularizării ne pune în dificultate : trebuie mai curînd să ne 
interesăm cum anume au fost produse respectivele categorizări etno¬ 
culturale. Etnologia Franţei astfel înţeleasă nu este doar o actualizare 
tematică, ci reprezintă totodată o reînnoire problematică în acord cu 
evoluţiile cele mai recente ale etnologiei aşa-zis exotice (1992). 

Această nouă etnologie acoperă întreaga viaţă socială : de la 
cultura „alcoolică” a docherilor din portul Havre, la utilizările congela¬ 
torului sau la practica mutatului, trecînd prin apariţiile Fecioarei... 
ori ale lui Claude Frangois, etnologia pare să scoată apă din piatră 
seacă. în fine, fenomene de mare amploare mobilizează metoda 
observaţiei etnologice. Aşa se face că activităţi sportive extrem de 
populare precum rugby-ul şi fotbalul au făcut de curînd obiectul unor 
analize care permit înţelegerea ansamblului factorilor colectivi şi 
individuali, a identităţilor sociale şi culturale ce se afişează în pasiu¬ 
nile partizane peste care trecem prea adesea cu uşurinţă (Darbon, 
1994; Bromberger, 1995). Pe scurt, pare imposibil să fii mai modern 
decît etnologia! 

2. Antropologia, o ştiinţă socială 
ca toate celelalte? 

Această întrebare merită pusă, deoarece etnologia şi antropologia 
prezintă încă - chiar atunci cînd se consacră propriilor noastre 
culturi - unele nuanţe de exotism, chiar de paseism. 

2.1. Aplicare şi cerere socială 

„Normalizarea” sau banalizarea etnologiei în Franţa are mai multe 
consecinţe. Mai întîi, ea îi interzice disciplinei să se prevaleze, în 
planul metodelor, al tehnicilor şi al obiectelor, de un fel de privilegiu 
„extrateritorial”. Proiectul său se supune aceloraşi cereri sociale, 
aceloraşi principii de inteligibilitate, aceloraşi proceduri de admi¬ 
nistrare a probei. Vremea lui „însumi Eu” 1 super personalizat, martor 
unic şi nepedepsit pe vecie, sursă a unui ego la început aventurier, 
mai apoi filosofico-literar, a trecut. Performanţelor fondatorilor le 
urmează rutina normalizată a masei cercetătorilor anonimi. Această 
sociologie a mediului, a manierelor sale de a face ştiinţă, aduce 
disciplina la dimensiuni mai rezonabile. Iar, procedînd astfel, ea 
devine ca toate celelalte şi nu ne mai putem preface că nu există, pe 
motiv că s-ar ocupa de fenomene mult prea particulare sau originare : 
originea culturilor umane, societăţi cu structuri autentice sau gîndirea 
sălbatică, proprie întregii umanităţi. 

Etnologia şi antropologia au fost întotdeauna în pas cu istoria 
mondială, chiar dacă ele nu au răspuns întotdeauna aşteptărilor. în 
acest sens, ele cunosc de multă vreme rolul şi importanţa cererilor 
sociale. Universul administrativ al politicilor coloniale, al rezervaţiilor 


1. în limba franceză : Moi je, fără echivalent ca atare în limba română şi tradus 
de obicei prin „în ce mă priveşte/din partea mea, eu” (n.t.). 

indigene, apoi al politicilor de dezvoltare ori de ajutor social şi 
cultural constituie pîinea cea de toate zilele a etnologiei de un secol 
bun încoace. Problemele aplicării şi utilităţii sociale (inclusiv sub 
forma morală a unui proiect destinat civilizării „sălbaticilor” şi a 
indigenilor nesupuşi) fac parte din epistemologia sa. într-un anume 
fel, etnologia a interiorizat profund această socializare în măsura în 
care a ştiut să-şi lege proiectul de observare a obiectului de studiu de 
conservarea fizică a acestui obiect, ceea ce, din cîte ştiu, sociologia 
nu a sugerat niciodată. 

Antropologia de urgenţă constituie una dintre cele mai puternice 
motivaţii ale perenităţii disciplinei. De altfel, una dintre primele 
dezbateri a avut ca temă definirea exactă a culturii tradiţionale, dat 
fiind că, oficial, paternalismul administrativ şi colonial căuta să-i 
protejeze pe indigeni de tentaţiile schimbării (una dintre acestea fiind 
revendicarea „roadelor” civilizaţiei, inclusiv pe plan politic!), în 
timp ce unii antropologi sugerau, în mod mai realist, temperarea acestei 
revendicări. în anii ’70, trece în prim plan lupta împotriva etnoci- 
dului, a genocidului, a distrugerii metodice a popoarelor şi culturilor. 
Şi în acest domeniu apar divergenţe între antropologi, mai exact între 
aceia care denunţă imperialismul sau pacea albă 1 şi aceia care insistă 
asupra coerenţei culturilor şi a stilurilor de viaţă. Sălbaticul devine 
„la modă” şi este de netăgăduit că un anume rousseauism continuă să 
însoţească mesajul antropologic, atît în planul ştiinţific, cît şi în 
planul mai practic al organizaţiilor care susţin popoarele indigene. 
Dar această utilitate vine din tradiţia însăşi a disciplinei, şi nu dintr-o 
instanţă publică ori caritabilă. Desigur, antropologul poate deveni, ca 
şi sociologul, un fel de consilier al principelui, însă interlocutorul 
său principal este mai curînd o societate fără stat (deci fără principe), 
al cărei drept la existenţă şi la subzistenţă (terenuri de vînătoare şi 
de pescuit, protecţia împotriva contactelor prea brutale şi mortale, 


1. A se vedea, de exemplu, J. Copans (texte alese şi prezentate de), 
Anthropologie et Imperialisme, Paris, F. Maspero, 1975, precum şi R. Jaulin, 
La Paix blanche. Introduction ă l’ethnocide , Paris, Le Seuil, 1970. 

purtătoare de epidemii ori prevestitoare de masacre) vrea pur şi 
simplu să îl apere. Ceea ce începuse ca un reflex profesional de 
expert continuă ca o acţiune politică a unui cetăţean luminat al lumii. 
De altfel, în prezent, antropologii au transformat mişcările de reven¬ 
dicare indigeniste 1 în obiect de studiu, iar identificarea lor a priori cu 
cauza culturilor pe cale de dispariţie este mult mai chibzuită. în 
realitate, aceste mişcări par a fi supuse logicilor clasice de putere ori 
de interese particulare : ar fi o naivitate, prin urmare, să credem că 
şefii şi liderii reprezintă, în mod obiectiv şi abstract, cultura lor de 
origine, cînd interlocutorii lor statali sau chiar internaţionali reuşesc 
să-i coopteze, să-i corupă şi să-i neutralizeze 2 . 

Această ultimă formă de desacralizare (societăţile primitive moder¬ 
nizate nu sînt, în ultimă instanţă, decît societăţi ca toate celelalte, 
căzînd pradă luptelor de interese şi mizelor „naţionale” ori „multi¬ 
naţionale”) se regăseşte şi în Franţa, la etnologii patrimoniului. 
Salvarea muzeografică, „repunerea în funcţiune” a sărbătorilor, a 
meseriilor sau a sociabilităţilor aşa-zis străvechi pot transforma 
etnologia - dacă aceasta nu s-a întîmplat deja - într-o operă filan¬ 
tropică de orientare neo-conservatoare. A conserva în mod activ 
(chiar interactiv) obiectele, modurile de a acţiona şi de a trăi, stilurile 
de viaţă dispărute ori pe cale de dispariţie (de exemplu, universul 
industrial şi minier) este un proiect onorabil care nu se discută. însă 
o ghidare subtilă a cercetărilor prin asociaţii ori lideri culturali 
interpuşi poate conduce etnologia lui aici în acelaşi impas în care 
se găseşte etnologia lui în-altă-parte, dacă refuză să subordoneze 
reînnoirile sau revendicările politice şi culturale perspicacităţii anali¬ 
tice şi metodologice a disciplinei. 

în prezent, însăşi cererea socială face parte din obiectele de 
observaţie, nu doar pentru că există şi pentru că, existînd, este dintr-o 


1. Indigeniste (fr.) - literatură, mişcare etc. care adoptă o atitudine de susţinere 
faţă de indigenii din America Latină, în opoziţie cu Albii (n.t.). 

2. A se vedea numerele revistei Ethnies, editată de către Survival International 
(a se vedea Anexa), precum şi E. Zoung (1995). 

dată obiect de cunoaştere, ci de asemenea, şi mai ales, pentru că 
este inclusă în reprezentarea şi reproducerea realităţii sociale şi 
culturale însăşi. Această „participare observatoare” se află la originea 
principiului socio-antropologiei schimbării sociale şi a dezvoltării. 
Dezvoltarea „face de fapt să intervină multipli actori sociali, atît din 
partea «grupurilor-ţintă», cît şi din partea instituţiilor de dezvoltare. 
Statutul lor profesional, normele lor de acţiune, competenţele lor, 
resursele lor cognitive şi simbolice, strategiile lor diferă în mod 
considerabil. Dezvoltarea «pe teren» este o rezultantă a acestor mul¬ 
tiple interacţiuni...”. J.-P. Olivier de Sardan remarcă, de altfel, că 
este posibilă lărgirea - cu anumite rezerve - a ariei de pertinenţă a 
ipotezelor sale iniţial africaniste : „în Franţa, de exemplu, dezvoltarea 
agricolă, dezvoltarea locală, dezvoltarea socială a cartierelor, dezvol¬ 
tarea culturală constituie tot atîtea teme şi domenii în care politicile 
voluntariste de schimbare dirijate către «bază» şi «pentru binele ei» 
produc neîncetat interacţiuni între intervenienţi şi populaţiile-ţintă” 
(1995a, pp. 11 şi 22). 

Această perspectivă întîlneşte în anumite puncte tradiţia mai utili- 
taristă a antropologiei anglo-saxone a organizaţiei, care tratează într-un 
acelaşi cadru (pentru a da un exemplu recent) gestiunea indigenă şi 
etnică, problemele de gen şi de schimbare organizaţională, amelio¬ 
rarea conştientizării şi a puterii clienţilor şi consumatorilor. S. Wright 
recunoaşte că în organizaţii cultura este o miză de putere, de inter- 
-comprehensiune (celebra negociere a discursurilor grupurilor sociale) 
şi că în nici un caz nu este vorba despre o noţiune consensuală (1994). 
în momentul în care sociologia organizaţiei, care timp de douăzeci de 
ani a reprezentat coloana vertebrală a unor mari curente ale sociolo¬ 
giei franceze, se transformă în sociologie a întreprinderii, trebuie să 
remarcăm apariţia timidă, dar eficace a unei antropologii care îşi alege 
ca obiect instituţiile şi organizaţiile dezvoltării şi care prefigurează, 
poate, o antropologie mai generală a organizaţiilor sau a organizaţiei 1 . 


1. Să nu uităm că revista Asociaţiei (americane) de antropologie aplicată se 
numeşte Human Organization ! 

2.2. Antropologia vizuală 

Este un domeniu în care realizările şi reflecţiile acestui ultim sfert de 
secol au contribuit la o oarecare reînnoire ori cel puţin au declanşat 
procese care, la limită, pot repune în discuţie însăşi existenţa disci¬ 
plinei. Intr-adevăr, scriitura, modurile de descriere, de explicaţie şi 
de demonstraţie nu mai sînt acelea de la începutul secolului. O astfel 
de evidenţă intelectuală, culturală şi istorică merită a fi examinată 
mai îndeaproape. Primul reper al acestei întoarceri către sine este 
cinematograful etnologic. Desigur, el este la fel de vechi ca însăşi 
disciplina 1 , dar astăzi cinematograful împărtăşeşte pînă la un punct 
problematicile etnologiei legate de observaţie şi de distanţare, de 
critica obiectivării, de reproducerea realului. După 1945, ameliorarea 
tehnicilor îi permite etnologului să integreze cinematograful în cercetare. 
Aşa cum declară Jean Rouch în 1968: „Un film este etnografic 
atunci cînd combină rigoarea anchetei ştiinţifice cu arta prezentării 
cinematografice”. Astfel, regăsim atît ideea de inventar total, de 
înregistrare masivă a vieţii sociale (J. Marshall pentru boşimani şi 
T. Asch pentru yanomami) cu funcţie de conservare culturală, cît şi 
„cinematograful direct” sau „cinema-verite”, în care punctul de 
vedere al persoanelor filmate ocupă un loc important. Priviri compa¬ 
rate, priviri partajate îi permit cinematografului etnologic să se 
transforme într-un mijloc de expresie, de auto-interpretare culturală. 


1. Doctorul Felix Regnault utilizează cronofotografia încă din 1893 pentru a 
înregistra comportamentele elementare în diferite etnii. Va merge pînă acolo 
încît, în 1912, va scrie : „Cînd vom deţine un număr suficient de filme, vom 
putea, comparîndu-le, să elaborăm idei generale ; etnologia se va naşte din 
etnofotografie”. In timpul expediţiei din 1898 în insulele din strîmtoarea 
Torres, A.C. Haddon realizează primele filme de teren cu o cameră Lumiere. 
După primul război mondial, sovieticul Dziga Vertov şi americanul Robert 
Flaherty explorează cele două mari căi ale ceea ce va deveni mai tîrziu 
cinematograful etnologic : documentarul de montaj şi punerea în scenă a 
realului. Aşa de pildă, Nanouk l’Esquimau (1919-1922) al lui Flaherty 
reprezintă o veritabilă dramatizare a vieţii în Marele Nord. 

Dînd cu mai multă uşurinţă „cuvîntul” obiectelor din terenurile sale, 
cinematograful etnologic a dovedit limitele obiectivităţii pretins 
ştiinţifice 1 . 

însă problema controlului tehnicii şi, deci, a finanţărilor, adică, 
în ultimă instanţă, a publicului, joacă un rol mai mult sau mai puţin 
inhibitor. Opera filmică este departe de a fi un echivalent al studiului 
scris, chiar dacă voinţa antropologilor de a reflecta asupra obiecte¬ 
lor şi practicilor lor este confruntată cu un public neobişnuit (pe de 
o parte, acela care este filmat, iar pe de altă parte, acela care consumă 
aceste filme ca toţi ceilalţi, şi nu în calitate de colegi, studenţi ori 
experţi). 

Aceste multiple interogaţii pe ecran şi în cărţi nu au avut impactul 
preconizat, întrucît filmul etnologic continuă să rămînă un produs 
foarte specializat. El este inclus în pregătirea curentă a etnologilor şi 
antropologilor în lumea anglo-saxonă, însă în Franţa, în ciuda unei 
renumite tradiţii (Jean Rouch), cinematograful rămîne o preocupare 
marginală, asimilată din ce în ce mai mult producţiei de televiziune, 
dat fiind că riscăm ca doar pe micul ecran să vedem mai uşor, deşi 
numai episodic, filme etnologice, al căror statut specific nu transpare 
întotdeauna în mod clar. Documentarul, reportajul, ancheta-video 
pot cu siguranţă produce efecte de auto-reflecţie la fel de eficace, 
dar reintroducerea acestora din urmă în imagine (şi nu doar prin 
intermediul unui comentariu subtil şi etnologic) ezită între acţiunea 
potrivită, clişeu ori, pur şi simplu, repetarea turnării. în fine, oamenii 
pot refuza propria lor imagine ori, dimpotrivă, pot găsi argumente 
concrete - sub formă de imagini - pentru un sentiment de supe¬ 
rioritate culturală. Cinematograful etnologic nu este pe deplin stăpîn 
pe efectele sale, însă forma pe care o exprimă rămîne singurul teren 
de experimentare pe care se pot întîlni etnologul, obiectul său, un 
public şi culturile pe care toţi aceşti actori le reprezintă. 


1. M.H. Piault, „Du colonialisme â l’echange” în J.-P. Colleyn şi C. de 
Clippel, „Demain le cinema ethnographique ? ”, Cinemaction nr. 64, 
trimestrul 3, 1992, p. 65. 

2.3. Curentul postmodernist 

Curentul postmodern american, care a transformat antropologia într-o 
întreprindere de critică culturală şi de lectură inter-textuală, este, 
într-un anume fel (dar fără a exista, aparent, relaţii de reciprocitate), 
un mod ultrasofisticat de construcţie şi de deconstrucţie a (imaginilor) 
textelor. O primă repunere în discuţie a evidenţelor etnologice a fost 
întreprinsă de americanul Clifford Geertz, care a elaborat în anii 
1970 o antropologie interpretativă. El defineşte cultura ca o entitate 
stilistică şi expresivă, ca un sistem simbolic în acţiune. După cum 
explică Paul Rabinow: „Plecînd de la ideea că indigenii produc 
interpretări ale propriei lor experienţe, sarcina antropologului este 
aceea de a înţelege nu doar modul în care ei dau formă vieţilor lor 
(Geertz foloseşte întotdeauna pluralul), ci şi modul în care ei proble¬ 
matizează această punere în formă” 1 . 

C. Geertz ne explică de fapt că nu trebuie să opunem descrierea la 
persoana întîi descrierii la persoana a treia sau, reluînd o distincţie a 
psihanalistului H. Kohut, conceptele „apropiate de experienţă” şi 
conceptele „îndepărtate de experienţă”. Trebuie să jucăm în ambele 
registre pentru a evita căderea în dialect (specific indigenului) ori în 
jargon (specific savantului). Trebuie să înţelegem „... pentru fiecare 
caz în parte, cum anume să facem apel la cele două registre, astfel 
încît să producem o interpretare a modului în care trăieşte un popor, 
care să nu fie nici închisă în orizontul lor mental, o etnografie a 
vrăjitoriei scrisă de un vrăjitor, nici sistematic surdă la tonalităţile 
distincte ale existenţei lor, o etnografie a vrăjitoriei aşa cum ar 
scrie-o un geometru” (1986, pp. 73-74). 

în paralel cu această nouă teoretizare a obiectelor antropologice, 
se dezvoltă o lectură sau mai curînd o relectură critică a textelor 


1. Prezentare a lui C. Geertz în P. Bonte, M. Izard (sous la direction de), 
Dictionnaire de l’ethnologie et de l’anthropologie. Paris, PUF, 1991, p. 384 
[trad. rom., Polirom, Iaşi, 1999], 

etnologice inspirată din filosofia şi din critica literară franceză 
numită postmodernă (R. Barthes, J.-F. Lyotard, J. Derrida). Admiţînd 
pluralitatea vocilor în etnologie (printre care acelea ale antropologilor 
din ţările neoccidentale), punînd sub semnul întrebării obiectivitatea 
oricărui discurs cu privire la Celălalt, aceşti cercetători propun, 
înainte de toate, o deconstrucţie a modurilor clasice de reprezentare 
în cadrul disciplinei, întrucît aceasta din urmă este implicit - şi 
dintotdeauna - o critică culturală a societăţii antropologului însuşi. 
Antropologia trebuie să dezvăluie implicaţiile istorice şi politice ale 
proiectului său. Ea devine un proiect experimental 1 . Achiziţiile acestei 
critici postmoderne merită să fie cunoscute, cu atît mai mult cu cît 
unele dintre aceste lucrări se referă la etnologia franceză. Astfel, 
James Clifford ne oferă analize remarcabile ale operelor lui Maurice 
Leenhardt şi Marcel Griaule 2 . în studiul „Despre autoritate în etno¬ 
grafie”, antropologul american pune o problemă esenţială, în acelaşi 
timp politică, epistemologică şi practică: „Dacă etnograful produce 
o interpretare culturală, bazată pe o experienţă de cercetare intensivă, 
cum poate fi transformată o experienţă lipsită de reguli într-o expu¬ 
nere textuală care să servească drept model ? Mai precis, cum poate 
fi tradus şi circumscris un schimb verbal - supradeterminat, afectat 
de raporturi de putere şi de interese personale care se încrucişează -, 
astfel îneît să devină versiunea adecvată a unei „alte lumi” mai mult 
sau mai puţin discrete, elaborată de către un autor individual?” 
(1983, p. 91). Analiza strategiilor textuale, a modurilor de a scrie, de 
a citi, de a traduce (în toate accepţiunile acestui termen) ceea ce alţii 

1. A se vedea G. Marcus şi M. Fisher, Anlhropology and Cultural Critique: 
an Experimental Moment in the Human Sciences, Chicago, University of 
Chicago Press, 1986, precum şi R. Darnell, „Deux ou trois choses que je 
sais du postmodernisme - Le «moment experimental» dans l’anthropologie 
nord-americaine”, Gradhiva, nr. 17, 1995, pp. 3-15. 

2. „Power and Dialogue in Ethnography - Marcel Griaule’s Initiation”, în 
G. Stocking Jr. (1983), op. cit., pp. 121-156 ; Maurice Leenhardt, personne 
et mythe en Nouvelle Caledonie (Les Cahiers de Gradhiva, I), Paris, 
J.-M. Place, 1987. 

spun sau ne spun este nu doar o formă de critică literară ori de istorie 
a ideilor, ci şi o sociologie a puterii în acţiune: cum îşi impune 
etnologul prezenţa şi întrebările în faţa celorlalţi; cum înţelege, 
interpretează, manipulează el răspunsurile în scopuri ştiinţifice, 
scopuri care sînt cu greu, dacă nu deloc înţelese (şi, în orice caz, 
valorificate) de interlocutorii săi. 

Totuşi, preocupaţi prea mult de scoaterea la lumină a stratagemelor 
de producere a „enunţurilor” şi a „discursurilor”, aceşti critici ajung 
să confunde lumea reală cu aceea a textelor. De altfel, numai lumea 
textelor ar fi reală, întrucît ar fi singura cate poate atesta realitatea 
unei întîlniri, unei ascultări, unor dialoguri. Iată de ce Clifford 
distinge diferite tipuri de autoritate ca moduri experienţiale, inter¬ 
pretative, dialogice, polifonice. Aceste moduri sînt universale şi nu 
reprezintă cîtuşi de puţin privilegiul antropologilor occidentali. 

Această privire postmodernă reprezintă mai curînd o chestiune de 
gust şi de stil decît de şcoală şi nu constituie decît o tendinţă, 
categoric minoritară, a antropologiei americane. Cu toate acestea, 
utilitatea ei este neîndoielnică, atîta timp cît îi admitem limitele. Este 
exact ceea ce fac aceia care propun o recapturare a antropologiei 
pentru a o aşeza în inima istoriei politice şi culturale mondiale 
(Fox, 1991). Antropologia nu trebuie să devină o exegeză şi să 
vorbească doar despre ea însăşi. Antropologia şi etnologia fac parte 
din păienjenişul social pe care îl au de observat şi explicat. Utilizările, 
reformulările, asimilările „indigene” ale conţinuturilor şi „reve¬ 
laţiilor” etnologice nu sînt mai puţin impure decît lucrările publicate 
de către edituri universitare ori de către Editura CNRS. Discursul 
ştiinţific exprimă o formă supremă şi ultimă de obiectivare a contra¬ 
dicţiilor sociale şi culturale care hrănesc antropologia. 



CONCLUZIE: 

DE LA PRIVIREA ÎNDEPĂRTATĂ 
LA PRIVIREA PARTAJATĂ 


Ultimul secol a văzut etnologia şi antropologia născîndu-se şi 
ocupînd un anumit loc în ansamblul ştiinţelor sociale. Numai că acest 
loc pare încă nesigur. Nesigur, deoarece reînnoirile constante ale 
disciplinei creează în fiecare generaţie un fel de nedumerire în ceea 
ce o priveşte, în timp ce, pe de altă parte, etnologia dă impresia că 
este legată prin definiţie de studiul societăţilor primitive... care nici 
nu mai există! Această dualitate prezintă un caracter funcţional, 
întrucît Occidentul (ca şi noile naţiuni de la periferie) continuă, din 
motive ideologice ori politice, să aibă nevoie de Celălalt, în vreme ce 
etnologia şi antropologia admit că în prezent ele sînt interesate să 
observe mai curînd „reinventarea tradiţiei” decît tradiţia originară, 
mitică (şi mistificatoare). 

Este dificil de stabilit un bilanţ definitiv, din cauza diversităţii 
extreme a antropologiilor naţionale care manifestă anumite polarizări, 
dar toate acestea sînt relative, dacă ţinem cont de faptul că nici o 
„tradiţie” naţională nu prezintă un caracter omogen. Dominaţia 
anglo-saxonă este un fapt (cel puţin din punct de vedere cantitativ), 
însă etnologia franceză continuă să meargă pe o cale mai mult sau 
mai puţin aparte, fără să pară afectată în mod deosebit de aceasta 1 . 

1. Anuarul Annual Review of Anthropology este american. Dacă socotim 18-20 
contribuţii pentru fiecare număr şi două sute de referinţe pentru fiecare 
articol, am avea, în ultimul sfert de secol, pe puţin un milion de referinţe 
antropologice pentru cele patru discipline - antropologie biologică, lingvis¬ 
tică, arheologie şi etnologie însă referinţele la lucrările franceze netraduse 
sînt aproape inexistente! 

Antropologia prezintă acest paradox dureros de a se reclama dintr-o 
tradiţie veche pe care o „rumegă” fără încetare, în timp ce dificultatea 
de a reciti cu seriozitate propria-i istorie dovedeşte un fel de amnezie 
congenitală. Antropologia este o perpetuă reluare şi orice opţiune, 
chiar anodină, legată de teren, de idee, de metodă ori de gen pune în 
mişcare o serie de relaţii şi de reprezentări care afectează însăşi 
natura proiectului său. 

Cu toate acestea, secolul de etnologie instituţională şi profesională 
care s-a scurs ne poate permite să tragem unele concluzii provizorii: 

1. Perspectiva antropologică marchează o voinţă de totalizare a expe¬ 
rienţei umane, individuală şi colectivă, însă caracterul particular 
al unora dintre obiectele sale poate complica efortul de comparare. 

2. Ancheta de teren este indispensabilă, însă criticile politice (rapor¬ 
tul cu colonialismul), postmoderne (textul etnologic nu poate decît 
să probeze autoritatea - ştiinţifică ori pur şi simplu discursivă - 
a etnologului), ca şi dificultăţile financiare ori administrative o 
fac vulnerabilă. 

3. Antropologia agreează speculaţiile teoretice şi conceptuale; 
pe de altă parte etnografia fără idei (vizibile sau preconcepute) 
a dăinuit. 

4. Existenţa unor interlocutori locali din ce în ce mai competenţi 
(niveluri de formare, cereri sociale precise) repune în discuţie 
existenţa unei etnografii aproximative, literare şi subiective. Pre¬ 
cizia faptelor (în special temporalitatea lor) exclude amatorismul 
luminat. Şi totuşi, jurnaliştii, experţii, militanţii indigenişti sau 
culturali gîndesc că produc o etnologie de apropiere mai accesibilă 
şi mai utilă decît aceea a discursurilor savante. O nouă criză de 
legitimitate - internaţională, de această dată - ameninţă etnologia, 
care de-abia a rezolvat cu greu criza legitimităţii sale ştiinţifice. 
Există, deci, un singur model de etnologie ? 


Privirii îndepărtate îi urmează de fapt o privire partajată. Această 
privire reprezintă o metaforă, căci, mai mult ca oricînd, este vorba 

despre o experienţă globală şi nu doar despre o ascultare sau o 
observaţie. Acest partaj defineşte o experienţă mondială în însăşi 
esenţa sa, întrucît nu mai există centru (privire centrală, avansată, 
paternalistă, albă, masculină etc.) şi, în consecinţă, nici periferie. 
Unii au propus o antropologie reciprocă 1 , însă acest model nu face 
decît să întoarcă pe dos limitele privirii îndepărtate. Problema cea 
mai importantă este aceea a difuzării cunoştinţelor şi a modelelor lor 
de inteligibilitate. Nu este vorba de a populariza o ştiinţă ezoterică 
ori de a ceda în faţa demagogiei cererilor sociale, culturale, naţiona- 
litare 2 , etnice sau indigene. Este vorba pur şi simplu de a recunoaşte 
că, în ceea ce ne priveşte, discursul despre sine este tributar în mare 
măsură existenţei Celuilalt şi că, pentru acesta din urmă, identitatea 
sa rămîne încă modelată de discursul pe care noi îl ţinem despre el! 

Acest proces de repunere în discuţie a exotismului natural al 
oricărei distincţii, al oricărei distanţări nu produce totuşi o interpre¬ 
tare modernă a lumii aşa cum este ea. Antropologia ar fi într-un 
anume sens un amestec de istorie şi de ştiinţă politică ce nu îndrăz¬ 
neşte să-şi spună numele deoarece, deşi vorbeşte la prezent, gîndeşte 
întotdeauna la trecut, iar discursurile sale rămîn închise în relaţii 
ierarhice de supunere culturală şi intelectuală. Ca ştiinţă socială, 
antropologia nu poate fi comunicată ca atare, este evident: elaborarea 
ştiinţifică este una, iar popularizarea ei alta. Dar să răsturnăm pre¬ 
misele poziţiei postmoderne: ce înseamnă un text care îi rămîne 
inaccesibil Celuilalt ? Care este forţa unei discipline ca etnologia sau 
antropologia, care nu reuşeşte să-şi imagineze reinventarea proprie 
prin Celălalt ? Pe scurt, fără a-1 transforma pe irochezul, pe persanul 
ori pe natchezul din literatură în etnolog de drept, nu s-ar impune, 
oare, o nouă întrebare, şi anume: nepoţii-etnologi ai acestor figuri 


1. A se vedea tentativa lui Alain Le Pichon, Le Regard inegal. Paris, 
J.-C. Lattes, 1991. 

2. în original: nationalitaire ; autorul pare să prefere (să inventeze?) un 
termen care derivă din „naţionalitate” (mai neutru), iar nu din „naţionalism” 
(niciodată neutru) (n.t.). 

culturale înţeleg ei cu adevărat cunoaşterea produsă despre bunicii 
lor? Oare mimetismul unei formări universitare în stil occidental 
este suficient pentru ca Celălalt să ştie să se vadă ca un Celălalt, un 
Celălalt care să fie un frate, şi nu un obiect intr-un panteon biblio¬ 
grafic occidental ? Antropologia nu este nici o religie la care aderi, 
nici o boală pe care o contractezi. Ea reprezintă o întoarcere, printr-o 
aceeaşi mişcare, către sine şi către Celălalt luaţi împreună, însă 
obişnuinţa unei relaţii în sens unic, veche de cinci secole, nu permite 
ca inversarea acestei relaţii să producă efectele corespunzătoare. 

Există o mondializare a experienţelor sociale şi, deci, a modurilor 
de a face etnologie şi antropologie. Inegalitatea moştenirilor în 
materie este, totuşi, prea flagrantă pentru ca situaţia să se schimbe de 
la o zi la alta: importul şi adaptarea antropologiei în versiunile sale 
cele mai actuale continuă să fie supuse unor severe constrîngeri 
instituţionale, financiare, dar şi intelectuale şi psihologice. Prea 
adesea încă, pe firma acestor discipline scrie „La Bunul Sălbatic”. 
Acest mod de a vedea lucrurile este complet depăşit, dar, în acelaşi 
timp, reprezintă o formă de publicitate eficace şi sînt prea mulţi 
cercetătorii care se limitează la o astfel de etnologie şi antropologie. 

Aşadar, cum s-ar putea elabora o antropologie a modernităţii ? în 
primul rînd, nu este vorba nici despre un obiect în sine, nici despre 
un obiect nou, deoarece toate cîmpurile etnologiei ţin de modernitatea 
actuală. Fără a [mai] vorbi despre populaţii înpoiate [en sursis], este 
limpede că etnologia, dacă vrea să rămînă etnologie, trebuie să se 
raporteze îndeaproape la arheologie şi istorie pentru ca observarea 
prezentului să fie - fără iluzii şi fără ambiguitate - aceea a timpului 
prezent. Nu este vorba nici despre un simulacru de proiect care să 
lase impresia că se actualizează, în vreme ce trecutul său dispare din 
ce în ce mai repede. Şi nici despre un oportunism al stării de fapt care 
s-ar mulţumi cu indiferent ce obiect, cu condiţia ca proiectul să 
păstreze prestigioasa etichetă de etnologic şi antropologic. 

Demersul propus în urmă cu zece ani de G. Balandier îşi conservă 
întreaga eficacitate, deoarece obiectivul său principal îl constituie 

înţelegerea şi identificarea semnelor modernităţii, „noile teritorii ale 
socialului şi culturalului, derutante şi neidentificate sau greşit iden¬ 
tificate”. Modernitatea ar fi o tradiţie a noului, iar antropologia este 
indispensabilă „atunci cînd trebuie desemnate aspectele actuale ale 
societăţii sau ale culturii la care limbajele obişnuite nu prind deloc, 
indiferent că este vorba să numim tribalizare anumite răbufniri ale 
socialului, să punem în evidenţă puternica reîntoarcere la oralitate şi 
la iconicitate legată de expansiunea mijloacelor de informare în masă, 
să descriem universul cultural informatic tot atît de deconcertant 
ca şi acela studiat de un etnolog, ori să interpretăm producţiile 
imaginarului contemporan în acelaşi fel în care interpretăm miturile 
primite de la o tradiţie” (1985, p. 16). 

Desigur, această comparaţie este mai curînd metodologică, 
deoarece etnologia cercetează zonele ineditului, iar obiectul său 
devine mai curînd un mod de a face şi de a spune decît o par¬ 
ticularitate socială sau culturală în sine. Etnologia rămîne, totuşi, o 
ştiinţă a timpului prezent: capacitatea sa de a asculta oralităţi infor¬ 
mate, curiozitatea sa pentru ceea ce este implicit ori pentru ceea ce 
nu a fost formulat, subtilitatea cu care abordează fenomenele de masă 
(cum ar fi societatea numită de consum, ori universul televizual), 
competenţa sa în a reconstrui „fenomenele sociale totale” (şcoală, 
întreprindere) ar trebui să-i permită să rămînă metoda de bază a unei 
antropologii sociale sau culturale care s-ar deosebi de o antropologie 
cu preferinţe cognitive şi simbolice, cu un gust pronunţat pentru 
structurile pretins permanente ale culturilor şi practicilor 1 . 


1. A se vedea P. Woods, L’Ethnographie de l’ecole, Paris, A. Colin, 1990 
şi N. Feneyrol, Apprendre l'entreprise comme societe. Essai d'ethnologie 
dans l’entreprise. Paris, Iresco, CNRS, 1993. 

HARTA 



Localizarea celor 26 de mari anchete etnologice 



Anexa 1 


26 MARI ANCHETE 


1 

Autor 

Teren 

Dată 

Domeniu 

Caracteristici 

generale 

1 

L.-H. Morgan 
(SUA) 

Irochez 

(SUA) 

1850 

Teorie 

Prima anchetă 
de teren asupra 
relaţiilor de 
rudenie 

2 

F. Boas 

(SUA) 

Expediţia Jesup 
din Pacificul 
de Nord 
(SUA/Canada) 

1896 

Metodologie 

Interdisciplina- 
ritate şi colec¬ 
tare documen¬ 
tară intensivă 

3 

A.C. Haddon 

(Marea Britanie) 

Australia - 
Noua Guinee 

1899 

Metodologie 

Interdisciplina- 
ritate şi colec¬ 
tare documen¬ 
tară intensivă 

4 

B. Malinowski 
(Marea Britanie) 

Trobriand 

EI 

Metodologie, 

teorie 

Observaţia 

participativă 

5 

M. Mead 

(SUA) 

Samoa/Insulele 

Amiralităţii 

1925- 

1929 

Teorie 

Cultură 

6 

E.E. Evans 
Pritchard 
(Marea Britanie) 

Nuer (Sudan) 

1930 

Teorie 

Monografia 

funcţionalistă 

perfectă 

7 

R. Firth 

(Marea Britanie) 

Tikopia 

Insulele 

Salomon 

1928 

Teorie 

Economie; 
urmărirea 
terenului 
până în 1973 

8 

M. Griaule 

(Franţa) 

Dogon (Mali) 

1931- 

1948 

Etnografie 

Primul teren 
francez 

9 

J. Steward 
(SUA) 

Pueblo 

Shoshone 

(SUA) 

1 

Teorie 

Teorie neo- 
evoluţionistă 
şi ecologie 
culturală 

Domeniu 


10 C. Levi-Strauss 
(Franţa) 


Nambikwara/ 

Bororo 

(Brazilia) 


Japonia 


11 A. Leroi- 
Gourhan 
(Franţa) 


12 E. Leach Kachin 

(Marea Britanie) (Birmania) 


13 O. Lewis 
(SUA) 


14 G. Balandier 


(Franţa) 


Mexic, 
Porto Rico 


Fang/Bakongo 
(Africa centrală) 


15 M.N. Srinivas Karnataka 


(India) 


(India) 


16 M. Douglas Lele 
(Marea Britanie) (Congo) 


17 CI. Geertz 
(SUA) 


18 C. Turnbull 
(SUA) 


19 C. Meillassoux 
(Franţa) 


20 F. Barth 
(Norvegia) 


21 M.J. Meggitt 
(Marea Britanie) 


Bali-Java 

(Indonezia) 



(Za 


Gouro (Coasta 
de Fildeş) 


Persia, 
Pakistan, 
Noua Guinee 


Noua Guinee 




Arheologie, 

etnologie 




3- Metodologie 




Monografie 


9- Monografie, 




7- Ideologie 




Caracteristici 

generale 


Cel mai scurt 
teren al celei 
mai importante 
teorii 


Etnologia 
tehnologiei 
şi preistorie 


Un funcţio- 
nalism revăzut 
şi corectat 


Povestirea 
vieţii, plurală 
şi familială 


Situaţie 
colonială şi 
mesianism 


Indianizare a 
antropologiei 
sociale 


Către o antro¬ 
pologie socială 
a simbolicului 


Antropologie 

interpretativă 


Un mit etnolo¬ 
gic şi cultural 


Prima etnie 
„marxistă” 


Terenuri con¬ 
trastate şi ino¬ 
vaţie teoretică: 
despre etnicitate 


Statistică apli¬ 
cată la rudenie 

Autor 

Teren 

Program de cer- 

Aubrac 

cetare colectivă 

(Franţa) 

(Franţa) 


G. Althabe 

Madagascar 

(Franţa) 


N. Chagnon 

Yanomami 

(SUA) 

(Venezuela) 

C. Castaneda 

Yakui 

(SUA) 

(SUA) 

M. Godelier 

Baruya 

(Franţa) 

(Noua Guinee) 


Domeniu 

Caracteristici 

generale 

Etnografie 

Sinteză 

microregională 

Metodologie, 

teorie 

0 nouă formă 
a fenomenului 
social total 

Metodologie, 

ideologie 

Ordinatorul 
pe teren, mitul 
violenţei 

Ideologie 

Anchetă sau 
căutare de sine 

Etnologie, 

teorie 

Inegalitatea 
sexelor văzută 
de un marxist 

ANTROPOLOGIE VIZUALĂ - FILMOGRAFIE 


Filmul etnologic este, în acelaşi timp, o specializare a disciplinei şi unul 
dintre cele mai bune mijloace de a o preda şi de a o aduce la cunoştinţa 
non-etnologilor. Un prim catalog metodic (nedestinat comercializării) 
realizat de Marc H. Piault pentru Biblioteca Franţei reuneşte 2 500 de 
titluri. Din numărul foarte mare de etnologi-cineaşti, trebuie să-i identificăm 
pe aceia care urmăresc în paralel şi reflecţia antropologică şi reflecţia 
filmică. Este, în special, cazul următorilor: 

D. şi J. MAC DOUGALL, To Live with Herds (Uganda, 1968). 

D. şi J. MAC DOUGALL, Wedding Camels (Somalia, 1976). 

John MARSHALL, Ntai, The Story of a ! Kung Woman (Botswana, 

1976). 

Jean ROUCH, La Chasse au lion â Tare (Niger, 1966). 

Jean ROUCH, Moi un Noir (Coasta de Fildeş, 1957). 

Timothy ASH, The Feast (Venezuela, 1970). 

Eliane de LATOUR, Les Temps du pouvoir (1992). 

Putem adăuga numele lui J. Dunlop şi M. Llewelyn-Davies, Maasai 

women (Kenia, 1974). 


Mai multe televiziuni au produs serii specific etnologice. Să cităm: 
The Disappearing World (Granada). 

Under the Sun [BBC]; seria produsă de televiziunea japoneză N.H.K. 
şi Our Wonderful World - Nippon A.V. Production. 

* 

Unele filme sînt disponibile în colecţii video. Să cităm: 

Les Films de ma vie (filme de Jean Rouch). 

Grand Format. La sept video (în special cele trei filme despre Noua 
Guinee ale lui B. Connolly şi R. Anderson). 


în fine, colecţia antropologie vizuală (EHESS/La sept video) propune 
trei filme însoţite de opera antropologului: 

1. Les Chemins de Nya ■ Culte depossession au Mali, J.-P. Colleyn 
(1988); 

2. Nkpiti - La Rancune ou le prophete, M. Auge şi J.-R Colleyn 
(1990); 

3. Les Temps du pouvoir, E. De Latour (1992). 


Să notăm şi organizarea anuală şi regulată (în martie) la Paris a două 
festivaluri importante : „Lc cinema du reel” şi „Le bilan du film etno- 
graphique”. Pentru informare, pentru consultare pe loc şi, în unele cazuri, 
pentru închiriere, să semnalăm următoarele instituţii: 

Audecam - ministerul Cooperării, 100, rue de PUniversite, 75007 
Paris. Tel. : 45 51 28 24. Dispune de un catalog. 

Cinemateca CNRS - Audiovizual (CNRS Audiovisuel - Diffusion), 
1, place Aristide Briand, 92190 Meudon. Tel. : 45 07 56 85. Dispune 
de un catalog. 

Cinemateca Societăţii franceze de antropologie vizuală, 5, rue des 
Saints-Peres, 75006 Paris. Tel.: 42 60 25 76. împrumut pe bază de 
abonament la Muzeul A.T.P. 

Comitetul filmului etnografic - muzeul Omului, place du Trocadero, 
75016 Paris. Tel. : 47 04 38 20. 

Grupul Antropologie şi Cinema (Centrul de studii africane - EHESS), 
54, Bd. Raspail, 75006 Paris. Tel. : 49 54 24 01. Bază de date 
informatică (cinema, foto, sunet). 

Videoteca (ORSTOM/Centrul de documentare în etnomedicină/CNRS - 
audiovizual/Misiunea Patrimoniului), 1000 filme de consultat - EHESS 
(operaţională la începutul anului 1997). 

în fine, a se vedea programele de studii, stagiile şi festivalurile 
organizate la Marsilia de către Institutul mediteranean al cercetării şi 
creaţiei (IMEREC) - Centrul Vieille Charite - EHESS, 2, rue de la 
Charite, 13002 Marseille. Tel. : 91 56 16 44. 

îi mulţumesc lui Marc Piault pentru colaborare. 

ASOCIAŢII 


Survival International (Franţa) este secţiunea franceză a unei organizaţii 
internaţionale fondate în 1969 la Londra (sediul central), care apără drep¬ 
turile popoarelor autohtone sau indigene. Ea are reprezentanţi în 75 de ţări 
şi statut de consultant pe lîngă ONU, UNESCO, Uniunea Europeană şi OIT. 
Ea informează cu privire la efectele distrugătoare ale anumitor proiecte de 
dezvoltare şi organizează campanii de sensibilizare mondială. Intervine în 
toate ţările lumii. Publică un buletin, Les Nouvelles şi o revistă, Ethnies. 
Propune fişe de informare. 

Adresa: 45, rue du Faubourg du Temple 
75010 Paris 
Tel. : (1) 42 41 47 62 

L’Association Franţaise des Anthropologues (AFA) regrupează mai multe 
sute de cercetători confirmaţi şi tineri cercetători sau doctoranzi. Ea acoperă 
întregul spectru al disciplinei. Publică Le Journal des Anthropologues 
(4 numere pe an) şi un buletin de informare, Les Nouvelles breves. 

Adresa: AFA - EHESS 

1, rue du 11 Novembre 
92120 MONTROUGE 
Tel. : (1) 46 12 18 65 

